
讗驻讬诇讜 砖诇 注抓 谞诪讬. 讜讗诐 转讗诪专 讜诪讗讬 住''讚 讚诪拽砖讛 讜讻讬 诪砖讜诐 讚住讘专 砖诪讜讗诇 讻专讘讬 砖诪注讜谉 讘讗讬谉 诪转讻讜讬谉 讬住讘讜专 讻诪讜转讜 讘诪诇讗讻讛 砖讗讬谞讜 爪专讬讱 诇讙讜驻讛 讜讬''诇 讚住''讚 讚诪拽砖讛 讚讜讚讗讬 讛讗 讘讛讗 转诇讬讗 诪砖讜诐 讚住讘专 专讘讬 讬讛讜讚讛 讚诪诇讗讻讛 砖讗讬谞讜 爪专讬讱 诇讙讜驻讛 讞讬讬讘 注诇讬讛 讛讬讻讗 讚诪转讻讜讬谉 讘砖讗讬谉 诪转讻讜讬谉 谞诪讬 讛讞诪讬专讜 讞讻诪讬诐 讗讘诇 诇专讘讬 砖诪注讜谉 讚驻讟讜专 注诇讬讛 诪谉 讛转讜专讛 讗祝 讘诪转讻讜讬谉 诇讗 讞砖 诇讗住讜专 诪讚专讘谞谉 讻砖讗讬谉 诪转讻讜讬谉 讻讬讜谉 讚诪转讻讜讬谉 注爪诪讜 诇讬讻讗 讗诇讗 讗讬住讜专讗 讚专讘谞谉 讜诪讬讛讜 诇驻讬 讛讗诪转 诇讗讜 讛讗 讘讛讗 转诇讬讗 讚砖诪讜讗诇 讗注''讙 讚讘诪诇讗讻讛 砖讗讬谞讛 爪专讬讻讛 诇讙讜驻讛 住讘专 讻专讘讬 讬讛讜讚讛 讚讞讬讬讘 [诪转讬专] 讘讗讬谉 诪转讻讜讬谉 讜诇专讘讬 讬讛讜讚讛 谞诪讬 讗住讜专 讗讬谉 诪转讻讜讬谉 讗驻讬诇讜 讘讙专讬专讛 讚诪转讻讜讬谉 注爪诪讜 诇讗 讗住讬专 讗诇讗 诪讚专讘谞谉 讻讚讗诪专讬' 诇拽诪谉 讜讘砖讬诇讛讬 讻诇 讛转讚讬专 (讝讘讞讬诐 讚祝 爪讗: 讜砖诐) 讚讗诪专 砖诪讜讗诇 讛诪转谞讚讘 讬讬谉 诪讘讬讗讜 讜诪讝诇驻讜 注''讙 讛讗砖讬诐 讜驻专讬讱 讜讛讗 拽讗 诪讻讘讛 讜诪砖谞讬 讚住讘专 讚讘专 砖讗讬谉 诪转讻讜讬谉 诪讜转专 讜驻专讬讱 讻讬 讛讻讗 讚讗诪专 砖诪讜讗诇 诪讻讘讬谉 讙讞诇转 砖诇 诪转讻转 讗讘诇 诇讗 砖诇 注抓 讜讛砖转讗 讗讜诪专 专砖讘''讗 讚驻专讬讱 诪讻''砖 讚讻讬讜谉 讚住讘专 砖诪讜讗诇 讚诪诇讗讻讛 砖讗讬谞讛 爪专讬讻讛 诇讙讜驻讛 讞讬讬讘 讗''讻 住讘讬专讗 诇讬讛 谞诪讬 讘砖讘转 讚讘专 砖讗讬谉 诪转讻讜讬谉 讗住讜专 讚住讘专 讛诪拽砖讛 讚讛转诐 讚讛讗 讘讛讗 转诇讬讗 讻诪讜 诪拽砖讛 讚讛讻讗 讜讻讬讜谉 讚讘砖讘转 讗住讜专 讗讬谉 诪转讻讜讬谉 讻''砖 讘注诇诪讗 讗讱 讛拽砖讛 讚诪砖诪注 讚讗讬 讛讜讬 住讘专 砖诪讜讗诇 诪诇讗讻讛 砖讗讬谞讛 爪专讬讻讛 诇讜 驻讟讜专 注诇讬讛 讛讜讛 讗转讬 砖驻讬专 讜讗诪讗讬 讜讛讗 诪诇讗讻讛 砖讗讬谞讛 爪专讬讻讛 诇讙讜驻讛 讘砖讗专 讗讬住讜专讬诐 讚诇讗讜 砖讘转 讞讬讬讘 注诇讬讛 讜讻讬讜谉 讚住讘讬专讗 诇讬讛 讚讛讗 讘讛讗 转诇讬讗 讗''讻 讗诪讗讬 拽讗诪专 讛转诐 讚讘专 砖讗讬谉 诪转讻讜讬谉 诪讜转专: 谞讜转谉 讗讚诐 讞诪讬谉 诇转讜讱 爪讜谞谉. 讗驻讬' 讘讻诇讬 专讗砖讜谉 讚讞诪讬谉 诇转讜讱 爪讜谞谉 讗讬谞讜 诪讘砖诇 讻诪讜 砖讗驻专砖 讜诇讗 爪讜谞谉 诇转讜讱 讞诪讬谉 讗驻讬诇讜 讘讻诇讬 砖谞讬 讚讙讝专讬 讘''砖 讻诇讬 砖谞讬 讗讟讜 讻诇讬 专讗砖讜谉 讜讘''讛 讚驻诇讬讙讬 讜砖专讜 爪讜谞谉 诇转讜讱 讞诪讬谉 讛讬讬谞讜 讚讜拽讗 讘讻诇讬 砖谞讬 讻讚拽转谞讬 讘讚''讗 讘讻讜住 诪砖诪注 讚讘讻诇讬 专讗砖讜谉 诪讜讚讜 讘''讛 讜诇讗 诪砖讜诐 讚住讘专讛 讛讱 讘专讬讬转讗 讚转转讗讛 讙讘专 讻讚驻讬专砖 讘拽讜谞讟专住 讚讗诐 讻谉 讬拽砖讛 诪讛讻讗 诇诪''讚 注讬诇讗讛 讙讘专 讜诇诪讗谉 讚讗诪专 转转讗讛 讙讘专 谞诪讬 讛讗 诪讘砖诇 讻讚讬 拽诇讬驻讛 讻诪讜 砖讗驻专砖 诇拽诪谉 讘注''讛 讗诇讗 谞专讗讛 讻诪讜 砖讗讜诪专 专''转 讚讞诪讬谉 诇转讜讱 爪讜谞谉 诪砖诪注 砖讛爪讜谞谞讬谉 砖诇 诪讟讛 诪专讜讘讬诐 砖讚专讱 诇讬转谉 讛诪讜注讟 讘诪专讜讘讛 讜诇讻讱 讗讬谉 诪讘砖诇讬诐 讛讞诪讬谉 讛诪讜注讟讬诐 讻诇诇 诇驻讬 砖诪转注专讘讬谉 讘爪讜谞谞讬谉 讛诪专讜讘讬谉 讜诪转讘讟诇 讞诪讬诪讜转谉 讜诇讗 爪讜谞谉 诇转讜讱 讞诪讬谉 砖讛讞诪讬谉 砖诇 诪讟讛 诪专讜讘讬谉 讜诪转注专讘讬谉 讘讛谉 讛爪讜谞谞讬谉 讛诪讜注讟讬谉 讜诪转讘砖诇讬谉: 讗讘诇 讘讗诪讘讟讬 讻讜'. 谞专讗讛 讚讛讗讬 讗诪讘讟讬 讗讬讬专讬 讻讙讜谉 砖讛讜讗 讻诇讬 砖谞讬 讜诇讗 讛讜讬 讻讛讛讜讗 讗诪讘讟讬 讚诇注讬诇 讚拽讗诪专 讘拽砖转讬 诇讛谞讬讞 驻讱 讘讗诪讘讟讬 诪讚拽讗诪专 住驻诇 讗讬谞讜 讻讗诪讘讟讬 讜讛讗讬 住驻诇 注''讻 讻诇讬 砖谞讬 讚讗讬 讻诇讬 专讗砖讜谉 讗诪讗讬 讗讬谞讜 讻讗诪讘讟讬 讜讚讻讜讜转讬讛 讗诪讘讟讬 讛讜讬 讻诇讬 砖谞讬 讜注讜讚 讚讗讬 讘讗诪讘讟讬 砖讛讜讗 讻诇讬 专讗砖讜谉 讗讬讬专讬 诇讗 讛讜讛 诇讬讛 诇诪讬谞拽讟 讗诪讘讟讬 讗诇讗 诪讬讞诐 砖讛讜讗 诇砖转讬讛 讚讜诪讬讗 讚讻讜住 讜诪讚谞拽讟 讗诪讘讟讬 诪砖诪注 讚讘讻诇讬 砖谞讬 讗讬讬专讬 讜讗转讗 诇驻诇讜讙讬 讘讻诇讬 砖谞讬 讘讬谉 讻讜住 砖讛讜讗 诇砖转讬讛 诇讗诪讘讟讬 诇驻讬 砖讞诪讬谉 讛专讘讛 讜讗讬讻讗 诇诪讬讙讝专 讚讛专讜讗讛 讗讜转谉 讞诪讬谉 讻诇 讻讱 住讘讜专 讚讻诇讬 专讗砖讜谉 讛讜讗 讜讘诪转谞讬' 讚谞拽讟 讘诪讬讞诐 砖讛讜讗 专讗砖讜谉 诇讗 讬转谉 诇转讜讻讜 诪讬诐 讛讜讛 诪爪讬 诇诪讬诪专 讘讗诪讘讟讬 砖讛讜讗 砖谞讬 诇讗 讬转谉 诇转讜讻讜 诪讬诐 讗诇讗 讚诪转谞讬' 诪讬讬专讬 讘砖转讬讛 讜诪驻诇讬讙 讘讬谉 诪讬讞诐 诇讻讜住: 诪讬 住讘专转 专''砖 讘谉 诪谞住讬讗 讗住讬驻讗 拽讗讬 讗专讬砖讗 拽讗讬. 讛讬讬谞讜 讚讜拽讗 诇诪讗讬 讚住''讚 诇专讘 讬讜住祝 诪注讬拽专讗 讗讘诇 诇诪讗讬 讚诪住拽讬' 讚住驻诇 讗讬谞讜 讻讗诪讘讟讬 拽讗讬 讗住讬驻讗 讘讻讜住 讜住讘专 砖驻讬专 专''砖 讘谉 诪谞住讬讗 讻讘''讛 讚讗驻讬诇讜 爪讜谞谉 诇转讜讱 讞诪讬谉 诪讜转专 讜讗转讬讗 诪转谞讬' 讚砖专讬讗 诇转讜讱 讛讻讜住 讗诇讬讘讗 讚讛诇讻转讗 讚讛诇讻讛 讻专''砖 讘谉 诪谞住讬讗 讜讗''转 诇诪讗讬 讚住诇拽讗 讚注转讱 讚讗专讬砖讗 拽讗讬 讜讗住专 讘讻讜住 爪讜谞谉 诇转讜讱 讞诪讬谉 诪讗讬 拽诪''诇 专讘 讬讜住祝 讚住驻诇 讛专讬 讛讜讗 讻讗诪讘讟讬 讻讜住 谞诪讬 讛专讬 讛讜讗 讻讗诪讘讟讬 诇专''砖 讘谉 诪谞住讬讗 讚讛诇讻转讗 讻讜讜转讬讛 讜讬''诇 讚专讘 讬讜住祝 诇讘''讛 讗转讗 诇讗砖诪注讬谞谉 讚砖专讜 讘讻讜住: 谞讜转谉 讗讚诐 拽讬转讜谉 砖诇 诪讬诐. 讜讗''转 讜讗诪讗讬 诇讗 诪讬讬转讬 讘专讬讬转讗 讚诇注讬诇 讚住驻诇 讗讬谞讜 讻讗诪讘讟讬 讜讗诪讗讬 讗讬爪讟专讬讱 谞诪讬 专讘讬 讞讬讬讗 诇诪讬转谞讬 转专讜讬讬讛讜 讜讬''诇 讚讛砖转讗 拽诪''诇 讘讬谉 讞诪讬谉 诇转讜讱 爪讜谞谉 讘讬谉 爪讜谞谉 诇转讜讱 讞诪讬谉 讚讛讛讬讗 讚住驻诇 讗讬谞讜 讻讗诪讘讟讬 讛''讗 讚拽讗讬 讗专''砖 讘谉 诪谞住讬讗 讚讗住专 讘讗诪讘讟讬 讗驻讬' 讞诪讬谉 诇转讜讱 爪讜谞谉 讜注诇讬讛 拽讗诪专 讚住驻诇 讗讬谞讜 讻讗诪讘讟讬 讜砖专讬 讞诪讬谉 诇转讜讱 爪讜谞谉 讗讘诇 爪讜谞谉 诇转讜讱 讞诪讬谉 讛''讗 讚讗住讜专 讜讗驻砖专 讛讛讬讗 讚诇注讬诇 讛讬讬谞讜 讛讱 讚讛讻讗 讗诇讗 砖拽讬爪专讛 讜谞拽讟 诇讬砖谞讗 讚专讘 讬讜住祝 讚诪讬讬转讬 注诇讛: 砖讗谞讬 讛转诐 讚诪驻住讬拽 讻诇讬. 讜讗''转 讚讗诪专 诇注讬诇 (讚祝 诪:) 讟讜诇 讘讻诇讬 砖谞讬 讜转谉 讗讘诇 讘讻诇讬 专讗砖讜谉 诇讗 讗注''讙 讚诪驻住讬拽 诪谞讗 讜讬''诇 讚讛转诐 讘讻诇讬 专讗砖讜谉 讜讛讻讗 讚讘讻诇讬 砖谞讬 砖讗谞讬:




专讘讬谞讜 讞谞谞讗诇

驻讬' 爪讬专讜祝 讛讻诇讬 讘注转 砖讬转讞诪诐 谞注砖讛 讻讙讞诇转 讜讻砖诪讘讬讗讜 讘砖注转 讙诪专 诪诇讗讻转讜 讘爪讜谞谉 诪讞讝拽转讜 讜诇讜讟砖 驻谞讬讜 讜谞诪爪讗 诇讜 讻诪讜 爪讬专讜祝 专讘 讗诪专 砖讬注讜专 诇爪专祝 讗住讜专 讜砖诪讜讗诇 讗诪专 讗驻讬诇讜 砖讬注讜专 诇爪专祝 谞诪讬 诪讜转专 讜讗讜拽诪讛 砖诪讜讗诇 讻专"砖 讜专讘 讗讚讗 讘专 诪转谞讛 讻专' 砖诪注讜谉 讜讚讗讘讬讬 谞诪讬 讘讘讗 讚专讬砖讗 (谞诪讬) 拽讗讬 讻砖诪讜讗诇 讜住讜讙讬谞讗 讻砖诪讜讗诇 讗诇讬讘讗 讚专"砖 [讜专' 讗讚讗] 讜讗拽砖讬谞谉 诇诪讬诪专讗 讚砖诪讜讗诇 讻专' 砖诪注讜谉 (讜专讘 讗讚讗) 讜讛讗诪专 砖诪讜讗诇 诪讻讘讬谉 讙讞诇转 砖诇 诪转讻转 讘专讛"专 讘砖讘讬诇 砖诇讗 讬讝讜拽讜 讘讛 专讘讬诐 讗讘诇 讙讞诇转 砖诇 注抓 诇讗 讜讗讬诇讜 专"砖 住讘专 讗驻讬诇讜 砖诇 注抓 诪讜转专 诇驻讬 砖讗讬谉 诪转讻讜讜谉 诇讻讘讜转 讗诇讗 讻讚讬 砖诇讗 讬讜讝拽 讜讻讬 讛讗讬 讙讜讜谞讗 驻讟专 专' 砖诪注讜谉 讜讗住讬拽' 诇注讜诇诐 讻专' 讬讛讜讚' 住讘讬专讗 诇讬' 讚讗诪专 诪诇讗讻讛 砖讗讬谞讛 爪专讬讻讛 诇讙讜驻讛 讞讬讬讘 注诇讬讛 诪讬讛讜 讚讘专 砖讬砖 讘讜 讛讬讝拽 诇专讘讬诐 讻讙讜谉 爪讬讚转 谞讞砖 讜讻讘讜讬 讙讞诇转 砖诇 诪转讻转 讘讝诪谉 砖讛讬讗 讞诪讛 讜讛讬讗 砖讞讜专讛 讜讛专讜讗讛 讗讜转讛 讚讜诪讛 砖讛讬讗 爪讜谞谞转 诇驻讬 砖讗讬谉 讘讛 讗讚诪讜诪讬转 讻讙讞诇转 诇讜讞砖转 讜谞诪爪讗讜 讘谞讬 讗讚诐 谞讬讝讜拽讬谉 讘讜 诇驻讬讻讱 诪讜转专 讗讘诇 讛讙讞诇转 砖诇 注抓 讗诐 转住讬专 讗讚诪讜诪讬转讛 谞讻讘转 讻讘专 讜讗讬谞讛 诪讝拽转 讜讗诐 讗讚诪讜诪讬转讛 讘讛 讻诇 讛专讜讗讛 讗讜转讛 诪转专讞拽 诪诪谞讛 讜诪讻诇 驻谞讬诐 讗讬谉 讗讚诐 谞讬讝讜拽 砖讛砖讞讜专讛 讻讘专 讻讘转讛 讜讛讗讚讜诪讛 诪转专讞拽讬谉 诪诪谞讛 诇驻讬讻讱 讛诪讻讘讛 讗讜转讛 讞讬讬讘 讜诇驻讬讻讱 讛讬讛 砖诪讜讗诇 讗讜住专 讘讙讞诇转 砖诇 注抓. 



(讜诪讚讜拽讬讛) 讗诪专 专讘讬谞讗 拽讜抓 讘专讛"专 诪讜诇讬讻讜 驻讞讜转 驻讞讜转 诪讚' 讗诪讜转 讜讗注"讙 讚专讘 讜砖诪讜讗诇 讛诇讻讛 讻专讘 讘讗讬住讜专讬 讘讛讗 拽讬讬"诇 讻砖诪讜讗诇 讚讗诪专 讘诪诇讗讻讛 砖讗讬谞讛 爪专讬讻讛 诇讙讜驻讛 住讘专 诇讛 讻专' 讬讛讜讚讛 讘讚讘专 砖讗讬谉 诪转讻讜讬谉 住讘专 诇讛 讻专"砖 讜诪讚专讘 讗讞讗 讜专讘讬谞讗 砖诪注 诪讬谞讬讬讛讜 讚讛诇讻转讗 讻专' 砖诪注讜谉:




驻讬住拽讗 讗讘诇 谞讜转谉 讛讜讗 诇转讜讻讜 讗讜 诇转讜讱 讛讻讜住 讻讚讬 诇讛驻砖讬专谉. 



转"专 诇讗 讬转谉 讗讚诐 讞诪讬谉 诇转讜讱 爪讜谞谉 [讜诇讗 爪讜谞谉] 诇转讜讱 讞诪讬谉 讜讘"讛 诪转讬专讬谉 讻讜'. 讜讗讜拽讬诪谞讗 诇讛讗 讚专"砖 讘谉 诪谞住讬讗 砖讗讜住专 讻诇讜诪专 诇讗 谞讞诇拽讜 讘"砖 讜讘"讛 讗诇讗 讗驻讬诇讜 讘"讛 讗讜住专讬谉 讜讗注"讙 讚讗诪专 专讘 谞讞诪谉 讛诇讻转讗 讻专' 砖诪注讜谉 讘谉 诪谞住讬讗 讻讬讜谉 讚讗诪专 专讘 讛讜谞讗 讞讝讬谞讗 诇专讘讗 讚诇讗 拽驻讬讚 讝讬诪谞讬谉 注讘讬讚 讻诪专 讜讝诪谞讬谉 注讘讬讚 讻诪专 诪讚转谞讬 专' 讞讬讬讗 讚转谞讬 专' 讞讬讬讗 谞讜转谉 讗讚诐 拽讬转讜谉 砖诇 诪讬诐 诇转讜讱 住驻诇 讻讜' 讜专讘 讗砖讬 诪转专抓 诇讛 诇专讘 讛讜谞讗 讜讗诪专 诇讬讛 诪注专讛 转谞讬讗 讻诇讜诪专 诪注专讛 讗讚诐 拽讬转讜谉 砖诇 诪讬诐 诇转讜讱 住驻诇 砖诇 诪讬诐 讘讬谉 讞诪讬谉 诇转讜讱 爪讜谞谉 讘讬谉 爪讜谞谉 诇转讜讱 讞诪讬谉 拽讬讬"诇 讻讜讜转讬讬讛讜 讚讗讬谞讜谉 讘转专讗讬 讜诪注砖讛 专讘 讜诇讗 讚诪讜 住驻诇 诇讗诪讘讟讬 讜讻讜住 诇诪讬讞诐 讚讗讜拽讬诪谞讗 诇讬讛 砖讗住讜专 诇转转 讘转讜讻讜 爪讜谞谉 诪讜注讟讬谉 讘讛讬讜转 讞诪讬谉 讘讜 讻讚讬 砖讬讞诪讜 讗诇讗 诪专讜讘讬谉 讻讚讬 诇讛驻砖讬专 讻讬 讛诪讬讞诐 讛讜讗 注爪诪讜 诪讬讬讞诐 讗讘诇 住驻诇 讜讗诪讘讟讬 讜讻讜住 诪转讞诪诪讬谉 讘讻诇讬 讗讞讚 讜诪注专讬谉 讘转讜讱 讞诇诇讜 诇驻讬讻讱 诪讜转专 砖谞诪爪讗讜 讻诇讬 砖谞讬 讜拽讬讬"诇 讻诇讬 砖谞讬 诪讜转专:






专诪讘"谉

诪讻讘讬谉 讙讞诇转 砖诇 诪转讻转. 驻专砖"讬 讝"诇, 讚诇讗 砖讬讬讱 讻讬讘讜讬 讘讛讻讬 诪讚讗讜专讬讬转讗 讜诪讚专讘谞谉 讛讜讗 讚讗住讜专 讜讛讬讻讬 讚讗讬讻讗 谞讝拽讗 讚专讘讬诐 诇讗 讙讝专讜 注诇 讛砖讘讜转 讜讗驻砖专 砖讻诇 爪讬专讜祝 讚专讘谞谉 讜讗驻砖专 砖诇讗 讗诪专讜 讻谉 讗诇讗 讘讙讞诇转 讚诇讗 砖讬讬讱 爪讬专讜祝 讗诇讗 讘讻诇讬诐 讗讜 讘专讜爪讛 诇注砖讜转 讻诇讬 诪砖讜诐 讚讛讜讛 诪转拽谉 讗讘诇 讘讙讞诇转 诇讗讜 诪转拽谉 讛讜讗 讜诪讚讗讜专讬讬转' 砖专讬. 讜讛讗 讚讗诪专讬' 讘诪住' 讬讜诪讗 驻' 讗"诇 讛诪诪讜谞讛 讗讘诇 讛讻讗 爪讬专讜祝 讚专讘谞谉 讛讜讗 讛"谞 拽讗诪专 讚爪讬专讜祝 注砖砖讬讜转 讚专讘谞谉 讚讛讗 诇讗讜 诇转拽讜谞讬 讻诇讬 讛讜讗 注讜砖讛 讜讗驻讬' 诇专"讬 讚讗诪专 讚讘专 砖讗讬谞讜 诪转讻讜讬谉 讗住讜专 讛讻讗 诇讗讜 转讬拽讜谉 讛讜讗 讻诇诇 讗诇讗 讘讻诇讬 讜讻讬讜爪讗 讘讜 讜讚诪讬' 诇诪讗讬 讚讗诪专讬' 诇讗 讬拽讟诪谞讜 诇讞爪讜抓 讘讜 砖讬谞讬讜 讜讗诐 拽讟诐 讞讬讬讘 讞讟讗转 讜讗诐 诇讗 拽讟诐 诇讞爪讜抓 讘讜 砖讬谞讬讜 驻讟讜专 讗驻讬' 诇专"讬 讚讻诇 诪砖讜诐 转拽讜谞讬 诪谞讗 讛讜讗 诪讗谉 讚诇讗 诪转拽谉 驻讟讜专. 讗讘诇 讘讛"讙 诪爪讗转讬 讙讘讬 讙讞诇转 砖诇 注抓 诇讬转 讘讛 讛讬讝拽 专讘讬诐 诪"讟 讻诪讛 讚诇讗 讻讘讬讗 讗讬转 讘讛 住讜诪拽讗 讜拽讗 讞讝讜 诇讛 讜诇讗 讗讬转讝拽 讘讛 讗讘诇 讙讞诇转 砖诇 诪转讻转 讗注"讙 讚讗讝讬诇 住讜诪拽讗 拽诇讬讗 讜诇讗 讞讝讜 诇讛 讜讗转讜 诇讗讬转讝讜拽讬 讘讛 讜专"讬 诇讬转 诇讬' 讛讬讝拽 讚专讘讬诐 讜砖诪讜讗诇 讘诪讬讚讬 讚讗讬转 讘讬' 讛讬讝拽 专讘讬诐 驻诇讬讙 注诇讬' 讜讗注"讙 讚讘注诇诪' 诪诇讗讻讛 砖讗爪"诇 讻讜转讬' 住"诇 讘讙讞诇转 砖诇 诪转讻转 讚讗讬转 讘讛 讛讬讝拽 专讘讬诐 驻诇讬讙 注诇讬' 讜讻谉 讘爪讬讚转 谞讞砖 讚讗讬讻讗 讛讬讝拽 砖专讬 砖诪讜讗诇 讜讻"讻 专"转 讻讚讘专讬讜. 讜转讬诪讛 讛讜讗, 讗讬讱 讗谞讜 诪转讬专讬诐 诪诇讗讻讛 讙诪讜专' 诪砖讜诐 讛讬讝拽 砖诇讗 讘诪拽讜诐 住讻谞转 谞驻砖讜转 讜砖诪讗 讻诇 讛讬讝拽 砖诇 专讘讬诐 讻住讻谞转 谞驻砖讜转 讞砖讬讘 诇讬' 砖诪讜讗诇 讗讘诇 讗讬谞讜 谞讻讜谉 砖讗"讻 诪谞"诇 讚专"讬 讙讜驻讬' 诇讗 诪讜讚讛 讘讛讗 讜讬"诇 注拽专讘 砖诇讗 转砖讜讱 讛讬讝拽 讚专讘讬诐 讛讜讗 诪"诪 诪讚讘专讬讛诐 诇诪讚谞讜 砖爪讬专讜祝 讚讗讜专讬讬转' 讜拽砖讬讗 讛讛讜讗 讚讬讜诪讗 讜讗驻砖专 砖讗讬谉 讘注砖砖讬讜转 爪讬专讜祝 讻诪讜 讘讙讞诇转 诇驻讬 砖讛谉 讞诪讜转 讛专讘讛 讜诪驻砖讬专讜转 讛诪讬诐 讜讗讬谉 诪爪专驻讬谉 诇讙诪专讬 讗诇讗 讘诪讬诐 爪讜谞谞讬谉 讜讗讬 拽砖讬' 讛讗 讚讗诪专讬' 讘驻专"讗 讚诪讬诇讛 诪诪转拽谉 讗转 讛讞专讚诇 讘讙讞诇转 讜讗讜拽讬诪谞' 讘砖诇 诪转讻转 讗诇诪讗 诇讬讻讗 爪讬专讜祝 讙诪讜专 讘诪转讻转 讗"诇 砖讗谞讬 讞专讚诇 砖讗讬谞讜 诪爪专祝 讜讗讬谉 爪讬专讜祝 讗诇讗 讘诪讬诐:





讗讘诇 谞讜转谉 诇转讜讱 讛讻讜住 讻讚讬 诇讛驻砖讬专谉. 诇诪讗讬 讚住"讚 诪注讬拽专' 讚住驻诇 讻讗诪讘讟讬 讚讗注"驻 砖讛讜讗 讻诇讬 砖谞讬 诪讘砖诇 讛讜讗 讘诪讬诐 讚讜拽讗 讻讚讬 诇讛驻砖讬专谉 讛讜讗 讚诪讜转专 讗驻讬' 讘讻讜住 讜诇诪讗讬 讚拽讗诪专讬' 讛砖转讗 讚住驻诇讬 诪讜转专 讚讻诇 讻诇讬 砖谞讬 讗讬谞讜 诪讘砖诇 讻讚讬 诇讛驻砖讬专谉 讚拽转谞讬 诪砖讜诐 讚讻诇 讻诇讬 砖谞讬 讗讬谞讜 讻讛驻砖专 讗"谞 诪砖讜诐 诪讬讞诐 拽转谞讬 讛讻讬. 讜诪砖诪注 讘讙诪' 讚讘诪住拽谞' 住驻诇 讗讬谞讜 讻讗诪讘讟讬 讜讘讬谉 爪讜谞谉 诇转讜讱 讞诪讬谉 讜讘讬谉 讞诪讬谉 诇转讜讱 爪讜谞谉 诪讜转专 讜讻谉 讘讻诇 讻诇讬 砖谞讬 讗讘诇 讗诪讘讟讬 讘讬谉 爪讜谞谉 诇转讜讱 讞诪讬谉 讗讜 讞诪讬谉 诇转讜讱 爪讜谞谉 讗住讜专 讻讚讗"专 谞讞诪谉 讛诇讻讛 讻专"砖 讘谉 诪谞住讬讗 住讬驻讗 讻驻砖讟讗 拽讗讬. 讗讘诇 专讘讬谞讜 讜专"讞 讝"诇 讗诪专讜 讚专"砖 讘谉 诪谞住讬讗 讗专讬砖讗 驻诇讬讙, 讜诇讬转 讛诇讻转讗 讻讜讜转讬' 诪讚专讘讗 讚讛讜讗 讘转专讗 讜诪注砖讛 专讘 讜讗讬谞讜 诪讞讜讜专 诇讬 讚讛讗 诇诪讗讬 讚住"讚 诪注讬拽专讗 讗讬转诪专 讗诇讗 砖讛诐 讝"诇 住讘讜专讬谉 讚讻讬讜谉 讚讗诪专讬' 讘讙诪' 诪讬 住讘专转 讗住讬驻讗 驻诇讬讙 讻诪转诪讬讛 砖"诪 讘住讘专讗 讚拽讜砖讟讗 讗讬转诪专 讚讗专讬砖讗 拽讗讬. 讚讻"注 讛讗 讚砖专讬 讘诪讬讞住 讻讚讬 讛驻砖专 讜讘讗诪讘讟讬 讗住讜专 诇注讜诇诐 讚住转诪讗 拽转谞讬 爪讜谞谉 诇转讜讱 讞诪讬谉 讗住讜专 诪砖讜诐 讚住转诐 讗诪讘讟讬 诇讞诪诐 讛讜讗 讜讛讜讗 讛讟注诐 诇住驻诇 诇诪讗讬 讚住"讚 住驻诇 讛专讬 讛讜讗 讻讗诪讘讟讬 讜诇讛讻讬 谞诪讬 拽转谞讬 讗诪讘讟讬 (讗诇讗) [讜诇讗] 拽转谞讬 讻诇讬 专讗砖讜谉 讚讛转诐 诇讛驻砖讬专 诪讬讛转 诪讜转专:





专砖讘"讗

讙讞诇转 砖诇 诪转讻转 讗讘诇 诇讗 砖诇 注抓 讜讻讜'. 讜讗住讬拽谞讗 讘诪诇讗讻讛 砖讗讬谞讛 爪专讬讻讛 诇讙讜驻讛 住讘专 诇讛 讻专讘讬 讬讛讜讚讛, 讜讛讗讬 诪转讻讜讬谉 诇讻讘讜转 讛讜讗 讗诇讗 砖讛讬讗 诪诇讗讻讛 砖讗讬谞讛 爪专讬讻讛 诇讙讜驻讛. 讜讗诐 转讗诪专 讗诐 讻谉 讗驻讬诇讜 讙讞诇转 砖诇 诪转讻转 诇讬转住专. 讻讘专 驻讬专砖 专砖"讬 讝"诇 讚讘讛讛讬讗 诇讗 砖讬讬讱 讻讘讜讬 讚讗讜专讬讬转讗 讗诇讗 讚专讘谞谉, 讜讛讬讻讗 讚讗讬讻讗 谞讝拽讗 讚专讘讬诐 诇讗 讙讝专讜 注诇 讛砖讘讜转.
讜讗诐 转讗诪专 讻讬讜谉 讚砖诪讜讗诇 讻专讘讬 讬讛讜讚讛 讗诪专讛 诇砖诪注转讬讛, 讗讻转讬 讙讞诇转 砖诇 诪转讻转 讛讬讻讬 诪讻讘讛 讜讛诇讗 诪爪专祝. 诇讗 讛讬讗, 讚注讚 讻讗谉 诇讗 讗讜拽讬诪谞讗 诇讛 讻专讘讬 讬讛讜讚讛 讗诇讗 诪砖讜诐 讚讗住专 诇讻讘讜转 讙讞诇转 砖诇 注抓 讜讘讛讗 讛讜讗 讚讗诪专 讻专讘讬 讬讛讜讚讛, 讗讘诇 诪讗讬 讚砖专讬 诇讻讘讜转 讙讞诇转 砖诇 诪转讻转 讜诇讗 讞讬讬砖 诇爪专讜祝 讚诇讗 讻专讘讬 讬讛讜讚讛 讗诇讗 讻专讘讬 砖诪注讜谉, 讚讛讗 讚讘专 砖讗讬谉 诪转讻讜讬谉 讛讜讗 讜讘讚讘专 砖讗讬谉 诪转讻讜讬谉 讻专讘讬 砖诪注讜谉 住讘讬专讗 诇讬讛. 讜讗讬 谞诪讬 爪讬专讜祝 诇专讘讬 讬讛讜讚讛 诪讚专讘谞谉 讛讬讗 讜诇讗 讙讝专讜 讘讛 专讘谞谉 诪砖讜诐 谞讝拽讗, 讜讻讚讗诪专讬谞谉 讘诪住讻转 讬讜诪讗 讘驻专拽 讗诪专 诇讛诐 讛诪诪讜谞讛 (讬讜诪讗 诇讚, 讘) 讗讘诇 讛讻讗 爪讬专讜祝 [讚专讘谞谉] 讛讜讗. 讜砖诪讗 讘讻诇 爪讬专讜祝 拽讗诪专 讜讗驻讬诇讜 讚讻诇讬诐.
讜讗诐 转讗诪专 讛讬讻讬 诪住拽讬谞谉 讛讻讗 讚砖诪讜讗诇 讘诪诇讗讻讛 砖讗讬谞讛 爪专讬讻讛 诇讙讜驻讛 讻专讘讬 讬讛讜讚讛 住讘讬专讗 诇讬讛 讜讗驻讬诇讜 讘诪拽讜诐 讛讝讬拽讗 诇讗 砖专讬谞谉 诇讬讛 讘诪诇讗讻讛 讚讗讜专讬讬转讗, 讜讛讗 讗诪专 砖诪讜讗诇 (诇拽诪谉 砖讘转 拽讝, 讗. 讜诪讜讘讗 诇注讬诇 砖讘转 讙, 讗) 讻诇 驻讟讜专讬 讚砖讘转 驻讟讜专 讗讘诇 讗住讜专 讘专 诪讛谞讬 转诇转 讜讞讚讗 诪讬谞讬讬讛讜 爪讬讚转 谞讞砖, 讜讛讛讬讗 讻专讘讬 砖诪注讜谉 讛讬讗 讜讻讚讗诪专讬谞谉 讘驻专拽 砖诪谞讛 砖专爪讬诐 讙诪专讗 讛爪讚谉 砖诇讗 诇爪讜专讱 驻讟讜专 (诇拽诪谉 砖讘转 拽讝, 讘) 讗讬讻讗 讚诪转谞讬 诇讛 讗讛讗 讛爪讚 谞讞砖 讘砖讘转 讜讻讜' 诪讗谉 转谞讗 讗诪专 专讘 讬讛讜讚讛 讗诪专 专讘 专讘讬 砖诪注讜谉 讛讬讗 讚讗诪专 诪诇讗讻讛 砖讗讬谞讛 爪专讬讻讛 诇讙讜驻讛 驻讟讜专 注诇讬讛. 讗讬讻讗 诇诪讬诪专 讚砖诪讜讗诇  讘讛讛讬讗 诇讗讜 讻专讘讬 砖诪注讜谉 住讘讬专讗 诇讬讛, 讜讛讗 讚讞砖讬讘 诇讛 讘讛讚讬 驻讟讜专 讜诪讜转专 讛讻讬 拽讗诪专, 诇诪讗谉 讚驻讟专 讘讛讜 诇讗讜 驻讟讜专 讜讗住讜专 讛讜讗 讗诇讗 诪讜转专 诇讻转讞诇讛, 讜讻讚讚讬讬拽 诇讛 砖诪讜讗诇 讘驻专拽 专讘讬 讗诇讬注讝专 讚讗讜专讙 (诇拽诪谉 砖讘转 拽讝, 讗) 诪诇讬砖谞讗 讚诪转谞讬转讬谉.
讗讘诇 专讘谞讜 讛讗讬 讙讗讜谉 讝"诇 讻转讘 讚专讘讬 讬讛讜讚讛 讗驻讬诇讜 讘诪拽讜诐 讛讝讬拽讗 讗住专, 讗诇讗 讚砖诪讜讗诇 诇讗 住讘讬专讗 诇讬讛 讻讜讜转讬讛 讘诪拽讜诐 讚讗讬讻讗 讛讝讬拽讗, 讜诪砖讜诐 讛讻讬 讛转讬专 诇爪讜讚 讗转 讛谞讞砖 讜诇讻讘讜转 讙讞诇转 砖诇 诪转讻转, 讗讘诇 讙讞诇转 砖诇 注抓 讗住讜专 诇讻讘讜转讛. 讜诪讛 讛驻专砖 讘讬谞讬讛谉, 砖讙讞诇转 砖诇 注抓 讗讚诪讚诪转 讛讬讗 讜讻讬讜谉 砖谞专讗讬转 驻讜专砖讬谉 诪诪谞讛 注讜讘专讬 讚专讱 讜讗讬谉 讘讗讬谉 诇讬讚讬 讛讬讝拽, 讗讘诇 讙讞诇转 砖诇 诪转讻转 讗祝 注诇 驻讬 砖讻讘转讛 讻讬讜谉 砖讛讬讗 讞诪讛 砖讜专驻转 讛讬讗 [讜诪讻讜讛] 讜讗讬谞讛 谞专讗讬转 讜诪讝拽转. 讗诇讜 讚讘专讬 讛讙讗讜谉 专讘谞讜 讛讗讬 讝"诇. 讜讻谉 讻转讘讜 讛专讘 讘注诇 讛讛诇讻讜转 讝"诇 讜专"讞 讝"诇.
讜诪谉 讛转讬诪讛 讛讜讗, 讛讬讗讱 讛转讬专 砖诪讜讗诇 爪讬讚转 谞讞砖 砖讛讬讗 诪诇讗讻讛 讚讗讜专讬讬转讗 诪砖讜诐 讛讝讬拽讗. 讜讬砖 诇讜诪专 讚讻讬讜谉 讚讚专讻讜 诇讛讝讬拽 讜专讘讬诐 谞讬讝讜拽讬谉 讘讜 讻住讻谞转 谞驻砖讜转 讞砖讬讘 诇讬讛 砖诪讜讗诇, 讚讗讬 讗驻砖专 诇专讘讬诐 诇讬讝讛专 诪诪谞讜 讚讗诐 讝讛 讬讝讛专 讝讛 诇讗 讬砖诪专 诪诪谞讜, 诪砖讗"讻 讘讙讞诇转 砖诇 注抓 讚讛讬讗 讗讬谞讛 讛讜诇讻转 讜诪讝拽转 讜讻诇 讗讞讚 讬讻讜诇 诇讛砖诪专 诪诪谞讛, 讗讘诇 专讘讬 讬讛讜讚讛 诇注讜诇诐 讗住专 讜讗驻讬诇讜 讘诪拽讜诐 谞讝拽.
讜诪讚讘专讬讛诐 诇诪讚谞讜 讚专讘讬 讬讛讜讚讛 讗驻讬诇讜 讘诪诇讗讻讛 讚专讘谞谉 诇讗 砖专讬 诪诇讗讻讛 砖讗讬谞讛 爪专讬讻讛 诇讙讜驻讛 讜讗驻讬诇讜 讘诪拽讜诐 讛讝讬拽讗 讚专讘讬诐, 砖讛诐 讝"诇 讻转讘讜 讘讙讞诇转 砖诇 诪转讻转 拽讗 砖专讬 讘讛 砖诪讜讗诇 讜驻诇讬讙 讘讛 讗讚专讘讬 讬讛讜讚讛, 讜讻讘讜讬 讙讞诇转 砖诇 诪转讻转 讜讚讗讬 诪讚专讘谞谉, 讜讻讚讗诪专讬谞谉 驻专拽 专讘讬 讗诇讬注讝专 讚诪讬诇讛 (诇拽诪谉 砖讘转 拽诇讚, 讗) 诪诪转拽讬谉 讗转 讛讞专讚诇 讘讙讞诇转 讜讗讜拽讬诪谞讗 讘讙讞诇转 砖诇 诪转讻转 讗讘诇 诇讗 讘砖诇 注抓 诪砖讜诐 讚讛讗 诇讗讜 讚讗讜专讬讬转讗 讜讛讗 讚讗讜专讬讬转讗.



讘讚讘专 砖讗讬谉 诪转讻讜讬谉 住讘专 诇讛 讻专讘讬 砖诪注讜谉 讘诪诇讗讻讛 砖讗讬谞讛 爪专讬讻讛 诇讙讜驻讛 住讘专 诇讛 讻专讘讬 讬讛讜讚讛. 讜诪讛讗 砖诪注讬谞谉 讚诇讗讜 讛讗 讘讛讗 转诇讬, 讗诇讗 砖讛诪拽砖讛 讛讬讛 住讘讜专 讚诪讬诇转讗 讚转诇讬讗 讛讗 讘讛讗 讛讬讗. 讜讗讬 谞诪讬 讬砖 诇讜诪专 讚拽住讘专 讚讻讬讜谉 讚驻诇讜讙转讗 讚专讘讬 讬讛讜讚讛 讜专讘讬 砖诪注讜谉 讛讬讗 讜讘讚讘专 砖讗讬谉 诪转讻讜讬谉 住讘专 诇讛 讻专讘讬 砖诪注讜谉 讛讻讬 谞诪讬 讘驻诇讜讙转讬讬讛讜 讚诪诇讗讻讛 砖讗讬谞讛 爪专讬讻讛 诇讙讜驻讛 住讘专 诇讛 讻专讘讬 砖诪注讜谉, 讜讗住讬拽谞讗 讚诇讗.



谞讜转谉 讗讚诐 讞诪讬谉 诇转讜讱 爪讜谞谉 讗讘诇 诇讗 爪讜谞谉 诇转讜讱 讞诪讬谉. 驻讬专砖 专砖"讬 讝"诇 诪砖讜诐 讚转转讗讛 讙讘专. 讜讗讬谞讜 诪讞讜讜专 讚讗诐 讻谉            讻讬爪讚 爪讜诇讬谉 (驻住讞讬诐 注讜, 讗) 讚驻诇讬讙讬 讘讛讗 诪讬诇转讗 专讘 讜砖诪讜讗诇 讞讚 讗诪专 转转讗讛 讙讘专 讜讞讚 讗诪专 注讬诇讗讛 讙讘专, 诇讜转讘讬讛 诪讛讗 诇诪"讚 注讬诇讗讛 讙讘专. 讜注讜讚 讚讛讗 讗驻讬诇讜 诇诪讗谉 讚讗诪专 转转讗讛 讙讘专 诪讜讚讛 讚讻讚讬 拽诇讬驻讛 讗住讜专, 讚讗讚诪拽专专 诇讬讛 转转讗讛 诇注讬诇讗讛 诪讬讘诇注 讘诇注, 讜讗诐 讻谉 讗驻讬诇讜 讞诪讬谉 诇转讜讱 爪讜谞谉 讛专讬 诪讘砖诇 讻讚讬 拽诇讬驻讛 讜诇讬转住专. 讗诇讗 讜讚讗讬 谞专讗讛 讚讘诪讬诐 砖讛谉 诪转注专讘讬谉 讗诇讜 诇转讜讱 讗诇讜 诇讬讻讗 诇诪讬诪专 讘讛讗 转转讗讛 讜注讬诇讗讛.
讜讘转讜住' 驻讬专砖讜 砖讚专讱 讛诪注专讛 砖谞讜转谉 讛诪讜注讟 诇转讜讱 讛诪专讜讘讛, 讜讛诇讻讱 讞诪讬谉 诪讜注讟讬谉 诇转讜讱 爪讜谞谉 诪专讜讘讬谉 讗讬谉 讘讛诐 讻讞 诇讘砖诇, 讗讘诇 爪讜谞谞讬谉 诪讜注讟讬谉 诇转讜讱 讞诪讬谉 诪专讜讘讬谉 诪转讘砖诇讬谉. 讜讙诐 讝讛 讗讬谞讜 诪讞讜讜专 讘注讬谞讬, 讚讛讻讗 住转诪讗 拽转谞讬 诇讗 砖谞讗 诪专讜讘讬谉 讜诇讗 砖谞讗 诪讜注讟讬谉, 讜诇转讜讱 讛讻讜住 讜讗驻讬诇讜 诇转讜讱 讛诪讬讞诐 专讙讬诇讜转 讛讜讗 诇转转 爪讜谞谉 讛专讘讛 讻讚讬 诇讛驻砖讬专 诪驻谞讬 砖讛谉 注砖讜讬谉 诇砖转讬讛 讜讗讬谉 讗讚诐 砖讜转讛 讞诪讬谉 讙诪讜专讬谉 讗诇讗 驻讜砖专讬谉, 讜讛讜讛 诇讬讛 诇诪讬转谞讬 讛讻讬 爪讜谞谉 诇转讜讱 讞诪讬谉 讻讚讬 砖讬讞诪讜 讗住讜专 讜讻讚讬 诇讛驻砖讬专谉 诪讜转专, 讜讻讚转谞讬 讘诪转谞讬转讬谉.
讗诇讗 谞专讗讛 讚讻诇讬诐 讗诇讜 讘讬谉 讻讜住 讘讬谉 讗诪讘讟讬 讜住驻诇 讻讜诇谉 讻诇讬 砖谞讬 讛诐. 讜讻谉 驻讬专砖讜 讛讙讗讜谞讬诐 讝"诇. 讜讻谉 讻转讘 讛专诪讘"诐 讝"诇. 讜讛讻讬 谞诪讬 诪砖诪注 诪讚讗拽砖讬谞谉 诇拽诪谉 讗诇讗 诇专讘 谞讞诪谉 专讞讬爪讛 讘讞诪讬谉 诪讬 诇讬讻讗, 讜讗讬 讗讬转讗 诪砖讻讞转 诇讛 讘讻诇讬 砖谞讬. 讜讗注"讙 讚讗诪讘讟讬 讚诇注讬诇 (砖讘转 诪, 讘) 讙讘讬 注讜讘讚讗 讚专讘讬 诪砖诪注 讚讻诇讬 专讗砖讜谉 讛讜讗 诪讚讗诪专 诇讬讛 讟讜诇 讘讻诇讬 砖谞讬 讜转谉, 讗诪讘讟讬 讚讛讻讗 讻诇讬 砖谞讬 讛讜讗, 讚讛讗 讗诪讘讟讗讜转 讛专讘讛 讬砖 讜讛讻讗 讚讘专 讛诇诪讚 诪注谞讬谞讜 讗诪讘讟讬 讚讜诪讬讗 讚讻讜住. 讜诪讛转诐 谞诪讬 诪砖诪注 诇讬 讚讛讻讗 讗驻讬诇讜 讘谞讜转谉 诪讬诐 诪专讜讘讬谉 讜讗驻讬诇讜 讻讚讬 诪讬诇讜讗讜 砖诇 讗诪讘讟讬 讜砖诇 住驻诇 拽讗诪专, 讚讗讬 诇讗 讛讗 诪砖讻讞转 诇讛 讘谞讜转谉 诪讬诐 诪专讜讘讬谉 讻讚讬 诇讛驻砖讬专谉, 砖讛专讬 讗讬谉 讗讚诐 专讜讞抓 讘诪讬诐 讞诪讬谉 砖讛讜讗 诪住诇讚 讘讛谉.
讜讛讻讗 讛讻讬 驻讬专讜砖讗: 谞讜转谉 讗讚诐 讞诪讬谉 讻诇 砖讛谉 诇转讜讱 讛爪讜谞谉, 诇驻讬 砖讛谉 诪转拽专专讬谉 讘注专讜讬谉 讜诪转注专讘讬谉 诪诪砖 讘转讜讱 讛爪讜谞谉 讜讗讬谉 讻讞 讘讛谉 诇讘砖诇, 讜讗驻讬诇讜 讘讘讗讬谉 诪讻诇讬 专讗砖讜谉, 讚讗驻讬诇讜 转诪爪讗 诇讜诪专 讘注诇诪讗 讚注专讜讬 讚讻诇讬 专讗砖讜谉 讻讻诇讬 专讗砖讜谉, 讛谞讬 诪讬诇讬 讻讙讜谉 砖诪注专讛 注诇 讙讘讬 转讘诇讬谉 讜讻讬讜爪讗 讘讛谉 砖讗讬谉 讞诪讬谉 诪转注专讘讬谉 讘转讜讻谉 讗诇讗 诪讻讬谉 注诇讬讛诐 讘拽讬诇讜讞谉 讜诪讘砖诇讬谉, 讗讘诇 诪讬诐 讘诪讬诐 讛谉 诪转注专讘讬谉 诪诪砖 讘转讜讱 讛爪讜谞谉 讜讗讬谉 讘讛谉 讻讞 诇讘砖诇 讗讚专讘讗 讻诇 砖讛谉 谞讜驻诇讬谉 讛谉 诪爪讟谞谞讬谉, 讜讻诇 砖讻谉 讛讻讗 讘讻讜住 砖讛讜讗 讻诇讬 砖谞讬 砖讗讬谞讜 诪讘砖诇. 讗讘诇 爪讜谞谉 诇转讜讱 讞诪讬谉 讗住讜专, 诪砖讜诐 讚讙讝讜专 讘讬转 砖诪讗讬 讻诇讬 砖谞讬 讗讟讜 讻诇讬 专讗砖讜谉 讛讜讗讬诇 讜讗驻砖专 讚讗转讬 讘讻诇讬 专讗砖讜谉 诇讬讚讬 讗讬住讜专讗 讚讗讜专讬讬转讗 讚讻诇讬 专讗砖讜谉 诪讘砖诇. 讜讘讬转 讛诇诇 诪转讬专讬谉 讗驻讬诇讜 讘爪讜谞谉 诇转讜讱 讞诪讬谉, 讚讻诇讬 砖谞讬 讗讬谞讜 诪讘砖诇, 讜讗驻讬诇讜 谞转谉 诇转讜讻谉 爪讜谞谞讬谉 诪讜注讟讬谉 讚讗讬谉 讘讗讬谉 诇转讜讻谉 诇讬讚讬 讘砖讜诇 讗诇讗 诇讬讚讬 讛驻砖专. 讜讛讗 讚转谞谉 讘诪转谞讬转讬谉 讗讘诇 谞讜转谉 诇转讜讻讜 讗讜 诇转讜讱 讛讻讜住 讻讚讬 诇讛驻砖讬专谉 讜诪驻专砖讬谞谉 注诇讛 讘讙诪专讗 讗讘诇 谞讜转谉 诇转讜讻讜 诪讬诐 诪专讜讘讬谉 讻讚讬 诇讛驻砖讬专谉, 诪砖讜诐 诪讬讞诐 讛讜讗 讚讗诪专讬谞谉  讗讘诇 讘讻讜住 讻诇 砖讛讜讗 谞讜转谉 诇转讜讻讜 讛讬讬谞讜 诇讛驻砖讬专谉. 讗讘诇 讘讗诪讘讟讬 砖注讜诪讚讬谉 诇专讞讬爪转 讗讚诐 诪讞诪诪讬谉 讛专讘讛, 讜讛诇讻讱 爪讜谞谉 诇转讜讱 讞诪讬谉 讗住讜专 诇注讜诇诐 砖讗讬 讗驻砖专 诇讘讗 诇讬讚讬 讛驻砖专 讗诇讗 诇讬讚讬 讘讬砖讜诇 讜讗驻讬诇讜 谞转谉 讘讗诪讘讟讬 讻讚讬 诪讬诇讜讗讜, 讜讗祝 注诇 驻讬 砖讛讜讗 讻诇讬 砖谞讬 讜讘注诇诪讗 讗讬谞讜 诪讘砖诇 讛讻讗 砖讗谞讬 诇驻讬 砖讚专讻谉 诇讞诪诪谉 讬讜转专 诪讚讗讬. 讜住驻诇 讻讬讜爪讗 讘讜 诇诪讗讬 讚讛讜讛 住讘讬专讗 诇讬讛 诇专讘 讬讜住祝 诪注讬拽专讗, 讗讘诇 讘诪住拽谞讗 诇讗 诪讚转谞讬 专讘讬 讞讬讬讗 住驻诇 讗讬谞讜 讻讗诪讘讟讬, 讚诪讬诐 砖讘住驻诇 讗讬谞谉 讞诪讬谉 讻诇 讻讱 讜讗讬谞讜 讗诇讗 讻讻讜住, 讜讛讜讗讬诇 讜讻诇讬 砖谞讬 讛讜讗 诇注讜诇诐 诪讜转专 砖讗讬谞讜 讘讗 讗诇讗 诇讬讚讬 讛驻砖专, 讜讗驻讬诇讜 讛讬讜 诪讬诐 砖讛讬讚 住讜诇讚转 讘讛谉 诇讗讞专 砖谞转注专讘讜 爪讜谞谉 诇转讜讻谉, 讗讬谞讜 诪讞诪转 讛爪讜谞谉 砖讘讜 诇讛讬讜转 讬讚 住讜诇讚转 讗诇讗 诪讞诪转 讛专讗砖讜谞讬诐 砖诇讗 谞爪讟谞谞讜.



讜诇诪讗讬 讚住诇讬拽 讗讚注转讬谉 诪注讬拽专讗 讚住驻诇 讛专讬 讛讜讗 讻讗诪讘讟讬 讜讗诪专 专讘 谞讞诪谉 讛诇讻讛 讻专讘讬 砖诪注讜谉 讘谉 诪谞住讬讗 讜讻讜'. 诪讛讗 诪砖诪注 讚专讘 讬讜住祝 讻专讘 谞讞诪谉 住讘讬专讗 诇讬讛, 讚讗讬 诇讗 诪讗讬 拽讜砖讬讗, 诪砖讻讞转 诇讛 诇专讘 讬讜住祝 讘讞诪讬谉 诇转讜讱 爪讜谞谉 讻讘讬转 讛诇诇 讘讬谉 讘住驻诇 讘讬谉 讘讗诪讘讟讬 讜诇专讘 谞讞诪谉 讘住驻诇, 讗诇讗 诪砖诪注 讚讻讛讚讚讬 住讘讬专讗 诇讛讜.
讜讗诐 转讗诪专 讗诐 讻谉 诇诪讗讬 讚诪转专抓 讚专讘讬 砖诪注讜谉 讘谉 诪谞住讬讗 讗专讬砖讗 拽讗讬, 诇诪讛 诇讬讛 诇专讘 讬讜住祝 讚讗诪专 住驻诇 讛专讬 讛讜讗 讻讗诪讘讟讬, 诇讬诪讗 讛专讬 讛讜讗 讻讻讜住 讚讻讜诇讛讜 讗住讬专讬. 讜注讜讚 诇讬砖转讜拽 诪讬谞讛 诇讙诪专讬, 讚诪讬 转讬住拽 讗讚注转讬谉 讚讙专注 讟驻讬 住驻诇 诪讻讜住. 转讬专爪讜 讘转讜住' 讚诇讗讜 讗诇讬讘讗 讚专讘讬 砖诪注讜谉 讘谉 诪谞住讬讗 讗讬爪讟专讬讻讗 诇讬讛 诇诪转谞讬讬讛 讜诇讗讜 讗诇讬讘讗 讚讛诇讻转讗 拽讗诪专 诇讛, 讗诇讗 讗诇讬讘讗 讚讘讬转 讛诇诇 讚砖专讬 讘讻讜住 讜讗住专讬 讘讗诪讘讟讬.
讜诇注谞讬谉 驻住拽 讛诇讻讛 讗讬讻讗 诇诪讬诪专 讚讗诪讘讟讬 讗驻讬诇讜 讞诪讬谉 诇转讜讱 爪讜谞谉 讗住讜专 讻专讘讬 砖诪注讜谉 讘谉 诪谞住讬讗 讜讻专讘 谞讞诪谉 讚驻住拽 讛诇讻转讗 讻讜讜转讬讛, 讚讛讗 讚讚讞讬谞谉 讜诪讜拽诪讬谞谉 诇讛 诇讚专讘讬 砖诪注讜谉 讘谉 诪谞住讬讗 讗专讬砖讗 讛讬讬谞讜 诇诪讗讬 讚拽讗 住诇拽讗 讚注转讬谉 诪注讬拽专讗 讚住驻诇 讻讗诪讘讟讬 讻讬 讛讬讻讬 讚谞砖讻讞 专讞讬爪讛 讚砖专讬讗 讘砖讘转, 讗讘诇 诇诪住拽谞讗 讚讗住拽讬谞谉 讚住驻诇 讗讬谞讜 讻讗诪讘讟讬 转讜 诇讗 爪专讬讻讬谞谉 诇讗讜拽讜诪讛 诇讚专讘讬 砖诪注讜谉 讗专讬砖讗 讗诇讗 讗住讬驻讗, 讗讘诇 讘专讬砖讗 讚讻讜住 诪讜讚讛 专讘讬 砖诪注讜谉 讚砖专讬 讜讻诪转谞讬转讬谉 讚转谞讬 讗讘诇 谞讜转谉 讛讜讗 诇转讜讱 讛讻讜住, 讜专讘讗 讚诇讗 拽驻讬讚 讘住驻诇 诇讗 驻诇讬讙 讗讚专讘 谞讞诪谉.



讗讘诇 讛讙讗讜谞讬诐 讝"诇 诇讗 驻住拽讜 讻谉, 讚住讘讬专讗 诇讛讜 讚讛讗 讚专讘讬 砖诪注讜谉 讘谉 诪谞住讬讗 诇注讜诇诐 讗专讬砖讗 拽讗讬. 讜谞专讗讛 讚拽讗 住讘专讬 诪讚拽讗诪专 诪讬 住讘专转 讗住讬驻讗 拽讗讬 讗专讬砖讗 拽讗讬 讚讗诇诪讗 拽讜砖讟讗 讚诪诇转讗 讛讻讬谉, 讚讗讬 诇讗 诇讬诪讗 讚诇诪讗 讗专讬砖讗 拽讗讬. 讜注讜讚 讚诪讚讗爪讟专讬讱 专讘 讛讜谞讗 讘专讬讛 讚专讘 讬讛讜砖注 诇诪讬诪专 讞讝讬谞讗 诇讬讛 诇专讘讗 讚诇讗 拽驻讬讚 讗诪谞讗 诪砖诪注 讚讗讬讻讗 诪讗谉 讚驻诇讬讙 讘讛, 讜讛讬讬谞讜 讚专"砖 讘谉 诪谞住讬讗 讜专讘 谞讞诪谉 讚住讘讬专讗 诇讬讛 讻讜转讬讛, 讚讗讬 诇讗 诇诪讛 诇讬讛 诇诪讬诪专 讞讝讬谞讗 诇讬讛 讚诇讗 拽驻讬讚 驻砖讬讟讗, 讛诇讻讱 讚专讘讬 砖诪注讜谉 讘谉 诪谞住讬讗 诇讬转讗, 讚讗注"讙 讚驻住拽 专讘 谞讞诪谉 讻讜转讬讛 讛讗             专讘讗 讚讛讜讗 讘转专讗 讚诇讗 拽驻讬讚 讘讛 讜注讘讬讚 讘讛 注讜讘讚讗. 讜住驻诇 讛专讬 讛讜讗 讻讻讜住, 讜讗注"讙 讚诪注专讛 诇转讜讻讜 爪讜谞谉 诇转讜讱 讞诪讬谉 讚诇讗 诪驻住讬拽 讻诇讬 砖专讬 讜讻讚转谞讬 专讘讬 讞讬讬讗, 讜讻诇 砖讻谉 讻讜住 讜讻住转诪讗 讚诪转谞讬转讬谉 讚谞讜转谉 诇转讜讱 讛讻讜住, 讜讗驻讬诇讜 讘讗诪讘讟讬 谞诪讬 讻讘讬转 讛诇诇 讘讞诪讬谉 诇转讜讱 爪讜谞谉.



 诪转谞讬': 讛讗诇驻住 讜讛拽讚专讛 砖讛注讘讬专谉 诪专讜转讞讬谉 诇讗 讬转谉 诇转讜讻谉 转讘诇讬谉 讗讘诇 谞讜转谉 讛讜讗 诇转讜讱 讛拽注专讛 讗讜 诇转讜讱 讛转诪讞讜讬. 驻讬专砖 专砖"讬 讝"诇: 诇转讜讱 讛拽注专讛 讗讜 诇转讜讱 讛转诪讞讜讬 讗讞专 砖注讬专讛 诇转讜讻谉 讗转 讛讞诪讬谉, 讗讘诇 诇转转 诇转讜讱 讛拽注专讛 讜诇注专讜转 注诇讬讛谉 诪谉 讛讗诇驻住 诇讗 讚注专讜讬 讚讻诇讬 专讗砖讜谉 讻讻诇讬 专讗砖讜谉, 讜诇驻讬讻讱 讗住讜专 诇注专讜转 诪讬诐 诪讻诇讬 专讗砖讜谉 注诇 讛转专谞讙讜诇转 讻讚讬 诇诪诇讙讛 诪驻谞讬 砖讛讜讗 讻诪讘砖诇 讛讚诐 讘转讜讻讛. 讜诇讚讘专讬讜 讛讗 讚讗诪专讬谞谉 讘驻专拽 讘转专讗 讚注"讝 (注讚, 讘) 谞注讜讛 讗专转讞讜, 讗驻讬诇讜 讘注讬专讜讬 讚讻诇讬 专讗砖讜谉 讛讜讗, 讜诇讗 讘注讬 砖讬专转讬讞讜 转讞转讬讜. 讜讻谉 驻讬专砖 专"转 讝"诇.
讗讘诇 专"讞 讝"诇 驻讬专砖 砖诐: 讗专转讞讜 讛专转讬讞讜讛 讘讗砖, 讻诇讜诪专: 谞注讜讛 砖诇 讞专住 专转讞讛 诪转讞转讬讜 讘讗砖. 讜讻谉 驻讬专砖 专讘谞讜 砖诪讜讗诇 讝"诇 谞讜转谉 诇转讜讱 讛拽注专讛 讜诇转讜讱 讛转诪讞讜讬 讜诪注专讛 注诇讬讛诐 讚注讬专讜讬 讚讻诇讬 专讗砖讜谉 诇讗讜 讻讻诇讬 专讗砖讜谉, 讚诇讗 讗砖讻讞 讗讬住讜专讗 讗诇讗 讘谞讜转谉 讘转讜讱 讛拽讚专讛 讜讘转讜讱 讛讗诇驻住 讚诪砖诪注 诇转讜讱 讛拽注专讛 诇注讜诇诐 诪讜转专, 讗诇讗 讚专讬砖讗 讚讜拽讗 讜住讬驻讗 讘讬谉 讘谞讜转谉 转讘诇讬谉 诇转讜讻讛 讜诪注专讛 注诇讬讛谉 讘讬谉 讘诪注专讛 诇转讜讱 讛拽注专讛 讜讗讞专 讻讱 谞讜转谉 讗转 讛转讘诇讬谉. 讜注讜讚 诪讘讬讗 专讗讬讛 诪讚拽讬讬诪讗 诇谉 转转讗讛 讙讘专, 讜讗讬 讗诪专转 注专讜讬 诪讘砖诇 讗诐 讻谉 注诇讗讛 讙讘专. 讜注讜讚 讚讻讬讜谉 讚拽讬讬诪讗 诇谉 转转讗讛 讙讘专 讛讬讗讱 谞转讬专 诇讛讙注讬诇 讘注专讜讬 讚讻诇讬 专讗砖讜谉 讻诪讜 砖驻讬专砖讜 讛诐 讘谞注讜讛 讗专转讞讜, 讜讛讗 讻讜诇讬讛 讻诇讬 讘诇注 讛讗讬住讜专 讜讛注专讜讬 讗讬谞讜 诪驻诇讬讟 讗诇讗 讻讚讬 拽诇讬驻讛, 讗诇讗 讜讚讗讬 讗讬谉 讛讙注诇转 讻诇讬 砖谞转讘砖诇 讘讜 讗讬住讜专 讘注专讜讬 专讜转讞讬谉 诪讻诇讬 专讗砖讜谉. 讜讗讜诇讬 讛诐 讝"诇 诇讗 讗诪专讜 讻谉 讗诇讗 讘讬讬谉 谞住讱 砖讗讬谉 讘诇讬注转讜 讗诇讗 讻讚讬 拽诇讬驻讛.
讜谞砖讗诇讛 砖讗诇讛 诇讙讗讜谉 讝"诇, 讜讛砖讬讘 讚注专讜讬 讚讻诇讬 专讗砖讜谉 讗讬谞讜 诪讘砖诇 诪讛讗 讚讛讗诇驻住 讜讛拽讚专讛, 诪讚诇讗 诪驻诇讬讙 讘拽注专讛 注爪诪讛. 讜讛讗 讚讗诪专讬谞谉 讘讝讘讞讬诐 驻专拽 讚诐 讞讟讗转 (讝讘讞讬诐 爪讛, 讘) 转谞讜 专讘谞谉 讗砖专 转讘砖诇 讘讜 讬砖讘专 (讜讬拽专讗 讜, 讻讗) 讗讬谉 诇讬 讗诇讗 砖讘砖诇 讘讜, 注讬专讛 诇转讜讻讜 专讜转讞 诪谞讬谉 转诇诪讜讚 诇讜诪专 讘讜 讬砖讘专, 讗诇诪讗 讚注讬专讛 诇转讜讻讜 专讜转讞 讞砖讬讘 讘砖讜诇, 诇讗 讛讬讗, 讚讛转诐 讛讬讬谞讜 讟注诪讗 诪砖讜诐 砖讘诇注 讻诇讬 讞讟讗转 讜讗注"驻 砖诇讗 谞转讘砖诇 讘讜. 讜转讚注 诇讱 讚讛转诐 拽专讬 诇讬讛 诇注专讜讬 讘诇讜注 讘诇讗 讘砖讜诇, 诪讚讘注讬谞谉 讛转诐 转诇讗讜 讘讗讜讬专 转谞讜专 诪讛讜, 转讗 砖诪注 讗讞讚 砖讘讬砖诇 讘讜 讜讗讞讚 砖注讬专讛 诇转讜讻讜 专讜转讞, 讜诪讛讚专 讘诇讜注 讘诇讗 讘砖讜诇 诇讗 拽诪讘注讬讗 诇讬 讻讬 拽诪讘注讬讗 诇讬 讘砖讜诇 讘诇讗 讘诇讜注, 讗诇诪讗 注讬专讛 诇转讜讻讜 讞砖讬讘 讘诇讜注 讘诇讗 讘砖讜诇.
讜专"转 讝"诇 讛讘讬讗 专讗讬讛 诪诪讛 砖讗诪专讜 讘讬专讜砖诇诪讬 讻讗谉 (讛"讛) 讜讘驻专拽 拽诪讗 讚诪注砖专讜转 (讛"讚) 讚注专讜讬 讚讻诇讬 专讗砖讜谉 讻讻诇讬 专讗砖讜谉 讜诪讘砖诇, 讚讙专住讬谞谉 讛转诐: 诪讛讜 诇讬转谉 转讘诇讬谉 诪诇诪讟谉 讜诇注专讜转 注诇讬讜 诪诇诪注诇讛, 专讘讬 讬讜谞讛 讗诪专 讗住讜专 讜注专讜讬 讻讻诇讬 专讗砖讜谉 讛讜讗 讜驻诇讬讙 注诇讛 专讘讬 讬讜住讬, 讞讬诇讬讛 讚专讘讬 讬讜谞讛 诪谉 讛讚讗 讗讞讚 砖讘砖诇 讜讗讞讚 砖注讬专讛 诇转讜讻讜 专讜转讞 讜讻讛 讛讜讗 [讗诪专 讛讻讬谉], 讗诪专 专' 讬讜住讬 转诪谉 讻诇讬 讞专住 讘讜诇注 转讘诇讬谉 讗讬谞谉 诪转讘砖诇讬谉, 讛转讬讘 专讘讬 讬讜住讬 讘专' 讘讜谉 讜讛转谞讬 讗祝 讘讻诇讬 谞讞砖转 讻谉 讗讬转 诇讱 诪讬诪专 讻诇讬 谞讞砖转 讘讜诇注, 驻讬专讜砖 讛转讬讘 专讘讬 讬讜住讬 讘专' 讘讜谉 讗讬 讟注诪讗 诪砖讜诐 讚讻诇讬 讞专住 拽诇 诇讘诇讜注 讘驻讞讜转 诪讻讚讬 讘砖讜诇 住诪谞讬谉, 讜讛转谞讬讗 讗祝 讘讻诇讬 谞讞砖转 讜讬砖 诇讱 诇讜诪专 砖讻诇讬 谞讞砖转 拽诇 诇讘诇讜注 讘专转讬讞讛 诪讜注讟转 砖诇 讻诇讬 砖谞讬, 讛讗 讗讬谞讜 讗诇讗 诪驻谞讬 砖注专讜讬 讻讻诇讬 专讗砖讜谉 讜讛诇讻讱 讗祝 讘讻诇讬 谞讞砖转 讻谉, 讜讛讜讗 讛讚讬谉 诇转讘诇讬谉 砖讛谉 诪转讘砖诇讬谉 讘注专讜讬 讚讻诇讬 专讗砖讜谉.
讜诪讬讛讜 讗讬谞讛 专讗讬讛, 讚讗讚专讘讛 讬砖 诇诇诪讜讚 诪砖诐 讚讗讬谞讜 讻讻诇讬 专讗砖讜谉, 诪讚诪住讬拽 讛转诐 诪讛讜 诇注专讜转 注诐 讛拽诇讜讞 讗诪专 专讘讬 讞谞讬谞讗 讘专讬讛 讚专讘讬 讛诇诇 诪讞诇讜拽转 讚专讘讬 讬讜谞讛 讜专讘讬 讬讜住讬, 专讘讬 讬爪讞拽 讘谉 讙专驻转讗 讘注讗 拽讜诪讬 专讘讬 诪谞讗 注砖讛 讻谉 讘砖讘转 讞讬讬讘 诪砖讜诐 诪讘砖诇 注砖讛 讻谉 讘讘砖专 讜讞诇讘 讞讬讬讘 诪砖讜诐 诪讘砖诇, 讗"诇 讻讬讬 讚讗诪专 专讘讬 讝注讬专讗 讗讬讝讛讜 讞诇讜讟 讘专讜专 讻诇 砖讛讗讜专 诪讛诇讱 转讞转讬讜 讜讻讛 讗讬讝讛讜 转讘砖讬诇 讘专讜专 讻诇 砖讛讗讜专 诪讛诇讱 转讞转讬讜, 注讚 讻讗谉 讘讬专讜砖诇诪讬. 讗诇诪讗 注专讜讬 讗讬谞讜 讻讻诇讬 专讗砖讜谉 讜讗讬谞讜 诪讘砖诇, 讜讻专讘讬 讬讜住讬 讚驻诇讬讙 注诇讬讛 讚专讘讬 讬讜谞讛 讜讗注"讙 讚注讬专讛 诇转讜讻讜. [讜讛讗 讚讗诪专讬谞谉] 讗祝 讘讻诇讬 谞讞砖转 讻谉 讜爪专讬讱 诪专讬拽讛 讜砖讟讬驻讛, 讛转诐 诇讗讜 诪砖讜诐 讘砖讜诇 讛讜讗 讗诇讗 诪砖讜诐 讘诇讜注, 讜讻讚讗讬转讗 讘讙诪专讬谉 讘讝讘讞讬诐 讘驻专拽 讚诐 讞讟讗转 (讝讘讞讬诐 爪讛, 讘).





讛诪讗讬专讬

讙讞诇转 砖诇 诪转讻转 讛谞诪爪讗转 讘专砖讜转 讛专讘讬诐 诪讜转专 诇讻讘讜转讛 讛讜讗讬诇 讜讗讬谉 讻讘讜讬讛 讻讬讘讜讬 讙诪讜专 讗诇讗 诪讚讘专讬 住讜驻专讬诐 讘诪拽讜诐 谞讝拽 专讘讬诐 诇讗 讙讝专讜 讗讘诇 讙讞诇转 砖诇 注抓 讛讜讗讬诇 讜讻讘讜讬讛 诪谉 讛转讜专讛 讗住讜专 讗祝 讘诪拽讜诐 谞讝拽 讜讗注"驻 砖讗讬谉 诪转讻讜讬谉 诇讙讜祝 讛讻讬讘讜讬 诪"诪 诪转讻讜讬谉 诇讻讬讘讜讬 讛讜讗 诪讗讬讝讛 讟注诐 砖讬转讻讜讬谉 诇讜 讜诪讛 砖讛拽砖讜 讻讗谉 讜讗诐 讗讬转讗 讚住讘专 诇讛 讻专' 砖诪注讜谉 讗驻讬' 砖诇 注抓 谞诪讬 讛讜讗 诪驻谞讬 砖讛讬讛 住讜讘专 砖讻诇 砖讗讬谉 诪转讻讜讬谉 讜诪诇讗讻讛 砖讗讬谉 爪专讬讱 诇讙讜驻讛 讘讞讚讗 诪讞转讗 谞讬谞讛讜 讛讜讗讬诇 讜讗讬谞讜 诪转讻讜讬谉 诇讙讜驻讛 砖诇 诪诇讗讻讛 讜讛讜讚讬注讜 砖讗讬谞讜 讻谉 讗诇讗 讚讘专 砖讗讬谞讜 诪转讻讜讬谉 诇讞讜讚 讜诪诇讗讻讛 砖讗讬谉 爪专讬讱 诇讙讜驻讛 诇讞讜讚 讜讛讻讬讘讜讬 讘讬谉 讘砖诇 注抓 讘讬谉 讘砖诇 诪转讻转 诪转讻讜讬谉 诇讻讬讘讜讬 讛讜讗 讗诇讗 砖讛讜讗 诪诇讗讻讛 砖讗讬谉 爪专讬讱 诇讙讜驻讛 讜诪转讜讱 讻讱 讘讻讬讘讜讬 讙讞诇转 砖诇 诪转讻转 砖讛讜讗 诪讚讘专讬 住讜驻专讬诐 讘诪拽讜诐 谞讝拽 讛转讬专讜 讘砖诇 注抓 砖讛讜讗 诪谉 讛转讜专讛 诇讗 讛转讬专讜 讗祝 讘诪拽讜诐 谞讝拽 讜讗注"驻 砖讘谞讞砖讬诐 讜砖讗专 诪讝讬拽讬诐 讛讜转专讛 爪讬讚转谉 讗驻砖专 砖爪讬讚讛 讻讝讜 讗讬谞讛 讗诇讗 诪讚讘专讬 住讜驻专讬诐 讜讛专讗讬讛 砖讛专讬 诇讗 讛转讬专讜 诇讛专讜讙 讗诇讗 讘专爪讬诐 讗讞专讬讜 讗讜 讚专讬住讛 诇驻讬 转讜诪讜 砖讗讬谞讜 诪转讻讜讬谉 诇讛专讜讙 讜诇讚注转 讝讛 诪诇讗讻讛 砖讗讬谉 爪专讬讻讛 诇讙讜驻讛 讞讬讬讘 注诇讬讛 讻讚注转 讙讚讜诇讬 讛诪讞讘专讬诐 讜讘讛诇讻讜转 讙讚讜诇讜转 专讗讬转讬 砖讙讞诇转 砖诇 注抓 讗讬谉 讘讛 讛讬讝拽 专讘讬诐 砖讻诇 砖讛讬讗 砖讜专驻转 讗讚讜诪讛 讛讬讗 讜诪讻讬专讬诐 讛诐 讘讛 诪转讜讱 讗讚诪讬诪讜转讛 讜讗诐 注讘专 讗讚诪讬诪讜转讛 讗讬谉 讻讗谉 讛讬讝拽 讗讘诇 砖诇 诪转讻转 讗祝 诪砖注讘专 讗讚诪讬诪讜转讛 砖讜专驻转 讜诇讚注转 讝讛 讗祝 讘砖诇 转讜专讛 讻诇 砖讬砖 砖诐 谞讝拽 专讘讬诐 讜讗讬谞讜 爪专讬讱 诇讙讜驻讛 诪讜转专 讜诇砖讬讟讛 讝讜 诪诇讗讻讛 砖讗讬谉 爪专讬讱 诇讙讜驻讛 驻讟讜专 注诇讬讛 讻讚注转 讙讚讜诇讬 讛驻讜住拽讬诐:



讛诪讜爪讗 拽讜抓 讘专砖讜转 讛专讘讬诐 诪讜诇讬讻讛 驻讞讜转 驻讞讜转 诪讚' 讗诪讜转 注讚 砖讬住诇拽谞讜 诪诪拽讜诐 砖讗讬谉 专讙诇 讗讚诐 注讜讘专转 砖诐 讜讘讻专诪诇讬转 诪讜转专 讗驻讬' 讘讻诪讛 讜讗"转 诇讚注转 讛讗讜诪专 讘诪诇讗讻讛 砖讗讬谞讛 爪专讬讻讛 诇讙讜驻讛 砖驻讟讜专 注诇讬讛 讬讛讗 诪讜转专 讗祝 讘专砖讜转 讛专讘讬诐 讗驻砖专 砖讘讗讬住讜专 转讜专讛 讜诇讻转讞诇讛 讻诇 砖讗讬驻砖专 诇讜 诇砖谞讜转 讬砖谞讛:



诪讗讞专 砖讘讬讗专谞讜 砖讻诇讬 砖谞讬 讗讬谞讜 诪讘砖诇 讻诇 砖讬砖 诪讬诐 讘讻诇讬 砖谞讬 讻讙讜谉 讻讜住讜转 讜拽注专讜转 谞讜转谉 讘讛诐 诪讬诐 诪爪讚 讗讞专 讘讬谉 讞诪讬谉 诇转讜讱 爪讜谞谉 讘讬谉 爪讜谞谉 诇转讜讱 讞诪讬谉 讘讬谉 诇砖转讬讛 讘讬谉 诇专讞讬爪转 驻谞讬讜 讬讚讬讜 讜专讙诇讬讜 讜讗驻讬' 讘住驻诇 砖讛住驻诇 讗讬谞讜 讻讗诪讘讟讬 讗诇讗 讻讻诇讬 砖谞讬 讗讘诇 讘讻诇讬 专讗砖讜谉 讗住讜专 注诇 讛爪讚讚讬诐 砖讘讬讗专谞讜 讘诪讬讞诐:



讛诪砖谞讛 讛专讘讬注讬转 讛诪讬讞诐 砖驻谞讛讜 诇讗 讬转谉 诇转讜讻讜 爪讜谞谉 讘砖讘讬诇 砖讬讞诪讜 讗讘诇 谞讜转谉 诇转讜讻讜 讗讜 诇转讜讱 讛讻讜住 讻讚讬 诇讛驻砖讬专谉 讗诇驻住 讜拽讚专讛 砖讛注讘讬专谉 诪专讜转讞讬谉 诇讗 讬转谉 诇转讜讻谉 转讘诇讬谉 讗讘诇 谞讜转谉 讛讜讗 诇转讜讱 讛拽注专讛 讗讜 诇转讜讱 讛转诪讞讜讬 专' 讬讛讜讚讛 讗讜诪专 诇讻诇 讛讜讗 谞讜转谉 讞讜抓 诪讚讘专 砖讬砖 讘讜 讞讜诪抓 讜爪讬专 讗诪专 讛专"诐 驻讬' 讗讬谞讜 专讜爪讛 讘讗诪专讜 驻谞讛讜 砖诇讗 讛谞讬讞 讘讜 讻诇诇 诪谉 讛诪讬诐 讗讘诇 专"诇 砖讞住专 诪谉 讛诪讬诐 讜讛谞讬讞 砖诐 诪讬诐 讞诪讬谉 讜诇驻讬讻讱 讗住讜专 诇讜 诇讛讜住讬祝 注诇 讗讜转谉 讛诪讬诐 诪注讟 诪讬诐 讻讚讬 砖讬讛讬讜 讛讻诇 讞诪讬谉 讗讘诇 讬讻讜诇 诇讛讜住讬祝 注诇讬讛诐 诪讬诐 诪专讜讘讬谉 注讚 砖讬讛讬讜 讛讻诇 驻讜砖专讬谉 讜讝讛讜 注谞讬谉 讗诪专诐 讗讘诇 谞讜转谉 诇转讜讻讜 讗讜 诇转讜讱 讛讻讜住 讻讚讬 诇讛驻砖讬专谉 讜讛讗诇驻住 讜讛拽讚专讛 讛讻诇讬诐 砖诪砖讬诪讬谉 讘讛诐 讛转讘砖讬诇 诇讛转讘砖诇 讗讘诇 讗诐 谞转谉 讛转讘砖讬诇 讘拽注专讛 讜讗注"驻 砖讛讜讗 专讜转讞 诪讜转专 诇转转 讘讛 讛转讘诇讬谉 诇驻讬 砖讛转讘砖讬诇 讻砖讛讜讗 讘拽注专讛 讞住专 讞诪讬诪讜转讜 讜讗讬谞讜 诪讘砖诇 诪讛 砖诪砖讬诪讬谉 讘讜 专' 讬讛讜讚讛 讗讜诪专 讻讬 诪讜转专 诇转转 讛转讘诇讬谉 讘拽讚专讛 专讜转讞转 讗诇讗 讗诐 讬砖 讘转讜讻讛 拽讚专讛 讞讜诪抓 讗讜 爪讬专 诇驻讬 砖讛诐 诪诪讛专讬诐 讛讘砖讜诇 讜讻诇 讝讛 讘转讘诇讬谉 讗讘诇 诪诇讞 讛讻诇 诪讜讚讬诐 砖诪讜转专 诇转转讜 讘拽讚专讛 专讜转讞转 讻讬 注讚 砖讬砖诇讜讟 讛讗砖 注诇讬讜 讜讗讬谉 讛诇讻讛 讻专' 讬讛讜讚讛:



讗诪专 讛诪讗讬专讬 讛诪砖谞讛 讛专讘讬注讬转 讜讛讻讜谞讛 讘讛 讻讻讜谞转 诪砖谞讛 砖诇驻谞讬讛 讛讗诇驻住 讜讛拽讚专讛 砖讛注讘讬专谉 诪专讜转讞讬谉 专"诇 砖住诇拽讛 诪注诇 讛讗砖 讘讬谉 讛砖诪砖讜转 讗讜 诪砖讞砖讻讛 讜注讚讬讬谉 讛讬讗 专讜转讞转 诇讗 讬转谉 诇转讜讻讛 转讘诇讬谉 砖讻诇讬 专讗砖讜谉 讻诇 讝诪谉 砖讛讜讗 专讜转讞 诪讘砖诇 讛讜讗 讜讗讬谉 爪"诇 讻砖讛讜讗 注诇 讛讻讬专讛 讗讘诇 讗诐 谞转谉 转讘砖讬诇 诇转讜讱 讛拽注专讛 讗讜 诇转讜讱 讛转诪讞讜讬 讛讜讗讬诇 讜讘讻诇讬 砖谞讬 讛讜讗 谞讜转谉 讛讜讗 诇转讜讻讜 转讘诇讬谉 砖讻诇讬 砖谞讬 讗讬谞讜 诪讘砖诇 专讘讬 讬讛讜讚讛 讗讜诪专 砖讗祝 讘讻诇讬 专讗砖讜谉 谞讜转谉 讛讜讗 转讘诇讬谉 讗讗"讻 讬砖 讘转讘砖讬诇 讞讜诪抓 讗讜 爪讬专 砖诇 讚讙讬诐 砖讛诐 诪诪讛专讬诐 诇讘砖诇 讘专讬转讜讞谉 讻诇 讛谞讜讙注 讘讛诐 讜讗讬谉 讛诇讻讛 讻专' 讬讛讜讚讛 讗诇讗 讗祝 讘讻诇 转讘砖讬诇 讗住讜专 讜驻讬' 讘讙诪' 砖诪诇讞 诪讬讛讗 诪讜转专 诇讬转谉 诇转讜讱 讛拽讚讬专讛 讜讗驻讬' 讘注讜讚讛 注诇 讛讗砖 砖讘砖讜诇讛 拽砖讛 讜讻诪讜 砖讗诪专讜 爪专讬讻讛 诪讬诇讞讗 讘砖讜诇讗 讻讘砖专讗 讚转讜专讗 讜讗注"驻 砖讗谞讜 专讜讗讬诐 讗讜转讛 谞讬诪讜讞讛 讗祝 讘讻诇讬 砖谞讬 诪讬讞讜讬讜 讗讬谞讜 讘讬砖讜诇 砖讗祝 讘爪讜谞谞转 讗转讛 专讜讗讛 讻谉 讗诇讗 讗讬谞讜 讘讬砖讜诇 注讚 砖讬砖转谞讛 讟注诪讛 诪驻谞讬 讛讘砖讜诇 讜讻诇讬 砖谞讬 讝讛 砖讛转专谞讜 驻讬' 讙讚讜诇讬 讛专讘谞讬诐 讚讜拽讗 讻砖讛讜爪讬讗 讛转讘砖讬诇 诪讻诇讬 专讗砖讜谉 讜谞转谞讜 讘讻诇讬 砖谞讬 砖讻讘专 谞爪讟谞谉 讜诪讜转专 诇讬转谉 讘转讜讻讜 转讘诇讬谉 讗讘诇 讗诐 谞转谉 诪转讞讬诇讛 转讘诇讬谉 讘拽注专讛 讜注讬专讛 注诇讬讛谉 讛转讘砖讬诇 诪讻诇讬 专讗砖讜谉 讛专讬 讝讛 诪讘砖诇 注讬专讜讬 讻讻诇讬 专讗砖讜谉 讛讜讗 讜诪"诪 诪讙讚讜诇讬讛诐 讘讗讜 讗讞专讬讛诐 讜讛转讬专讜 讜讘讬专讜砖诇诪讬 讗诪专讜 讘讛讚讬讗 注讬专讜讬 讗讬谞讜 讻讻诇讬 专讗砖讜谉 讜讗注"驻 砖讗诪专讜 讘讝讘讞讬诐 讜讻诇讬 讞专砖 讗砖专 转讘讜砖诇 讘讜 讬砖讘专 诇专讘讜转 讗转 讛诪注专讛 专"诇 砖讗诐 注讬专讛 讚讘专 专讜转讞 砖诇 讞讟讗转 讘讻诇讬 讟注讜谉 砖讘讬专讛 讗讬谞讜 诪砖讜诐 讘讬砖讜诇 讗诇讗 诪砖讜诐 讘诇讬注讛 讜诪"诪 讬专讗讛 诪讻讗谉 砖诇注谞讬谉 讘诇讬注讛 讜驻诇讬讟讛 讚讬讜 讘注讬专讜讬 讜诪讻讗谉 讗住专讜 拽爪转 诪驻专砖讬诐 讛诪诇讬讙讛 注诇 讬讚讬 注讬专讜讬 讻诪讜 砖讬转讘讗专 讘诪住讻转 讞讜诇讬谉 驻专拽 讻诇 讛讘砖专 讜讻谉 讬专讗讛 诇讚讜谞讛 诇注谞讬谉 讛讙注诇讛 讻讻诇讬 专讗砖讜谉 讗注"驻 砖讬砖 讞讜诇拽讬谉 讘讛 讻诪讜 砖讬转讘讗专 讘诪拽讜诪讜:



讝讛讜 讘讬讗讜专 讛诪砖谞讛 讜驻住拽 砖诇讛 讜诇讗 谞转讞讚砖 注诇讬讛 讘讙诪' 讚讘专 砖诇讗 讘讬讗专谞讜讛讜 讗诇讗 砖诇诪讚转 砖讗诐 谞转谉 转讘诇讬诐 讘拽注专讛 讜谞转谉 诇转讜讻讛 专讜转讞讬谉 注诇 讬讚讬 讛讻祝 讗讜 砖谞转谉 专讜转讞讬谉 讘拽注专讛 讜讗讞"讻 谞转谉 诇转讜讻讛 转讘诇讬谉 讗讜 砖谞转谉 转讘诇讬谉 讘拽注专讛 讜注讬专讛 诪谉 讛转讘砖讬诇 注诇讬讛诐 诇讚注转 讛讗讜诪专 注讬专讜讬 讻讻诇讬 砖谞讬 讗住讜专 诇讛讞讝讬专讛 讗讞"讻 诇转讜讱 拽讚专讛 专讜转讞转 讗注"驻 砖讻讘专 谞转讞诪诪讜 讘拽注专讛 砖讻诇讬 砖谞讬 讗讬谞讜 诪讘砖诇 讜讛驻砖专讜 诇讗 讝讛讜 讘讬砖讜诇讜 讬砖 诪讬 砖讗讜住专 诇讛讜爪讬讗 诪谉 讛转讘砖讬诇 砖讘拽讚讬专讛 讘注讜讚 砖讛讬讗 注诇 讛讻讬专讛 讘讻祝 诪驻谞讬 砖讛讜讗 诪讙讬住 讘讛讜爪讗转讜 讜讛专讬 诪讘砖诇 讘讛讙住转讜 讻砖诪注专讘讜 讜讗祝 讙讚讜诇讬 讛诪讞讘专讬诐 讻转讘讜 讗住讜专 诇讛讻谞讬住 诪讙专讬驻讛 诇拽讚讬专讛 讜讛讬讗 注诇 讛讗砖 诇讛讜爪讬讗 诪诪谞讛 讘砖讘转 诪驻谞讬 砖诪讙讬住 讜讛讜讗 诪爪专讻讬 讛讘砖讜诇 讻诪"砖 讘拽讚砖讬诐 讝专 砖讛驻讱 讘爪讬谞讜专讗 讞讬讬讘 诪讬转讛 讜讬砖 诪转讬专讬谉 讘讛讜爪讗讛 讗诇讗 砖讗讜住专讬谉 讘讛讙住讛 讗驻讬' 讘住诇拽讛 诪注诇 讛讗砖 讻诪讜 砖讻转讘谞讜 讘讬讜专讛 注拽讜专讛 讘住讜祝 驻专拽 专讗砖讜谉 讜讻讘专 讻转讘谞讜 砖诐 讚注转讬谞讜 诇讛讬转专:





诪讛专砖"讗 - 讞讬讚讜砖讬 讛诇讻讜转

讘讚"讛 讗驻讬' 砖诇 讻讜' 讙讞诇转 砖诇 讻讜' 讚砖诪讜讗诇 讗注"讙 讚讘诪诇讗讻讛 砖讗讬谞讛 爪"诇 住讘专 讻专"讬 讚讞讬讬讘 诪转讬专 讘讗讬谉 诪转讻讜讬谉 讻讜' 注讻"诇 讻爪"诇 诪住驻专 诪讚讜讬拽:


讘讗"讚 讜讻讬讜谉 讚讘砖讘转 讗住讜专 讗讬谉 诪转讻讜讬谉 讻"砖 讘注诇诪讗 讻讜' 注讻"诇 讜讗注"讙 讚讗讬谉 砖讘讜转 讘诪拽讚砖 讛讬讬谞讜 讘讗讬住讜专讬 砖讘转 讗讘诇 讘砖讗专 讗讬住讜专讬诐 讻讛讛讬讗 讚讗讬讬专讬 讛转诐 诪讘讬讗讜 讜诪讝诇驻讜 注"讙 讗讬砖讬诐 诇讬讻讗 诇驻诇讜讙讬 讘讬谉 诪拽讚砖 讜讘讬谉 讙讘讜诇讬谉 讜诇讬讻讗 诇诪讬诪专 讘讛讗 讚讚讬讜 诇讘讗 诪谉 讛讚讬谉 砖讗专 讗讬住讜专讬谉 讻谞讚讜谉 讻讗讬住讜专 砖讘转 讚讗讬谞讜 讗诇讗 讙诇讜讬 诪诇转讗 讘注诇诪讗 诇讗住讜专 讗讬谉 诪转讻讜讬谉 讜讘砖讗专 讗讬住讜专讬谉 讜讚讗讬 讚诇讬讻讗 诇驻诇讜讙讬 讜讚讜"拽:


讘讚"讛 诪讬 住讘专转 讻讜' 讜讬"诇 讚专讘 讬讜住祝 诇讘"讛 讗转讗 诇讗砖诪注讬' 讚砖专讜 讘讻讜住 注讻"诇 讜讬砖 诇讚拽讚拽 讻讬讜谉 讚诇驻讬 讝讛 专讘 讬讜住祝 诇讗讜 讗诇讬讘讗 讚专"砖 讘谉 诪谞住讬讗 讗转讗 诇讗砖诪注讬' 讗诇讗 讗诇讬讘讗 讚转谞讗 拽诪讗 讚诪转讬专 讘讻讜住 诇讘"讛 讘讻诇 讙讜讜谞讗 讗"讻 诪讬 讛讻专讬讞 诇转诇诪讜讚讗 诇诪讬诪专 诇专讘 讬讜住祝 讚专"砖 讘谉 诪谞住讬讗 讗专讬砖讗 拽讗讬 讗讬诪讗 讚拽讗讬 专"砖 讘谉 诪谞住讬讗 砖驻讬专 讗住讬驻讗 讗诇讗 讚专讘 讬讜住祝 讗诇讬讘讬讛 讚转"拽 诇讘"讛 讚诪转讬专 讘讻讜住 讘讻诇 讙讜讜谞讗 拽讗诪专 讚住驻诇 讛专讬 讛讜讗 讻讗诪讘讟讬 讜讗讬谞讜 诪讜转专 讗诇讗 讘讞诪讬谉 诇转讜讱 爪讜谞谉 讜诇讗 爪讜谞谉 诇转讜讱 讞诪讬谉 讜专' 讞讬讬讗 讚转谞讬 住驻诇 讗讬谞讜 讻讗诪讘讟讬 讗诇讬讘讬讛 讚专"砖 讘谉 诪谞住讬讗 拽讗诪专 讚讗诪讘讟讬 讗住讜专 讘讻诇 讙讜讜谞讗 讜住驻诇 讗讬谞讜 讻谉 讚讗讬谞讜 讗住讜专 讗诇讗 讘爪讜谞谉 诇转讜讱 讞诪讬谉 讗讘诇 讞诪讬谉 诇转讜讱 爪讜谞谉 诪讜转专 讻诪"砖 讛转讜住' 诇拽诪谉 讚讛讻讬 诪转驻专砖 讛讱 讘专讬讬转讗 讚住驻诇 讗讬谞讜 讻讗诪讘讟讬 讗讬 诇讗讜 讗讬讚讱 讘专讬讬转讗 讚专讘讬 讞讬讬讗 讚诪讬讬转讬 诇拽诪谉 讚诪转讬专 讘讻诇 讙讜讜谞讗 讘住驻诇 讜讬"诇 讚诇讗 谞讬讞讗 诇讬讛 诇诪讬诪专 讚注讬拽专 诇讬砖谞讗 讚专讘 讬讜住祝 住驻诇 讻讗诪讘讟讬 诇讗讜 讗诇讬讘讗 讚讛诇讻转讗 拽讗诪专 讗诇讬讘讗 讚转"拽 诪砖讗"讻 讛砖转讗 讚专"砖 讘谉 诪谞住讬讗 讗专讬砖讗 拽讗讬 谞讛讬 讚诇讗 讗讬爪讟专讬讱 诇讬讛 诇诪讬诪专 住驻诇 讛专讬 讛讜讗 讻讗诪讘讟讬 诇专"砖 讘谉 诪谞住讬讗 讗诇讗 诇转"拽 诪"诪 诇讬砖谞讗 讚拽讗诪专 住驻诇 讛专讬 讛讜讗 讻讗诪讘讟讬 谞讬讞讗 讙诐 诇专"砖 讘谉 诪谞住讬讗 讜讚讜"拽:





诪讛专"诐

讘转讜住' 讚"讛 谞讜转谉 讗讚诐 讞诪讬谉 诇转讜讱 爪讜谞谉 讜讻讜' 讚讗"讻 讬拽砖讛 诪讛讻讗 诇诪"讚 注讬诇讗讛 讙讘专 讜讻讜' 讜讗注"讙 讚讛讗 讚拽转谞讬 谞讜转谉 讗讚诐 讞诪讬谉 诇转讜讱 爪讜谞谉 讜讻讜' 讚讘专讬 讘"砖 讛谉 诪"诪 注"讻 诇讗 驻诇讬讙讬 讘"讛 讗诇讗 讘讻诇讬 砖谞讬 讗讘诇 讘讻诇讬 专讗砖讜谉 诪讜讚讬诐 诇讘"砖 讜讗"讻 讗诐 讗讬转讗 讚讟注诪讗 讛讜讬 诪砖讜诐 讚转转讗讬 讙讘专 讬拽砖讛 诇诪"讚 注讬诇讗讛 讙讘专 讘讬谉 诪讚讘专讬 讘"砖 讜讘讬谉 诪讚讘专讬 讘"讛 讜注讬讬谉 讘讛专"谉:


讚"讛 诪讬 住讘专转 专"砖 讘谉 诪谞住讬讗 讜讻讜' 讜讬"诇 讚专讘 讬讜住祝 诇讘"讛 讗转讬 诇讗砖诪注讬谞谉 驻讬' 讛谞驻拽讗 诪讬谞讛 讚讛讗 讗诇讬讘讗 讚讘"讛 诇驻讬 诪讗讬 讚住讘专 专讘 讬讜住祝 讚住驻诇 讛讜讬 讻讗诪讘讟讬 讗诇讬讘讗 讚讻"注 讛讜讛 讻讗诪讘讟讬 诇讻诇 转谞讗 讻讚讗讬转 诇讬讛 讜讗讬 讛讜讛 住"诇 诇专"砖 讘谉 诪谞住讬讗 讚讗诪讘讟讬 讗驻讬' 讞诪讬谉 诇转讜讱 爪讜谞谉 讗"讻 讘住驻诇 讛讜讛 谞诪讬 讗讜住专 讗驻讬' 讞诪讬谉 诇转讜讱 爪讜谞谉 讜诇讻讱 驻专讬讱 诇注讬诇 讘讙诪' 讜诇诪讗讬 讚住"讚 诪注讬拽专讗 讜讻讜' 讗诇讗 专讞讬爪讛 讘砖讘转 讘讞诪讬谉 诇讬讻讗 讜拽"诇:


讚"讛 谞讜转谉 讗讚诐 拽讬转讜谉 讜讻讜' 讜讗驻砖专 讛讛讬讗 讚诇注讬诇 讛讬讬谞讜 讛讱 讚讛讻讗 讜讻讜' 注"讻 爪专讬讱 诇讜诪专 讚诇讗讜 转专讬 砖讬谞讜讬讬 讛谉 讚讗"讻 诇驻讬 讛转讬专讜抓 讛专讗砖讜谉 砖诇 讛转讜住' 讬拽砖讛 讚诇讬转谞讬 讛讱 讚讛讻讗 诇讞讜讚 讜诇"诇 诇诪转谞讬 讙诐 讛讛讬讗 讚诇注讬诇 讗诇讗 讜讚讗讬 讛讻诇 转讬专讜抓 讗讞讚 讛讜讗 讜诇讗 讛讬讜 讛转讜住' 讬讻讜诇讬谉 诇转专抓 讛砖谞讬 拽讜砖讬讜转 砖讛拽砖讜 讘拽爪专讛 讜诇讜诪专 讚讛讻诇 讛讬讗 讘专讬讬转讗 讗讞转 讜讛讛讬讗 讚诇注讬诇 讛讬讬谞讜 讛讱 讚讛讻讗 讗诇讗 讚诇注讬诇 拽讬爪专讛 讜讗"讻 诇讗 讬拽砖讛 诇讱 诇诪讛 诇讗 诪讬讬转讬 讛讛讬讗 讚诇注讬诇 讚讛讬讗 讛讬讗 讜讙诐 诇讗 讬拽砖讛 诇讱 讙"讻 讛拽讜砖讬讗 讛砖谞讬讛 讚诪讗讬 讗讬爪讟专讬讱 专' 讞讬讬讗 诇诪转谞讬 转专讜讜讬讬讛讜 讚讛讗 讗讬谞谉 讗诇讗 讗讞转 讚注讚讬讬谉 转拽砖讛 诇讱 讜诇诪讛 诇讗 砖谞讛 专' 讞讬讬讗 讘讗诪转 讘拽爪专讛 讻诪讜 讚诪讬讬转讜 诇讛 诇注讬诇 讗讜 诇诪讛 诇讗 诪讬讬转讬 诇讛 讙诪' 讛讻讗 讘诇砖讜谉 讚诪讬讬转讬 诇讛 诇注讬诇 诇讻讱 讛讜爪专讻讜 讛转讜住' 诇讻转讜讘 讚讛砖转讗 拽诪"诇 讘讬谉 讞诪讬谉 诇转讜讱 爪讜谞谉 讘讬谉 爪讜谞谉 诇转讜讱 讞诪讬谉 讜讻讜' 诇讻讱 讗讬爪讟专讬讱 诇诪转谞讬 讻诇讬砖谞讗 讚讛讱 讚讛讻讗 讜注诇 拽讜砖讬讗 讛砖谞讬讛 讜讗诪讗讬 讛讗 讗讬爪讟专讬讱 诇诪转谞讬 转专讜讜讬讬讛讜 转讬专爪讜 讜讗驻砖专 讛讛讬讗 讚诇注讬诇 讛讬讬谞讜 讛讱 讚讛讻讗 讜讚讜"拽:





讞讻诪转 砖诇诪讛

专砖"讬 讘讚"讛 讙讞诇转 讻讜' 诇讞讜谉 驻住讜诇转 砖诇 讻讜' 讻爪"诇:


转讜住' 讘讚"讛 谞讜转谉 讗讚诐 讻讜' 砖讗诪专 专"转 讚讞诪讬谉 诇转讜讱 爪讜谞谉 讻讜'. 谞"讘 讜讛专"谉 讻转讘 诪讗讞专 砖诪转注专讘讬谉 讘注讬专讜讬讬谉 讗讬谉 讘讛诐 讻讞 诇讘砖诇谉 讻讜' 注"砖:





专砖"砖

讙诪专讗 讜讛讗"砖 诪讻讘讬谉 讙讞诇转 砖诇 诪转讻转 讻讜' 讗讘诇 诇讗 砖诇 注抓. 讜讗住"讚 讻讜'. 讛讙专注"讗 讛拽砖讛 诇诪砖"讻 讛专"谉 讘驻' 讞讘讬转 讚讻讘讜讬 讗祝 讘诪拽讜诐 砖讗爪"诇 讛讞诪讬专讜 讘讛 诪讘砖讗专 讗讬住讜专 讚专讘谞谉 (讗驻讬诇讜 注诇 讬讚讬 谞讻专讬) 讗诐 讻谉 诪讗讬 驻专讬讱 讛讻讗 讚讬诇诪讗 讚讜拽讗 砖诇 诪转讻转 讚诇讬转 讘讛 讗讬住讜专 讻讘讜讬 讻诇诇 砖专讬 诪砖讗"讻 砖"注 讻讜' 注"砖. 讜诇讬 诇拽"诪 讚注讬' 讘专"谉 讻讗谉 砖讻转讘 讘砖诐 讘注讛"诇 讚讗驻讬' 讘砖诇 诪转讻转 讗讬讻讗 讗讬住讜专讗 讚讗讜专讬讬转讗. 讜讛讞讬诇讜拽 讛讜讗 诪讟"讗 注"砖. 讜诇砖讬讟转讜 注"讻 讚驻专讬讱 讛讻讗 诪住讘专讗 讻讬讜谉 讚诇讗 讛讜讛 讗诇讗 诪讚专讘谞谉 讛诇"诇 诇诪砖专讬讛 讗"讻 讗谞谉 诇讚讬讚谉 谞诪讬 诪驻专砖 讻谉 [讜注讜讚 讚注"讻 爪"诇 讚驻讬专讻转 讛讙诪专讗 诪住讘专讗 讚讛讗 讘砖诇 诪转讻转 讛讜讛 砖讘讜转 讚砖讘讜转 讜讘砖诇 注抓 讗讬谞讜 讗诇讗 砖讘讜转 讗讞讚] :



转讚"讛 谞讜转谉 (讛讗'). 讚讗"讻 讬拽砖讛 诪讛讻讗 诇诪"讚 注诇讗讛 讙讘专 讜诇诪"讚 转转讗讛 讻讜' 讻爪"诇:



转讚"讛 诪讬. 拽讗讬 讗住讬驻讗 讜讘讻讜住 住讘专 砖驻讬专 讻讜' 讻爪"诇:



讚"讛 诪专讜转讞讬谉. 讘讛"砖. 注讬' 诪"讗 住讬' 专谞"讙 住拽讬"讞:





讛讙讛讜转 讬注讘"抓

讙诪' 讗"诇 专"讛 (诇专讘 讗砖讬). 谞"讘 专状讛 讟讜讘讗 讛讜讜:





讞讬讚讜砖讬 专讘讬 注拽讬讘讗 讗讬讙专

讙诪专讗, 讜讛"讗 砖诪讜讗诇 诪讻讘讬谉 讙讞诇讬诐 砖诇 诪转讻转 [讚讘诪转讻讜转 诇讗 砖讬讬讱 讘讬讛 讻讬讘讜讬 诪讚讗讜专讬讬转讗 讜诪砖讜诐 谞讝拽讗 诇专讘讬诐 诇讗 讙讝专讜 注诇 讛砖讘讜转] 讗讘诇 诇讗 砖诇 注抓, 讜讗讬 住"讚 住讘专 诇讛 讻专"砖 [讚讻诇 讻讘讜讬 讞讜抓 诪驻讞诪讬谉 诪砖讗爪"诇 讛讬讗] 讗驻讬诇讜 砖诇 注抓 谞诪讬.
拽砖讛 诇讬 诇诪"砖 讛专"谉 驻专拽 讞讘讬转 讚诪讛 砖讗讬谉 讗讜诪专讬诐 诇谞讻专讬 讻讘讛 讗祝 讚讛讜讬 诪砖讗爪"诇 讜讛讜讬 砖讘讜转 讚砖讘讜转 讘诪拽讜诐 驻住讬讚讗, 诪砖讜诐 讚讙讜祝 讛讻讬讘讜讬 讘诪拽讜诐 砖爪专讬讱 诇讙讜驻讜 讛讜讗 讚讗讜专讬讬转讗 讜讞诪讜专 讟驻讬 讜诇讗 砖专讜 讘讛 专讘谞谉, 讗"讻 讟讜讘讗 讬砖 诇讞诇拽, 讚讘讙讞诇讬诐 砖诇 诪转讻讜转 讚讗讬谉 讘讜 讻讬讘讜讬 讚讗讜专讬讬转讗 讻诇诇 讘讝讛 讛转讬专讜 诪砖讜诐 谞讬讝拽讗 讚专讘讬诐, 诪砖讗"讻 讘讙讞诇讬诐 砖诇 注抓 讗祝 讚讛讜讬 诪诇讗讻讛 砖讗讬谞讛 爪专讬讻讛 诇讙讜驻讛, 诪"诪 讻讬讜谉 讚讗诐 注讜砖讛 讗讜转讛 诇驻讞诪讬谉 讛讜讬 诪诇讗讻讛 讚讗讜专讬讬转讗 讞诪讜专 讛讜讗 讜诇讗 砖专讜 讘讬' 专讘谞谉, 讜诪讻讗谉 讛讜讬 转讬讜讘转讗 诇住讘专转 讛专"谉:


讙诪专讗, 转"专 谞讜转谉 讗讚诐 讞诪讬谉 诇转讜讱 爪讜谞谉, [讚诪住转诪讗 讗讜转谉 砖诇诪讟讛 诪专讜讘讬谉 砖讚专讱 诇讬转谉 讛诪讜注讟 讘诪专讜讘讛], 讚讘专讬 讘"砖 讜讘"讛 讗讜诪专讬诐 讚讙诐 爪讜谞谉 诇转讜讱 讞诪讬谉 诪讜转专, 讘讚"讗 讘讻讜住 讗讘诇 讘讗诪讘讟讬 讞诪讬谉 诇转讜讱 讛爪讜谞谉, 讜诇讗 爪讜谞谉 诇转讜讱 讛讞诪讬谉, 讜专砖讘"诪 讗讜住专, 讜讗专"谞 讛诇讻讛 讻专砖讘"诪, 驻讬专砖讜 讘转讜住' 讚专砖讘"诪 讗住讬驻讗 拽讗讬 讗讘诇 讘讻讜住 讚专讬砖讗 住讘专 专砖讘"诪 讻讘"讛 讚讗驻讬诇讜 爪讜谞谉 诇转讜讱 讞诪讬谉 诪讜转专, 讜讗转讬 砖驻讬专 诪转谞讬' 讚砖专讬 诇转讜讱 讛讻讜住 讗诇讬讘讗 讚讛诇讻转讗 讚讛诇讻讛 讻专砖讘"诪.
拽砖讛 诇讬 诪讗讬 讗转讬 砖驻讬专, 讛讗 讗讚专讘讗 讗诐 专砖讘"诪 讗专讬砖讗 拽讗讬 讚讗祝 讘讻讜住 讗住讜专 讘爪讜谞谉 诪讜注讟讬诐 讗"砖 讟驻讬 讚拽转谞讬 讘诪转谞讬' [讛诪讬讞诐 砖驻讬谞讛讜 诇讗 讬转谉 诇转讜讻讜 爪讜谞谉 讘砖讘讬诇 砖讬讞诪讜 讗讘诇 谞讜转谉 讛讜讗 诇转讜讻讜 (诪讬诐 诪专讜讘讬诐) 讗讜 诇转讜讱 讛讻讜住] 讻讚讬 诇讛驻砖讬专谉, 讚诪砖诪注 讚拽讗讬 讗讚住诪讜讱 诇讬' 讚诇转讜讱 讛讻讜住 讚诪讜转专 专拽 讻讚讬 诇讛驻砖讬专谉, 讗讻谉 讗诐 专砖讘"诪 讗住讬驻讗 拽讗讬 讗讘诇 讘讻讜住 讘讻诇 注谞讬谉 砖专讬, 爪专讬讱 诇讚讞讜拽讬 讚讻讚讬 诇讛驻砖讬专谉 拽讗讬 专拽 注诇 诇转讜讱 诪讬讞诐, 讜讻诪"砖 讛专"谉, 讗讘诇 诪"诪 讗诐 专砖讘"诪 讗专讬砖讗 拽讗讬 讗"砖 讟驻讬.
讙诐 拽砖讛 诇讬 讗讬讱 专爪讜 讚诪转谞讬' 讗转讬' 讻讛诇讻转讗 讛讗 专砖讘"诪 讚讗讜住专 讘讗诪讘讟讬 讗驻讬诇讜 爪讜谞谉 诪专讜讘讬诐 诪砖讜诐 砖讛诐 讞诪讬谉 讻"讻 住讘专 讚讻诇讬 专讗砖讜谉 讛讜讗 讗"讻 诪讻"砖 讚讻"专 诪诪砖 讚讗住讜专 讗驻讬诇讜 爪讜谞谉 诪专讜讘讬诐, 讜讻诪"砖 转讜住' (讚"讛 讗讘诇) 讚住讘专 讚讛讜讗 讻诇讬 专讗砖讜谉 讜讻讜', 讜讘诪转谞讬' 讚拽转谞讬 诪讬讞诐 讛讜诪"诇 讘讗诪讘讟讬 讛专讬 讚住"诇 诇转讜住' 讚讗诪讘讟讬 诇讗 讙专注 诪诪讬讞诐 讜讚诇讗 讻讚注转 讛专砖讘"讗 讜讛专"谉, 讜讗讬讱 拽转谞讬 讘诪转谞讬' 讘诪讬讞诐 砖讛讜讗 讻"专 讚诪讜转专 诇讬转谉 诇转讜讻讜 诪讬诐:


讘专"谉 讚"讛 转"专 谞讜转谉 讗讚诐 讞诪讬谉, 讛讗 诪讜讚讛 讚讻"拽 诪讬讛讜 讗住讜专讛, 拽"诇 诪讗讬 专讗讬讛 讛讗 讬"诇 讚诪讘诇注 讘诇注 讗讘诇 讗讬谞讜 诪讘砖诇 讚讻讛"讙 讻转讘 讛专"谉 讘住诪讜讱 讘砖诐 讬专讜砖诇诪讬 诇讞诇拽 讘讬谉 讘诇讬注讛 诇讘讬砖讜诇:





讞讬讚讜砖讬 讞转"住

讞诪讬谉 诇转讜讱 爪讜谞谉. 诪讛 砖讛拽砖讜 转讜住' 讗驻讬' 专砖"讬 讚讛讗 注讻"驻 诪讘砖诇 讻讚讬 拽诇讬驻讛 讛讬讬谞讜 诇砖讬讟转 讛住讜讘专讬诐 讚讗讚诪讬拽专 诇讬' 讘诇注 讻讚讬 拽诇讬驻讛 讜诪讘砖诇 谞诪讬 讜讘注讬 住' 谞讙讚 讛拽诇讬驻讛 讗讘诇 专砖"讬 住"诇 砖讗讬谞讜 讗诇讗 诪砖讜诐 讞讜诪专讗 讘注诇诪讗 讜注讻"驻 讗讬谞谞讜 讗诇讗 诪讘诇讬注 讜诇讗 诪讘砖诇 讜注讬讬谉 讟讜"讝 讬讜"讚 住讬' 爪"讗 住拽"讚 讜砖"讱 住讬' 拽"讞 讜诇拽"诪 拽讜' 转讜住'. 讜砖讬讟转 转讜住' 爪诇"注 讚诇讚讬讚讛讜 讜诇专讜讘 讛驻讜住拽讬诐 诇讗 转诇讬' 讛讻讗 讘注讬诇讗讛 讜转转讗讛 讻诇诇 专拽 讘专讬讘讜讬 讜诪讬注讜讟 讜讗讜专讞讗 讚诪诇转讗 谞拽讟 讞诪讬谉 诇转讜讱 爪讜谞谉 讗"讻 转拽砖讬 诇讬砖谞讗 讚谞拽讟 专讘讗 诇讗 拽驻讬讚 讗诪谞讗. 诪讛 注谞讬谉 诪谞讗 诇讻讗谉 讛讗 诇讗讜 讘讻诇讬 注讬诇讗讛 讜转转讗讛 转诇讬' 诪讬诇转讗 讗诇讗 讘专讬讘讜讬 讜诪讬注讜讟. 讜注讬讬谉 讟"讝 讗讜"讞 住讬' 砖讬"讞 住讜祝 住"拽 讬"讞 诪"砖 讘讬讬砖讜讘 讚讘专讬 讛讟讜专 讚讜拽讗 诇专"诪 讗诪专讬谞谉 讚讛讘专讬讬转' 诪讬讬专讬 讘专讬讘讜讬 讜诪讬注讜讟 诪讬诐 讗讘诇 诇砖诪讜讗诇 讚转转讗讛 讙讘专 诪驻专砖讬' 讻驻砖讜讟讜 讚讛讻诇 转诇讜讬 讘注讬诇讗讛 讜转转讗讛 讗"讻 讗"砖 讚专讘讗 诇讗 拽驻讬讚 讗诪谞讗 诇诪讗讬 讚拽讬"诇 讻砖诪讜讗诇 讗讘诇 讗讬谉 讛住讘专讗 谞讜转谉 讻讱 讚诪住转诪讗 讻讬 讛讬讻讬 讚诇专讘 诇讗 讙讘讬专 注讬诇讗讛 注诇 转转讗讬 讘讚讘专讬诐 讛诪转注专讘讬诐 讛"讛 诇砖诪讜讗诇 讘转转讗讛 讚讘讛讱 住讘专讗 诇讗 驻诇讬讙讬 讜讻谉 讚注转 讻诇 讛驻讜住拽讬诐 讜诇讬砖谞讗 讚诇讗 拽驻讬讚 讗诪谞讗 爪"注:


诪讬 住讘专转 专"砖 讘谉 诪谞住讬讗 讗住讬驻讗 拽讗讬 讜讻讜' 诇砖讬讟转 转讜住' 诇讗 拽讗讬 讛讻讬 讘诪住拽谞讗 讗诇讗 专讘 讬讜住祝 讛讜讛 住"诇 讛讻讬 讜诇讛专讬"祝 讜讛驻讜住拽讬诐 拽讜砖讟讗 讛讻讬 讛讜讗 诪讚诇讗 拽讗诪专 拽住讘专 专讘 讬讜住祝 讜拽讗诪专 诪讬 住讘专转. 讜驻诇讜讙转讗 讻讝讜 诪诪砖 讘讬谉 转讜住' 讜讛专讬"祝 转诪爪讗 讘诪住' 讘"诪 诇"讛 注"讘 诪讬 住讘专转 砖讜讻专 讘砖讘讜注讛 讛讜讗 讚拽讗 拽谞讬 注"砖. 诪讬讛讜 讘砖诪注转讬谉 爪诇"注 砖讬讟转 讛转讜住' 讚讛讗 诪砖诪注 讚讘讗诪讘讟讬 诇讗 驻诇讬讙讬 讘"砖 讜讘"讛 讚诇转"拽 讘讬谉 诇讘"砖 讜讘讬谉 诇讘"讛 讞诪讬谉 诇转讜讱 爪讜谞谉 诪讜转专 讜诇讗 讙讝专讬谞谉 讗讟讜 讘讛讬驻讜讱 讜诪"诪 讙讝专 讘"砖 讻讜住 讗讟讜 讗诪讘讟讬 诇讗住讜专 爪讜谞谉 诇转讜讱 讞诪讬谉 砖"诪 讟驻讬 讗讬讻讗 诇诪讬讙讝专 讻"砖 讗讟讜 讻"专 诪诪讗讬 讚讗讬讻讗 诇诪讬讙讝专 讞诪讬谉 诇转讜讱 爪讜谞谉 讗讟讜 爪讜谞谉 诇转讜讱 讞诪讬谉 讜诇专"砖 讘谉 诪谞住讬讗 讬讛讬' 讘讛讬驻讜讱 讜驻诇讬讙讬 讘住讘专讜转 讛驻讜讻讬诐 讜诇专讬"祝 讚诪讬 住讘专转 拽讗讬 诇拽讜砖讟讗 讚诪讬诇转讗 讗"砖 讜拽"诇:


讛讗讬诇驻住 讜讛拽讚专讛 砖讛注讘讬专讜 诪专讜转讞讬谉 讜讻讜'. 注讬讬谉 讛讬讟讘 讘住' 讛讬砖专 诇专"转 讘诪住' 砖讘转 住讬' 拽爪"讚 讜住讬' 专"讙 讚诪讬砖讱 砖讬讬讻讬 讗讛讚讚讬 讛谞讬 转专讬 住讬诪谞讬诐 讜谞讚驻住讜 讘讟注讜转 专讘讜转 讜讛讙讛转讬 讛讻诇 讘注讛"讬 讜讛讗专讻转讬 讘拽讜谞讟专住 砖讬讞讚转讬 注诇 讛谞讬 砖诪注转转讗 讚注讬专讜讬 注诐 讻诇 讛诪住转注祝. 讜注讻"驻 讛诪转讘讗专 砖诐 讚专讘讬谞讜 砖诇诪讛 诪讬讬转讬 诪讚讬讜拽讗 讚住讬驻讗 讚注讬专讜讬 诪讘砖诇 讜专讘讬谞讜 砖诪讜讗诇 讚讞讬 讚讬砖 诇诪讬讚拽 诪讚讬讜拽讗 讚专讬砖讗 讗讬驻讻讗 诇讛拽诇 讜住讬驻讗 诇讗 诇讚讬讜拽讗 诪讬讚讬 讗转讬 讗诇讗 讗讜诪专 砖诇讗 讬转谉 讛转讘诇讬谉 诇转讜讱 讛讻诇讬 专讗砖讜谉 讗诇驻住 讜拽讚专讛 讗诇讗 讬转谞诐 讘转讜讱 讛转诪讞讜讬 讜讗讛"谞 讬注专讛 注诇讬讛诐 讗讞"讻 诪讻诇讬 专讗砖讜谉. 讜讘砖讬讟转 专' 砖诇诪讛 爪"诇 讚住"诇 讗"讻 住讬驻讗 诇诪讗讬 讗转讬 讻诇诇 讗讬 讗讬讬专讬 砖谞讜转谉 诇转讜讱 转诪讞讜讬 专拽谞讬讜转. 讜注"讻 诇转诪讞讜讬 诪诇讗讛 讜拽诪"诇 诇讗驻讜拽讬 诪砖讗专 诪讗讻诇讬诐 讚讗讬谉 谞讜转谞讬诐 讗驻讬' 诇讻诇讬 砖谞讬 讻诪"砖 转讜住' 诇注讬诇 诇"讟 注"讗 讚"讛 讻诇 讜讻讜' 讜拽诪"诇 讚转讘诇讬谉 诪讜转专 诇转讜讱 讻"砖. 讜讛砖转讗 讗讬 住"讚 讗驻讬' 诇注专讜转 注诇讬讜 诪讜转专 诇讬转谞讗 诇讛讚讬讗 讗讘诇 诪注专讛 注诇讬讜. 讜诪"诪 诇讗 讞讬讬砖 专讘讬谞讜 砖诇诪讛 诇讚讬讜拽讗 讚专讬砖讗 讚住"诇 诇讗砖诪讜注讬谞谉 讻讞讛 讚讛讬转专' 讚专' 讬讛讜讚讛 讚讗驻讬' 讘转讜讱 讻诇讬 专讗砖讜谉 诪讜转专 诇讬转谉 讗诐 讗讬谉 讻讗谉 讞讜诪抓 讜爪讬专 讚讻讞 讚讛讬转专讗 注讚讬祝 讗驻讬' 砖诇讗 讻讛诇讻转' 讻讚诪讜讻讞 专讬砖 诪住' 讘讬爪讛 讚讗驻讬' 讻讜讞讛 讚讘"砖 讘诪拽讜诐 讘"讛 注讚讬祝 讻砖讛讜讗 讻讞 讚讛讬转专讗 注"砖. 讜谞"诇 专砖讘"诐 诇讟注诪讬' 讘驻' 注"驻 拽"讘 注"讗 讚"讛 诇讛讜讚讬注讱 讜讻讜' 注"砖 讜讛"谞 诪住讘专讗 讗讬谉 讘讬砖讜诇 讚讗讜专讬讬' 讗诇讗 砖讛讗讜专 诪讛诇讱 转讞转讬讜 讻讚讗讬' 讘讬专讜砖诇诪讬 讚砖诪注转讬谉 讜讻"讻 讛讘"讬 讘讬讜"讚 住讬' 拽"讛 讜讝"诇 讚住转诐 讘讬砖讜诇 诇讗 诪砖诪注 诇讛讜 诇讗讬谞砖讬 讗诇讗 讘注讜讚 讛讻诇讬 注诇 讛讗讜专 讗"谞 讗讞专 砖谞住转诇拽 诪谉 讛讗讜专 讜注讚讬讬谉 诪注诇讛 专转讬讞讜转 讻注讬谉 砖讛讬' 诪注诇讛 注诇 讛讗讜专. 讗讘诇 讗讞专 砖驻住拽讜 专转讬讞讜转讬讜 讗讬谉 诇讜 讘讬砖讜诇 讗转讬讗 诇讗砖诪注讬谞谉 讚诇讬转讗 讜讻讜' 注"砖. 讜讗"讻 诪讻"砖 讞讬讚讜砖讗 专讘讛 砖讗驻讬' 注讬专讜讬 讬讛讬' 讻讻"专 砖讛讜讗 讞讬讚讜砖 讙讚讜诇 诇注谞讬谉 讝讛 讛讜讛 讻讞 讚讗讬住讜专' 注讚讬祝 讜讗"砖 砖讬讟转 专砖讘"诐. 讜诇驻"讝 讗讬谉 讚讬讜拽讜 砖诇 专砖讘"诐 讗诇讗 诪诪转谞讬' 讚砖诪注转讬谉 讗讘诇 诪诪转谞讬' 讚诪住' 诪注砖专讜转 驻"拽 诪砖谞讛 讝' 诇讬讻讗 诇讚讬讜拽讗 讚讛转诐 砖驻讬专 讬"诇 讻讞 讚讛讬转专讗 讚专' 讬讛讜讚讛 注讚讬祝 讚讜拽讗 诇注谞讬谉 讘讬砖讜诇 讚讗讜专讬讬' 讚砖讘转 讛住讘专讗 讞讬爪讜谞讛 砖诇讗 讬讛讬讛 讞讬讬讘 讞讟讗转 讗注讬专讜讬 讘注诇诪讗 讜讛"诇 讻讞 讚讗讬住讜专' 讟驻讬 注讚讬祝 讗讘诇 诇注谞讬谉 拽讘讬注转 诪注砖专 讗讬谉 讞讬讚讜砖 讻"讻 讗诐 讗驻讬' 注讬专讜讬 讞砖讬讘 拽讘讬注讜转 讜讛转诐 讘讜讚讗讬 讗讬谉 诇讛讜讻讬讞 诪讚讬讜拽讗 讚专讬砖讗 讚讬"诇 诇讗砖诪讜注讬谞谉 讻讞讛 讚讛讬转专讗 注讚讬祝. 讜讘讝讛 讛讘谞转讬 诪"砖 专"转 讚讗讬谉 诇讚讬讬拽 诪诪砖谞转讬谞讜 讻诇诇 讚讗讬讻讗 诇诪讬诪专 讗讬讬讚讬 讚转谞讗 讘专讬砖讗 讛诪讬讞诐 砖驻讬谞讛讜 诇讗 讬转谉 讜讻讜' 讗讘诇 谞讬转谉 讜讻讜' 转谞讬 谞诪讬 讛讻讗 诇讗 讬转谉 讗讘诇 谞讜转谉. 讜拽砖讛 转讬谞讞 讘诪砖谞转讬谞讜 讗讘诇 诪砖谞讛 讚诪住' 诪注砖专 诪讗讬 讗讬讻讗 诇诪讬诪专 讚讛转诐 诇讗 注住讬拽 讜讘讗 讘讜诇讗 讬转谉 讗讘诇 谞讜转谉. 讜诇讛谞"诇 谞讬讞讗 讚讛转诐 讘诇讗"讛 诇讬讻讗 砖讜诐 讚讬讜拽讗 讚讗讬讻讗 诇诪讬诪专 讻讞 讚讛讬转专' 注讚讬祝:


讜讛谞讛 讘诪"砖 专"转 讚讗讬讬讚讬 讚转谞讬 讙讘讬 诪讬讞诐 诇讗 讬转谉 讗讘诇 谞讜转谉 转谞讬 谞诪讬 讘讛讱 诇讗 讬转谉 讗讘诇 谞讜转谉 讛讗 谞讬讞讗 诇讗讜拽诪转讗 讚诪讬讞诐 砖驻讬谞讛 诪诪谞讜 诪讬诐 讚诇讗 住讙讬 讚诇讗 转谞谉 讛转诐 诇讗 讬转谉 讗讘诇 谞讜转谉 讗讱 诇诪"讚 砖驻讬谞讛讜 转谞谉 讗"讻 讛转诐 讙讜驻讬' 拽砖讬' 讗讬 住"讚 注讬专讜讬 讻讻"专 诇转谞讬 诇讗 讬注专讛 诪诪讬讞诐 诇爪讜谞谞讬' 讗讘诇 诪注专讛 诪诪谞讜 讜诪谉 讛讻讜住 诇讛驻砖讬专谉 讜讚讜讞拽 诇讜诪专 讚讗转讬' 诇讚讬讜拽讗 讗讘诇 诪讬讞诐 砖驻讬谞讛 诪讬诐 诇讗 诪砖讜诐 诪爪专祝 讚讝讛讜 讚讜讞拽 讻讬讜谉 讚注讬拽专 诪转谞讬' 诪讚讬谞讬 讘讬砖讜诇 诪讬诐 讗讬讬专讬 讜注讬专讜讬 讛讜讛 专讘讜转讗 讟驻讬 讗讱 拽诇拽诇 讛转谞讗 讘' 讛诪砖谞讬讜' 诪砖讜诐 诪讬讞诐 讜诪砖讜诐 讗讬诇驻住 诪砖讜诐 讚讬讜拽讗 讘爪讬专讜祝 砖讛讬讗 讚讬讜拽 讘注诇诪讗 讜诇讗 讗讬讬转讬 诪讬谞讬' 诪转谞讬' 讻诇诇 讜讗"讻 砖驻讬专 专砖讘"诐 讗诇讬讘讗 讚讗讘讬讬 讚住"诇 诪讬讞诐 砖驻讬谞讛讜 拽转谞讬. 讜诪讬讜砖讘 诪讛 砖讛拽' 专"转 讘住驻专 讛讬砖专 诇专砖讘"诐 讗讬 住"讚 讚讚讬讜拽讗 讚专讬砖讗 讚讜拽讗 讛讜讗 转讬拽砖讛 诪讬谞讬' 诇专讘 讚住"诇 注讬诇讗讛 讙讘专 讜讛砖转讗 讬"诇 诇专讘 诇讗 转讬拽砖讛 诪砖讜诐 讚专讘 住"诇 讻专讘 讗讚讗 讘专 讗讛讘讗 讚诪讬讞诐 砖驻讬谞讛 诪诪谞讜 诪讬诐 拽转谞讬' 注讬讬谉 驻讬专砖"讬 诇注讬诇 诪"讗 注"讘 讚"讛 讗诇讗 砖讬注讜专 讜讻讜' 讚专讘 住"诇 讛讻讬 讜讗"讻 诇讬讻讗 诇诪讬讚拽 诪专讬砖讗 讚注讬专讜讬 讻讻"砖 讚讗讬讻讗 诇诪讬诪专 讗讬讬讚讬 讚转谞讬 砖诐 诇讗 讬转谉 讗讘诇 谞讜转谉 转谞讬 谞诪讬 讘诪砖谞转讬谞讜 讻谉 讗讘诇 诇讗讘讬讬 讚讬讬拽 专砖讘"诐 砖驻讬专 诪专讬砖讗. 诪讬讛讜 转讜住' 砖诐 讚"讛 诇讗 砖谞讜 讗诇讗 诇讛驻砖讬专 讜讻讜' 住"诇 讚专讘 谞诪讬 讻讗讘讬讬 住"诇 注"砖:


讜诇讛诪注讬讬谉 讘讚讘专讬 专"转 讘住' 讛讬砖专 住讬' 专"讙 讬专讗讛 讘转讞诇转 讚讘专讬讜 专讜爪讛 诇讜诪专 注讬专讜讬 讗讬谞讜 诪讘讜砖诇 讗诇讗 讻讚讬 拽诇讬驻讛 讜讛讗 讚谞注讜讛 讗专转讞讬' 转讬' 专"转 讚注"讬 讘讬砖讜诇 讻讚讬 拽诇讬驻讛 谞讬转讱 讛讝驻转 砖讘谞注讜讛 讜注"讬 讝讛 讛讜讻砖专讛 注"砖. 讜诪"诪 讘住讜祝 讚讘专讬讜 讛注诇讛 讚注讬专讜讬 砖诇讗 谞驻住拽 讛拽诇讜讞 诪讘砖诇 讻诇讜 讜讻诇讬 砖讘诇注 注"讬 讘讬砖讜诇 讬讻讜诇 诇讛讙注讬诇讜 注"讬 注讬专讜讬 讜讛讬讬谞讜 讛讗 讚谞注讜讛 讗专转讬讞'. 讜住讜讙讬' 讚驻' 讻"爪 讘谞驻住拽 讛拽诇讜讞 讚讗讝 讗讬谞讜 诪讘砖诇 讻诇诇 讗讱 诪讘诇讬注 讻"拽 讜讻讘专 谞转讘讗专 讻诇 讝讛 讘拽讜谞讟专住讬 注诇 讚讬谞讬 注讬专讜讬. 注讬讬谉 诪讙"讗 住讬' 砖讬"讞 住"拽 讻"讞 谞专讗讛 讚诪驻专砖 讬讚 砖讜诇讟转 讚讘讬专讜砖诇诪讬 讻诪讜 讬讚 住讜诇讚转. 讜讚诇讗 讻砖"讱 讬"讚 住讬' 拽"讛 讜讻谉 讛砖讬讘 讘转砖讜' 讘讬转 讬注拽讘 住讬' 讻' 诇讛砖"讱 诪讚讘专讬 讛注专讜讱 注专讱 住诇讚 注"砖. 诪讬讛讜 诪爪讗转讬 讞讬' 专诪讘"谉 住讜祝 注"讝 讚诪驻专砖 讛讬专讜砖诇诪讬 讻诪讜 砖驻讬' 讛砖"讱 注"砖:





驻谞讬 讬讛讜砖注

讘讙诪专讗 诇诪讬诪专讗 讚砖诪讜讗诇 讻专"砖 住"诇 讜讛讗诪专 砖诪讜讗诇 诪讻讘讬谉 讙讞诇转 讻讜' 讜讗讬 住"讚 住"诇 讻专"砖 讗驻讬诇讜 砖诇 注抓 谞诪讬 讜讛拽砖讜 讘转讜住' 诪讗讬 住"讚 讚诪拽砖讛 讜讻讬 诪砖讜诐 讚住"诇 讻专"砖 讘讚砖讗"诪 讬住讘讜专 谞诪讬 讻专"砖 讘诪诇讗讻讛 砖讗爪"诇 讻讜' 讜注诇转讛 诇讛诐 讘拽讜砖讬讗 诪讛讱 住讜讙讬讗 讚驻专拽 讻诇 讛转讚讬专. 讜诇注"讚 诇讗 讬讚注谞讗 诪讗讬 拽砖讬讗 诇讛讜 讚讘驻砖讬讟讜转 诪爪"诇 讚砖驻讬专 住讘专 讛诪拽砖讛 讚讛讻讗 讜讚驻专拽 讻诇 讛转讚讬专 讚讜讚讗讬 讛讗 讘讛讗 转诇讬讗 讗讘"讗 拽专讗 讗讘"讗 住讘专讗 讗讘"讗 拽专讗 拽住"讚 讚讛讗 讚住讘专 专"砖 讘讻诇 讛转讜专讛 讚砖讗"诪 诪讜转专 讛讬讬谞讜 诪砖讜诐 讚讬诇讬祝 诇讛 诪拽"讜 诪砖讘转 讚讞诪讬专讗 讜讗驻"讛 讻转讬讘 讘讛 诪诇讗讻转 诪讞砖讘转 讚诪讬谞讛 诪诪注讟讬谞谉 诪诇讗讻讛 砖讗爪"诇 讜诪转注住拽 讻讚讗讬转讗 讘讞讙讬讙讛 讜讘讻专讬转讜转 讗"讻 讻"砖 讚讬砖 诇诪注讟 诪讛讗讬 拽专讗 讚诪诇讗讻转 诪讞砖讘转 讚砖讗"诪 讚讛讻讬 诪砖诪注 诇砖讜谉 诪讞砖讘转 讛讬讬谞讜 诪讞砖讘讛 讛讬讬谞讜 诪转讻讜讬谉 讗诇诪讗 讚讘讻讜讜谞讛 转诇讬讗 诪讬诇转讗 讜讻讚讗诪专讬谞谉 诇讛讚讬讗 讘驻住讞讬诐 (讚祝 讻讛 注"讘) 讘诇讬砖谞讗 讘转专讗 讗诇讬讘讗 讚讗讘讬讬 讚专"砖 讗讝讬诇 讘转专 讻讜讜谞讛 讘讬谉 诇拽讜诇讗 讘讬谉 诇讞讜诪专讗 讜诇专讘讗 诇拽讜诇讗 讚讜拽讗 注"砖. 讜讗"讻 谞专讗讛 诇讻讗讜专讛 讛讬讬谞讜 诪讛"讟 讙讜驻讗 讚讬诇驻讬谞谉 诪砖讘转 讚转诇讬讗 专讞诪谞讗 讘讻讜讜谞讛 讻诇 讝讛 讛讬讛 住讘专转 讛诪拽砖讛 讚讛讻讗 讜讚驻专拽 讻诇 讛转讚讬专 讚诪讚讗砖讻讞谉 诇砖诪讜讗诇 讚住讘专 诪砖讗爪"诇 讞讬讬讘 讜讻专讘讬 讬讛讜讚讛 讜注"讻 讛讬讬谞讜 诪砖讜诐 讚诇讗 诪砖诪注 诇讬讛 讛讱 讚专砖讗 诪砖讜诐 讚讛讗讬 讘诪砖讻谉 讻转讬讘讗 讜诇讗 讗讬讬专讬 诇注谞讬谉 讗讬住讜专 砖讘转 讻诇诇 讜讗"讻 诪讛"讟 讙讜驻讗 诪砖诪注 讚住讘专 砖诪讜讗诇 讚讚讘专 砖讗"诪 讗住讜专. 讜诇讻讗讜专讛 诇讗 诪爪讬谞讜 讘砖"住 讘砖讜诐 讚讜讻转讗 诪讛讬讻讗 驻砖讬讟讗 诇讬讛 诇专"砖 讚讚讘专 砖讗"诪 诪讜转专 讗讬 诇讗讜 诪讛讗讬 拽专讗. 诪讬讛讜 讛转专爪谉 诪砖谞讬 讚讗祝 注诇 讙讘 讚砖诪讜讗诇 住讘专 讻专"讬 讘诪诇讗讻讛 砖讗爪"诇 讜诇讗 讚专讬砖 诪诇讗讻转 诪讞砖讘转 讗驻"讛 诇注谞讬谉 讚砖讗"诪 砖驻讬专 诪爪讬 住讘专 讻专"砖 诪讛"讟 讙讜驻讗 讚驻砖讟讗 讚诇讬砖谞讗 讚拽专讗 诪诇讗讻转 诪讞砖讘转 讛讬讬谞讜 讚讘注讬谞谉 讻讜讜谞讛 讗讜 砖谞讗诪专 讚住讘专 讛转专爪谉 讗驻讬诇讜 讗转"诇 讚专"砖 诇讗 住"诇 讻诇诇 讛讱 讚专砖讗 讚诪诇讗讻转 诪讞砖讘转 讗驻"讛 驻讟讜专 讘讚砖讗"诪 诪拽专讗 讗讞专讬谞讗 讜谞"诇 讚讛讬讬谞讜 诪住讜讙讬讗 讚讬讘诪讜转 (讚祝 讚' 注"讘) 讻讬讜谉 讚转专讬 拽专讗讬 讻转讬讘讬 诇讗 转诇讘砖 砖注讟谞讝 讜诇讗 讬注诇讛 注诇讬讱 讻诇讗讬诐 讜讗转讗 诇诪注讜讟讬 讚诪讜讻专讬 讻住讜转 诪讜转专讬诐 诇诪讻讜专 讻讚专讻谉 讜驻讬专砖"讬 砖诐 讚讛讬讬谞讜 讻讬讜谉 砖诇讗 谞转讻讜讬谉 诇讞讬诪讜诐 讗诇诪讗 讚讘砖讗"诪 诪讜转专 诪讬讛讜 专讘讬 讬讛讜讚讛 诪讜拽讬 诇讛 讘诪讜讻专讬 讻住讜转 砖诇讗 讻讚专讱 诇讘讬砖讛 讜注"砖 讘讞讬讚讜砖讬 讛专砖讘"讗 砖讻转讘 讚讛讱 诪讬诇转讗 转诇讬讗 讘住讜讙讬讗 讚驻住讞讬诐 诇注谞讬谉 讗驻砖专 讜诇讗 拽诪讬讻讜讜谉. 讜讗"讻 诇驻"讝 砖驻讬专 讬"诇 讚讛诪拽砖谉 讜讛转专爪谉 讚讛讻讗 讜讚驻专拽 讻诇 讛转讚讬专 谞讞诇拽讜 讘讛讱 住讘专讗 讙讜驻讗:


讜讗讘注"讗 住讘专讗 讚住讘专 讛诪拽砖讛 讚注"讻 诪讛讱 诪讬诪专讗 讚砖诪讜讗诇 讚讗住讜专 诇讻讘讜转 讙讞诇转 砖诇 注抓 讘专"讛 诪诪讬诇讗 诪讜讻讞 讚住"诇 讚砖讗"诪 讗住讜专 讚讗讬 住"讚 讚诪讜转专 讗诐 讻谉 讗驻讬诇讜 讙讞诇转 砖诇 注抓 谞诪讬 诇讬砖转专讜 讚讗注"讙 讚住讘专 诪砖讗爪"诇 讞讬讬讘 讗驻"讛 讛讗 诇讗 诪讻讜讬谉 讻诇诇 诇讻讘讜转 讜讻"砖 砖诇讗 诪转讻讜讬谉 诇注砖讜转 驻讞诪讬谉 讜讗讬 诪砖讜诐 讚诇注谞讬谉 讻讬讘讜讬 讛讜讬 驻住讬拽 专讬砖讗 讚诪讜讚讛 专"砖 讗驻"讛 讗讬讻讗 诇诪讬诪专 讚讛诪拽砖讛 讚讛讻讗 讜讚驻' 讻诇 讛转讚讬专 讻讗讘讬讬 住"诇 讚诪拽诪讬 讚讛讚专 讘讬讛 讘驻专拽 专"讗 讚诪讬诇讛 讛讜讬 住讘专 讚讗驻讬诇讜 讘驻住讬拽 专讬砖讗 诪转讬专 专"砖 讜讬讜转专 谞专讗讛 讚讗驻讬诇讜 讗转"诇 讚诪讜讚讛 专"砖 讘驻住讬拽 专讬砖讗 讗驻"讛 住讘专 讛诪拽砖讛 讚讛讻讗 讜讚驻专拽 讻诇 讛转讚讬专 讚讘驻住讬拽 专讬砖讗 谞诪讬 诇讗 讗住讜专 讗诇讗 诪讚专讘谞谉. 讜讗"讻 诪拽砖讛 砖驻讬专 讗驻讬诇讜 讙讞诇转 砖诇 注抓 诇讬砖转专讜 讚讘诪拽讜诐 讛讬讝讬拽讗 讚专讘讬诐 诇讗 讞讬讬砖 砖诪讜讗诇 诇讗讬住讜专 讚专讘谞谉 诪讚诪转讬专 讘讙讞诇转 砖诇 诪转讻转. 讜讘诇讗"讛 注"讻 讻讱 讛讜讗 住讘专转 讛诪拽砖讛 讚驻专拽 讻诇 讛转讚讬专 讚讗诇"讻 讗诪讗讬 讗诪专 砖诪讜讗诇 讛诪转谞讚讘 讬讬谉 诪讝诇驻谉 注"讙 讛讗讬砖讬诐 讛讗 拽诪讻讘讛 讜讛讱 讻讬讘讜讬 诇讻讗讜专讛 讛讜"诇 驻住讬拽 专讬砖讗 讜讗"讻 讗驻讬诇讜 诇专"砖 讗住讜专 讗注"讻 讘讞讚 诪讛谞讱 讙讜讜谞讬 讚驻专讬砖讬转 讗讬 诪砖讜诐 讚诇讬转 诇讬讛 诇砖诪讜讗诇 讛讗 讚诪讜讚讛 专"砖 讘驻住讬拽 专讬砖讗 讜讻讗讘讬讬 诪拽诪讬 讚讛讚专 讘讬讛 讗讜 砖谞讗诪专 讚讛讗 讚讗诪专讬谞谉 讘注诇诪讗 诪讜讚讛 专"砖 讘驻住讬拽 专讬砖讗 讛讬讬谞讜 诇注谞讬谉 讗讬住讜专 讚专讘谞谉 讜诪砖"讛 诪讜转专 诇讝诇驻讜 注"讙 讗讬砖讬诐 讛讬讬谞讜 诪砖讜诐 讚讘诪拽讜诐 诪爪讜讛 诇讗 讙讝专讜 讜讗"讻 诪拽砖讛 讛讻讗 砖驻讬专 讚讗驻讬诇讜 讘讙讞诇转 砖诇 注抓 诇讬砖转专讬 诪砖讜诐 谞讝拽讬 讚专讘讬诐 讻讬讜谉 讚诇讬讻讗 讗诇讗 讗讬住讜专讗 讚专讘谞谉 讻讚驻专讬砖讬转. 诪讬讛讜 讛转专爪谉 讚讛讻讗 砖驻讬专 诪讜拽讬 诇讬讛 砖诪讜讗诇 讻专"砖 诇讙诪专讬 讘讚砖讗"诪 讚讛讗 讚讗住专 讘讙讞诇转 砖诇 注抓 讛讬讬谞讜 诪砖讜诐 讚讛讜"诇 驻住讬拽 专讬砖讗 讜住讜讘专 讚诪讜讚讛 专"砖 讘驻住讬拽 专讬砖讗 讚讗住讜专 诪讚讗讜专讬讬转讗 讜讛讗 讚讗诪专 砖诪讜讗诇 讘驻专拽 讻诇 讛转讚讬专 诪讝诇驻谉 注"讙 讗讬砖讬诐 注"讻 诪讜拽诪讬谞谉 诇讛 讘讟讬驻讜转 讚拽讜转 讘注谞讬谉 讚诇讗 讛讜讬 驻住讬拽 专讬砖讗 讻诪"砖 讛转讜住' 诇拽诪谉 讘驻专拽 讛讘讜谞讛 (讚祝 拽"讙 注"讗 讚"讛 诇讗 爪专讬讻讗) 注"砖 讻谞"诇 谞讻讜谉 讘注讝讛"讬 讜讚讜拽 讛讬讟讘:


砖诐 讜讛讗诪专 砖诪讜讗诇 诪讻讘讬谉 讙讞诇转 砖诇 诪转讻讜转 讘专"讛 讻讜'  讜讛拽砖讛 讛专砖讘"讗 讝"诇 讘讞讬讚讜砖讬讜 讚谞讛讬 讚诇讗 砖讬讬讱 讻讬讘讜讬 讚讗讜专讬讬转讗 讘讙讞诇转 砖诇 诪转讻转 讻诪讜 砖驻讬' 专砖"讬 讝"诇 讗讻转讬 诇讬转住专 诪砖讜诐 讚诪爪专祝 讜转讬专抓 砖诐 诇讞讚 转讬专讜抓 讚讻诇 爪讬专讜祝 讚专' 讬讛讜讚讗 讗驻讬诇讜 爪讬专讜祝 讚讻诇讬诐 诇讗 讛讜讬 讗诇讗 诪讚专讘谞谉 讜讻讘专 讻转讘转讬 诇注讬诇 砖讻谉 谞专讗讛 诇讬 讙"讻 讘砖讬讟转 专砖"讬 讚诇讗 砖讬讬讱 爪讬专讜祝 讗诇讗 讻讚专讱 讛爪讜专驻讬谉 砖诪爪专祝 讻讚讬 诇注砖讜转 诪诪谞讜 讻诇讬 讗诇讗 讚诪诇砖讜谉 讛专砖讘"讗 讝"诇 谞专讗讛 讚诪讬拽诇 讬讜转专 讚讻诇 爪讬专讜祝 讛讜讬 诪讚专讘谞谉 讗诇讗 讚讗讻转讬 拽砖讛 诇驻讬' 讛转讜住' 砖讻转讘讜 诇注讬诇 讜讘讬讜诪讗 讚爪讬专讜祝 讻讛"讙 讛讜讬 诪讚讗讜专讬讬转讗 讛讬讻讗 砖诪转讻讜讬谉 诇讻讘讜转 诪砖讗"讻 讘讛讗讬 讚讬讜诪讗 讗讬谞讜 诪转讻讜讬谉 讗"讻 讛讚专讗 拽讜砖讬讗 诇讚讜讻转讬讛 讗诪讗讬 砖专讬 砖诪讜讗诇 诇讻讘讜转 讙讞诇讬诐 砖诇 诪转讻讜转 诇诪讗讬 讚住"讚 诪注讬拽专讗 讚砖诪讜讗诇 住讘专 诇讙诪专讬 讻专"讬 讗驻讬诇讜 讘讚砖讗"诪 讜讻诪"砖 讛转讜住驻讜转 讚住"讚 讚讛讗 讘讛讗 转诇讬讗 讚诇专"讬 讚诇讗 讘注讬谞谉 诪诇讗讻转 诪讞砖讘转 讻诇诇 诪砖"讛 讗住讜专 诪讚讗讜专讬讬转讗 讗驻讬诇讜 讘讚砖讗"诪 讗驻讬诇讜 诇注谞讬谉 砖讘转 讜讗"讻 诇诪讛 讛转讬专 讘讙讞诇转 砖诇 注抓 讚谞讛讬 讚诇讬讻讗 讻讬讘讜讬 讗驻"讛 诇讬转住专 诪砖讜诐 诪爪专祝 讜讗驻砖专 讚诇诪讗讬 讚住"讚 诪注讬拽专讗 注"讻 讛讗 讚砖专讬 砖诪讜讗诇 诇讻讘讜转 讙讞诇讬诐 砖诇 诪转讻讜转 讘专"讛 讛讬讬谞讜 讚讜拽讗 讻砖诇讗 讛讙讬注 诇爪讬专讜祝:


讗诇讗 砖专讗讬转讬 诇讛专砖讘"讗 讜讛专"谉 讝"诇 讘讞讬讚讜砖讬讛诐 讘砖诪注转讬谉 砖讻转讘讜 讘砖诐 讘讛"讙 讜专讘讬谞讜 讛讗讬 讙讗讜谉 讜专"讞 讝"诇 讚砖诪讜讗诇 诪转讬专 讘讙讞诇转 砖诇 诪转讻转 讗驻讬诇讜 讘讗讬住讜专 讚讗讜专讬讬转讗 诪砖讜诐 住讻谞讛 诪砖讗"讻 讘砖诇 注抓 讚讗住讜专 诪砖讜诐 讚诇讗 砖讬讬讱 讘讬讛 讛讬讝讬拽讗 讚专讘讬诐 砖讙讞诇转 砖诇 注抓 诇驻讬 砖讛讗砖 讘讜注专转 讘讛诐 讛讻诇 诪专讙讬砖讬谉 讜谞讝讛专讬谉 诪诪谞讜 讜讻转讘 讛专"谉 讝"诇 讚注"讻 诇讚讘专讬讛诐 讛讗 讚砖讬讬讱 讗讬住讜专 讚讗讜专讬讬转讗 讘讙讞诇转 砖诇 诪转讻转 讛讬讬谞讜 诪砖讜诐 爪讬专讜祝 讚诪住转诪讗 讜讚讗讬 讛讙讬注 诇爪讬专讜祝 讜注"砖 砖谞讚讞拽 诪讗讜讚 诇讬讬砖讘 讚讘专讬 讛讙讗讜谞讬诐 讘诪讛 砖讛转讬专讜 讗讬住讜专 讚讗讜专讬讬转讗 讘讻讛"讙 讘诪讗讬 讚诪砖诪注 讚诇讬讻讗 住讻谞讛 讻"讻:


讗诪谞诐 诇讚注转讬 诇讜诇讬 讚讘专讬 讛专砖讘"讗 讜讛专"谉 讝"诇 讛讬讛 谞"诇 诇讬讬砖讘 讚讘专讬 讛讙讗讜谞讬诐 讘驻砖讬讟讜转 砖诪注讜诇诐 诇讗 注诇讛 注诇 讚注转诐 诇讛转讬专 讗讬住讜专 讚讗讜专讬讬转' 讘砖讘讬诇 讛讬讝讬拽讗 讻讬 讛讗讬 讗诇讗 讚讗讬谞讛讜 谞诪讬 住讘专讬 讚讘讙讞诇转 砖诇 诪转讻转 诇讬讻讗 讗讬住讜专讗 讚讗讜专讬讬转讗 讗诇讗 诪讚专讘谞谉 讜讗讬 转讬拽砖讬 讗"讻 诇诪讛 讛讜爪专讱 诇驻专砖 诪讛 砖讗讜住专 砖诪讜讗诇 讘讙讞诇转 砖诇 注抓 讛讬讬谞讜 诪砖讜诐 讚讛讻诇 诪专讙讬砖讬谉 讘讜 讜转讬驻讜拽 诇讬讛 讚讘诇讗"讛 讗住讜专 诇诪讗讬 讚诪住拽讬谞谉 讘诪诇讗讻讛 砖讗爪"诇 住"诇 讻专"讬 讜诇注谞"讚 诪砖讜诐 讛讗 诇讗 讗讬专讬讗 诪砖讜诐 讚讛讙讗讜谞讬诐 讗讬转 诇谉 诇诪讬诪专 砖驻住拽讜 讻专"砖 讗驻讬诇讜 讘诪诇讗讻讛 砖讗爪"诇 讻砖讬讟转 专讜讘 讛驻讜住拽讬诐 砖驻住拽讜 讻专"砖 讜讻讚诪砖诪注 诇注讬诇 讘驻专拽 讘诪讛 诪讚诇讬拽讬谉 (讚祝 诇"讗 注"讘) 讚专讘讬 讬讜讞谞谉 诪讜拽讬 诇讚专讘讬 讬讜住讬 讻专"砖 讚驻诇讬讙 注诇讬讛 讚专"讬 讗"讻 诪砖诪注 讚讟注诪讗 讚专讘讬 讬讜讞谞谉 诪砖讜诐 讚讻专"砖 住"诇 讜讗诪讜专讗讬 讘转专讗讬 谞诪讬 讗讬讬专讬 讛转诐 讘诪讬诇转讗 讚专' 讬讜讞谞谉 讗诇诪讗 讛讻讬 住"诇 讜讘诇讗"讛 讛讘讬讗讜 讛驻讜住拽讬诐 讻诪讛 专讗讬讜转 讚讛诇讻讛 讻专"砖 讗驻讬诇讜 讘诪诇讗讻讛 砖讗爪"诇. 讜讗诐 讻谉 诇驻"讝 诪讚诇讗 讗砖讻讞谉 诪讗谉 讚驻诇讬讙 讗讚砖诪讜讗诇 讘诪讗讬 讚拽讗诪专 讗讬谉 诪讻讘讬谉 讘讙讞诇转 砖诇 注抓 诪砖诪注 诇讛讜 诇讛谞讱 讙讗讜谞讬诐 讚讘砖诇 注抓 讟注诪讗 讗讞专讬谞讗 讗讬讻讗 讗诇讬讘讗 讚讻"注 讻讬讜谉 讚诇讬讻讗 讛讬讝讬拽讗 讚专讘讬诐 讜讛讻诇 诪专讙讬砖讬谉 讘讜:


讜讛讗 讚诪拽砖讛 讛砖"住 讛讻讗 讗讬 住"讚 讻专"砖 住"诇 讗驻讬诇讜 砖诇 注抓 谞诪讬 诇讬砖转专讬 讗注"讙 讚诇砖讬讟转诐 讘砖诇 注抓 诇讬讻讗 讛讬讝讬拽讗 讚专讘讬诐 讗驻"讛 诪拽砖讛 砖驻讬专 讚诇诪讗讬 讚住"讚 讚诪诇讗讻讛 砖讗爪"诇 讜讚砖讗"诪 讻讜诇讛讜 讞讚讗 诪讬诇转讗 讛讬讗 讜砖讜讬谉 诇讙诪专讬 讗"讻 讻讬 讛讬讻讗 讚诪转讬专 专"砖 讗驻讬诇讜 诇讻转讞讬诇讛 讘讚砖讗"诪 讻讛"讙 讬砖 诇讛转讬专 诇专"砖 讘诪诇讗讻讛 砖讗爪"诇 谞诪讬 诇讻转讞讬诇讛. 诪讬讛讜 诇诪讗讬 讚诪住讬拽 讛砖"住 诇讞诇拽 讘讬谉 诪砖讗爪"诇 讜讘讬谉 讚砖讗"诪 讗"讻 讛讚专讬谞谉 诇住讘专讗 讚谞讛讬 讚讘讚砖讗"诪 诪转讬专 专"砖 讗驻讬诇讜 诇讻转讞讬诇讛 讗驻"讛 讘诪砖讗爪"诇 诪讜讚讛 专"砖 讚讗住讜专 诪讚专讘谞谉 讻讚诪砖诪注 讘讻诇 讛砖"住 讻谞"诇 谞讻讜谉 诇讬讬砖讘 砖讬讟转 讛讙讗讜谞讬诐 讝"诇 讘诇讬 砖讜诐 讙诪讙讜诐. 讜诇驻"讝 讬砖 诇讬 诪拽讜诐 注讬讜谉 注诇 讛讟讜专 砖讻转讘 讘讗"讞 住讬' 砖诇"讚 讚讗驻讬诇讜 讘讙讞诇转 砖诇 注抓 诪讜转专 讜讛讬讬谞讜 诪砖讜诐 砖住讜讘专 讚拽讬"诇 讻专"砖 讻诪"砖 讛讘"讬 讜讛砖"注 谞诪讬 讛讘讬讗 砖谞讬 讚讬注讜转 讘讝讛 讚诇讛专诪讘"诐 砖驻讜住拽 讻专"讬 讗住讜专 讘讙讞诇转 砖诇 注抓 讜诇诪讗讬 讚驻专讬砖讬转 讘砖讬讟转 讛讙讗讜谞讬诐 谞专讗讛 讘注诇讬诇 讚讘砖诇 注抓 讗住讜专 讗驻讬诇讜 诇砖讬讟转 讛驻讜住拽讬诐 砖驻住拽讜 讻专"砖 讻讬讜谉 讚诇讬讻讗 讛讬讝讬拽讗 讚专讘讬 讜讗"讻 讗祝 注"讙 讚讛讜讬 诪诇讗讻讛 砖讗爪"诇 讗驻"讛 讗讬讻讗 讗讬住讜专讗 讚专讘谞谉 讜爪"注 诇讚讬谞讗 讜讚讜拽 讛讬讟讘:


驻讬住拽讗 讗讘诇 谞讜转谉 讻讜' 转"专 谞讜转谉 讗讚诐 讞诪讬谉 诇转讜讱 爪讜谞谉 讻讜' 讜驻讬专砖"讬 讚拽住讘专 转转讗讛 讙讘专 讻讜' 注讻"诇. 谞专讗讛 讚讗讬谉 讻讜讜谞转 专砖"讬 讘讝讛 讚砖讬讬讱 讛讱 诪讬诇转讗 讘讛讱 驻诇讜讙转讗 讚专"驻 讻讬爪讚 爪讜诇讬谉 讚驻诇讬讙讬 专讘 讜砖诪讜讗诇 讘讛讻讬 专讘 住讘专 注讬诇讗讛 讙讘专 讜砖诪讜讗诇 住讘专 转转讗讛 讙讘专 讚讛讗 讜讚讗讬 诇讬转讗 讚讗"讻 诇诪讗讬 讚拽讗诪专 专讘 讛转诐 讚爪讜谞谉 诇转讜讱 讞诪讬谉 注讬诇讗讛 讙讘专 讜砖专讬 转讬拽砖讬 诇讬讛 诪转谞讬' 讚讛讻讗 讚讗住专讬谞谉 讘诪讬讞诐 爪讜谞谉 诇转讜讱 讞诪讬谉 讻讚讬 砖讬讞诪讜 讜讗诪讗讬 诇讬诪讗 注讬诇讗讛 讙讘专 讜讻"砖 诇诪讗讬 讚诪驻专砖"讬 诇注讬诇 讘住诪讜讱 讚专讘 诪驻专砖 讛诪讬讞诐 砖驻讬谞讛 诪诪谞讜 讛讞诪讬谉 讻专讘 讗讚讗 讗诇诪讗 讚讗驻讬诇讜 讘讻讛"讙 讗住讜专 诇讬转谉 爪讜谞谉 诇转讜讱 讞诪讬谉 讗驻讬诇讜 讘讞诪讬诪讜转 砖诇 讻诇讬 诇讘讚 讜诇讗 讗诪专讬' 注讬诇讗讛 讙讘专 讜讛爪讜谞谉 诪拽专专 讗转 讛讻诇讬 讗注"讻 讚讗讬谉 诇讚诪讜转 讻诇诇 讗讬住讜专 砖讘转 讚转诇讬讗 讘讘讬砖讜诇 讚讜拽讗 诇砖讗专讬 讗讬住讜专 讜讛讬转专 讚讗讬讬专讬 讘讛讜 专讘 讜砖诪讜讗诇 讛转诐 讚诇讗讜 讘讘讬砖讜诇 诇讞讜讚 转诇讬讗 诪讬诇转讗 讗诇讗 讘谞转讬谞转 讟注诐 讜讗驻讬诇讜 注"讬 驻诇讬讟讛 讜讘诇讬注讛 讗住讜专 讚讘讚讘专 砖讬砖 讘讜 专讜讟讘 讗住讜专 诇讙诪专讬 讘谞转讬谞转 讟注诐 讜讻砖讗讬谉 讘讜 专讜讟讘 爪专讬讱 拽诇讬驻讛 讗讜 谞讟讬诇转 诪拽讜诐 讗讜 讛讚讞讛 讻讚讗讬转讗 砖诐 讘住讜讙讬讗 讜讻诇 讝讛 诇讗 砖讬讬讱 诇注谞讬谉 砖讘转. 讜注讜讚 讚讘诇讗讜 讛讻讬 注"讻 爪"诇 讚诇讗 讗诪专 专讘 注讬诇讗讛 讙讘专 讗驻讬诇讜 讘讗讬住讜专 讜讛讬转专 讚爪讜谞谉 诇转讜讱 转诪讬谉 诪讜转专 讗诇讗 砖拽讚诐 讜住讬诇拽 讗转 讛爪讜谞谉 诪讬讚 诇讗讞专 讛谞驻讬诇讛 讗讘诇 讻砖诇讗 住讬诇拽 讜讚讗讬 砖讛爪讜谞谞讬诐 注爪诪诐 讞讜讝专讬诐 讜诪转讞诪诪讬诐 讜诪讬拽专讬 讞诪讬谉 诇转讜讱 讞诪讬谉 讜转讚注 砖讻谉 讛讜讗 讚讛讗 讜讚讗讬 诇讗 驻诇讬讙 专讘 讗诪转谞讬' 讚讟讬驻转 讞诇讘 砖谞驻诇讛 注诇 讛讘砖专 讜诪住转诪讗 讗讬讬专讬 讘讞诇讘 爪讜谞谉 讜专讘 讙讜驻讗 谞诪讬 讗诪专 讛转诐 讚讻讝讬转 讘砖专 砖谞驻诇 诇转讜讱 讬讜专讛 专讜转讞转 讚讛讘砖专 讗住讜专 讜讛讞诇讘 诪讜转专 讜诪讜拽诪讬谞谉 诇讛 讛转诐 讘砖拽讬讚诐 讜住讬诇拽讜 讜讛讬讬谞讜 谞诪讬 诪讛"讟 砖讛讘砖专 爪讜谞谉 讞讜讝专 讜诪转讞诪诐 讜讗"讻 诪住转讘专 讟讜讘讗 讚讘讻讛"讙 讛讗 讚讗诪专 讘爪讜谞谉 诇转讜讱 讞诪讬谉 注讬诇讗讛 讙讘专 讻讙讜谉 砖拽讚诐 讜住讬诇拽 讛爪讜谞谉 诇讗诇转专 讜讻诪讚讜诪讛 诇讬 砖专讗讬转讬 讻谉 讘住驻专 讛专讗讘"谉 谞诪爪讗 讚诇讗 讚诪讬 讻诇诇 诇诪砖谞转讬谞讜 讜讘专讬讬转讗 讚讛讻讗 砖诇讗 住讬诇拽 讛爪讜谞谞讬诐 诪转讜讱 讛讞诪讬谉 讜讘诇讗"讛 谞诪讬 诇讗 讚诪讬 讗讬住讜专 砖讘转 诇砖讗专 讗讬住讜专讬谉 讻诇诇 讻讚驻专讬砖讬转. 讜诇驻"讝 讗驻砖专 讚诇讝讛 谞转讻讜讬谉 专砖"讬 讘注爪诪讜 诪"砖 讚拽住讘专 转转讗讛 讙讘专 讚讻讜讜谞转讜 讚讘讻讛"讙 讻"注 诪讜讚讜 讚转转讗讛 讙讘专 砖讛专讬 讘"砖 讜讘"讛 砖讜讬谉 诇讚讘专 讝讛 讻讬讜谉 讚讘讘讬砖讜诇 转诇讬讗 诪讬诇转讗 讜讗讬谉 讚专讱 讘讬砖讜诇 讘讞诪讬谉 诇转讜讱 爪讜谞谉:


讜诪转讜讱 讻讱 谞转讬讬砖讘 诇讬 讛讗 讚讗诪专讬谞谉 讘驻住讞讬诐 (讚祝 诇"讝 注"讘) 讚驻诇讬讙讬 讘"砖 讜讘"讛 讘诪注讬住讛 讜讛讞诇讬讟讛 讜诪拽砖讛 讛砖"住 讚诇转"拽 诪"砖 诪注讬住讛 讜诪"砖 讛讞诇讬讟讛 讜讻转讘讜 讛转讜住驻讜转 讚转讬诪讗 诇专"讬 讚诪讗讬 拽讜砖讬讗 谞讬诪讗 讚诪专 住讘专 注讬诇讗讛 讙讘专 讜诪"住 转转讗讛 讙讘专 讜转讬专抓 讘讚讜讞拽 注"砖. 讜诇诪讗讬 讚驻专讬砖讬转 诪拽砖讛 讛砖"住 讛转诐 砖驻讬专 讚讜讚讗讬 诇讬讻讗 诇诪讬诪专 讚讘"砖 讜讘"讛 驻诇讬讙讬 讘注讬诇讗讛 讙讘专 讚讛讗 讗砖讻讞谉 讘讘专讬讬转讗 讚讛讻讗 讚讘"砖 讜讘"讛 砖讜讬谉 讘讚讘专 讝讛 讘诪讬讚讬 讚转诇讬讗 讘讘讬砖讜诇 讜讛转诐 诇注谞讬谉 讞诇讛 谞诪讬 讘讘讬砖讜诇 转诇讬讗 诪讬诇转讗 讻讚诪讜讻讞 讛转诐 注"砖 讻谞"诇 讜讚讜"拽 讜注讬讬谉 注讜讚 讘住诪讜讱:


讘转讜住' 讘讚"讛 谞讜转谉 讗讚诐 讞诪讬谉 诇转讜讱 爪讜谞谉 讗驻讬诇讜 讘讻诇讬 专讗砖讜谉 讻讜' 讗讬谞讜 诪讘砖诇 讻诪讜 砖讗驻专砖 注讻"诇. 讜诇讻讗讜专讛 诇驻讬 诪讛 砖拽讬爪专讜 讛转讜住' 讘诪讜讘谉 讘讚讬讘讜专 讝讛 谞专讗讬谉 讚讘专讬讛诐 讻住讜转专讬诐 砖讛专讬 讻转讘讜 讚诇诪"讚 转转讗讛 讙讘专 注讬专讜讬 诪讘砖诇 讻讚讬 拽诇讬驻讛 讜讗"讻 诪砖诪注 讚讗住讜专 讜讗诐 谞转讻讜讜谞讜 诇诪"砖 讘住讜祝 讛讚讬讘讜专 讚讞诪讬谉 诇转讜讱 爪讜谞谉 讛讬讬谞讜 砖讛爪讜谞谞讬诐 诪专讜讘讬诐 讜诪砖"讛 驻砖讬讟讗 诇讛讜 诇讛转讬专 讗驻讬诇讜 讘讻诇讬 专讗砖讜谉 讗诇讗 讚诇驻"讝 诇砖讜谉 讚讗讬谞讜 诪讘砖诇 诇讗 砖讬讬讱 讛讻讗 诪讬讛讜 讬砖 诇讬讬砖讘 讚讘专讬讛诐 讚讘诇讗"讛 诪讛 砖讻转讘讜 讘住讜祝 讛讚讬讘讜专 讚谞专讗讛 讻诪讜 砖讗诪专 专"转 诇讗 驻住讬拽讗 诇讛讜 讻"讻 讚诪讛 砖讛拽砖讜 注诇 驻讬专砖"讬 诪讚诇讗 诪拽砖讛 诪住讜讙讬讗 讚讛讻讗 讗诪"讚 注讬诇讗讛 讙讘专 讗讬谉 讝讜 拽讜砖讬' 讻"讻 讚讛讗 讘诇讗"讛 诪讬讬转讬 讛砖"住 讘驻专拽 讻讬爪讚 爪讜诇讬谉 讘专讬讬转讗 讚转谞讬讗 讻讜讜转讬讛 讚砖诪讜讗诇 讚讗讬讬专讬 讘讛讱 诪讬诇转讗 讙讜驻讗 讚驻诇讬讙讬 专讘 讜砖诪讜讗诇 讜注讜讚 注讻"驻 讛讜讬 诪爪讬 诇诪讬诪专 讚讛讗 讚诇讗 诪拽砖讜 讛转诐 诪讘专讬讬转讗 讚讛讻讗 诇诪"讚 注讬诇讗讛 讙讘专 讚讛讜讬 诪爪讬 诇诪讬讚讞讬 讜诇驻专砖 讻驻讬' 专"转 诪砖讗"讻 诇驻讬 讛讗诪转 讚拽讬"诇 讚转转讗讛 讙讘专 讚转谞讬讗 讻讜讜转讬讛 讜讚讗讬 讬砖 诇谉 诇驻专砖 讛讘专讬讬转讗 讚讛讻讗 讻驻砖讟讗 讚讞诪讬谉 诇转讜讱 爪讜谞谉 砖专讬 讘讻诇 讙讜讜谞讬 诪砖讜诐 讚转转讗讛 讙讘专 讜讘讗诪转 砖讻"讻 讛讘"讬 砖讻讜讜谞转 讛讟讜专 讗"讞 住讬 砖讬"讞 砖讻转讘 讛讟注诐 讚转转讗讛 讙讘专 注"砖 讜诪诪讛 砖讛拽砖讜 注讜讚 注诇 驻讬专砖"讬 讚诇诪"讚 转转讗讛 讙讘专 谞诪讬 讛讗 诪讘砖诇 讻讚讬 拽诇讬驻讛 谞专讗讛 讙"讻 讚讛讱 住讘专讗 诇讗 驻住讬拽讗 诇讛讜 讻"讻 讚讛讗 诇拽诪谉 注"讘 讻转讘讜 讛转讜住' 注爪诪谉 诪讞诇讜拽转 讛专砖讘"诐 讜讛专"讬 讘讝讛 讗诐 注讬专讜讬 讚讬谞讜 讻讻诇讬 专讗砖讜谉 讗讜 讻讻诇讬 砖谞讬 讜讛讻专讬注讜 讚讗讬谞讜 诪讘砖诇 讗诇讗 讻讚讬 拽诇讬驻讛 讜讻讘专 讬砖 诪拽讜诐 诇讜诪专 讚讗驻讬诇讜 讻讚讬 拽诇讬驻讛 诇讗讜 诪砖讜诐 讘讬砖讜诇 讛讜讗 讗诇讗 诪砖讜诐 讘诇讜注 讘诇讗 讘讬砖讜诇 讜诇驻"讝 砖专讬 讘砖讘转 讗诇讗 讚讗驻砖专 讚诪讛 砖诪驻专砖 专"转 讘注谞讬谉 讗讞专 诇讗讜 诪砖讜诐 讛讱 拽讜砖讬讗 诇讞讜讚 诪驻专砖 讻讱 讗诇讗 讚讘诇讗"讛 诇讗 谞讬讞讗 诇讬讛 诇驻专砖 讻驻讬专砖"讬 讚砖讬讬讱 注讬诇讗讛 讙讘专 讗讜 转转讗讛 讙讘专 讻讬讜谉 砖讛诪讬诐 讞讜讝专讬谉 讜诪转注专讘讬诐 讝讛 讘讝讛 讻诪"砖 讛专砖讘"讗 讜讛专"谉 讝"诇 讘讞讬讚讜砖讬讛诐 讘砖诪注转讬谉. 谞诪爪讗 诇驻"讝 讚诇讗 驻住讬拽讗 诇讛讜 诇讛转讜住' 诇讛讻专讬注 讻"讻 讘讬谉 讛驻讬专讜砖讬诐 诇讟注诪讗 讚讘专讬讬转讗 诪砖"讛 住转诪讜 讜拽讬爪专讜 讻讗谉 注讻"驻 诇讻诇 讛驻讬专讜砖讬诐 讚诪讗谉 讚砖专讬 讞诪讬谉 诇转讜讱 爪讜谞谉 讛讬讬谞讜 讗驻讬诇讜 讘讻诇讬 专讗砖讜谉 讻谞"诇 讘讻讜讜谞转 讛转讜住驻讜转 讜讚讜拽 讛讬讟讬讘 讜注讬讬谉 注讜讚 讘住诪讜讱:


讘讗"讚 讜讗驻讬诇讜 诇诪"讚 转转讗讛 讙讘专 谞诪讬 讛讗 诪讘砖诇 讻讚讬 拽诇讬驻讛 讻诪讜 砖讗驻专砖 诇拽诪谉 讘注讝"讛 注讻"诇. 诪讛 砖讛讜爪专讻讜 诇讛讘讬讗 专讗讬讛 注诇 讝讛 讗注"讙 讚讘讛讱 讘专讬讬转讗 讚驻专拽 讻讬爪讚 爪讜诇讬谉 讙讜驻讗 诪讘讜讗专 诇讛讚讬讗 讚讞诪讬谉 诇转讜讱 爪讜谞谉 拽讜诇祝 讗诇讗 讚讛转诐 讗讬讻讗 诇诪讬诪专 讚诇讗讜 诪砖讜诐 讚诪讘砖诇 讻讚讬 拽诇讬驻讛 讗诇讗 诪砖讜诐 讚诪讘诇讬注 讻讚讬 拽诇讬驻讛 讚诇注谞讬谉 讗讬住讜专讬谉 讘诇讬注讛 讘诇讗 讘讬砖讜诇 谞诪讬 讗住讜专 讜讗"讻 讗讬谉 讝讛 讚讜诪讛 诇讗讬住讜专 砖讘转 讚诇讗 转诇讬讗 讗诇讗 讘讘讬砖讜诇 讚讜拽讗 诇讻讱 讻转讘讜 讻诪讜 砖讗驻专砖 诇拽诪谉 讜讛讬讬谞讜 讘诪讛 砖讛讘讬讗讜 专讗讬讛 诪住讜讙讬讗 讚讝讘讞讬诐 驻' 讚诐 讞讟讗转 讚注讬专讜讬 讞砖讬讘 讻诪讘砖诇 讻讬讜谉 讚诪专讘讬谞谉 诇讛 诪讗砖专 转讘讜砖诇 讻谞"诇 讘讻讜讜谞转 讛转讜住驻讜转 讜拽"诇:


讘讗"讚 讗诇讗 谞专讗讛 讻诪讜 砖讗诪专 专"转 讻讜' 注住"讛. 讻讘专 讻转讘转讬 讚谞专讗讛 讚诇讗讜 诪砖讜诐 讛讱 拽讜砖讬讗 砖讛拽砖讜 讛转讜住' 注诇 驻讬专砖"讬 讛讜爪专讱 专"转 诇讚讞讜拽 讜诇驻专砖 讚讛讘专讬讬转讗 讚砖专讬 讞诪讬谉 诇转讜讱 爪讜谞谉 讗讬讬专讬 讚讜拽讗 讘爪讜谞谞讬诐 诪专讜讘讬诐 讜讝讛 讚讜讞拽 讻诪讜 砖讛拽砖讜 讻诇 讛诪驻专砖讬诐 注诇 驻讬' 专"转 讗诇讗 诪砖讜诐 讚讘诇讗"讛 诇讗 诪砖诪注 诇讬讛 诇专"转 诇驻专砖 讻驻讬专砖"讬 诪砖讜诐 讚诇讗 砖讬讬讱 讛讻讗 注讬诇讗讛 讙讘专 讗讜 转转讗讛 讙讘专 讻讬讜谉 砖讛诪讬诐 讞讜讝专讬谉 讜诪转注专讘讬谉 讗诇讗 讚讗讻转讬 拽砖讬讗 诇讬 注诇 诪"砖 讛转讜住' 讻讗谉 讚谞专讗讛 诇讛诐 诇驻专砖 讻驻讬' 专"转 讜诪讗讬 讚讜讞拽讬讬讛讜 诇驻专砖 讻谉 讚讻讬讜谉 砖讻讘专 讻转讘讜 讚讛讗讬 讚讗住专讜 讘"讛 爪讜谞谉 诇转讜讱 讞诪讬谉 讘讗诪讘讟讬 讗驻讬诇讜 讘讻诇讬 砖谞讬 讛讬讬谞讜 诪砖讜诐 讚讙讝专讬谞谉 讗讟讜 讻诇讬 专讗砖讜谉 讚讛讬讬谞讜 谞诪讬 讟注诪讗 讚讘"砖 讘讻讜住 讜讗"讻 讘驻砖讬讟讜转 诪爪讬谞谉 诇驻专砖 讚讚讜拽讗 讘爪讜谞谉 诇转讜讱 讞诪讬谉 砖讬讬讱 诇讙讝讜专 讻诇讬 砖谞讬 讗讟讜 讻诇讬 专讗砖讜谉 讻讬讜谉 讚注讬拽专 转砖诪讬砖讜 砖诇 讻诇讬 专讗砖讜谉 讛讬讬谞讜 爪讜谞谉 诇转讜讱 讞诪讬谉 讜讚专讱 讘讬砖讜诇 讘讻讱 诪砖讗"讻 讞诪讬谉 诇转讜讱 爪讜谞谉 砖讗讬谉 讝讛 讚专讱 转砖诪讬砖讜 砖诇 讻诇讬 专讗砖讜谉 讜谞专讗讛 讘专讜专 讚诇讗 砖讬讬讱 讘讬砖讜诇 讚讗讜专讬讬转讗 讘讻讛"讙 讚讛讗 讗驻讬' 讗讬 注讬专讜讬 诪讘砖诇 讻讚讬 拽诇讬驻讛 讗驻讬诇讜 讛讻讬 诇讗 讛讜讬 讘讬砖讜诇 讻讬讜谉 砖讞讜讝专讬诐 讜诪转注专讘讬诐 讜诪转拽专专讬谉 诇诪讗讬 讚拽讬"诇 讚转转讗讛 讙讘专 讜诪砖"讛 砖专讬 讜诇注谞"讚 爪"注 注诇 讛转讜住' 砖诇讗 驻讬专砖讜 讻谉. 讜讘讗诪转 谞专讗讛 诇讬 砖讝讛讜 砖讬讟转 专砖"讬 讚诪砖"讛 讛讜爪专讱 诇驻专砖 讟注诪讗 讚转转讗讛 讙讘专 讻谉 谞"诇 讜讚讜"拽:


讘讙诪' 住讘专 专讘 讬讜住祝 诇诪讬诪专 住驻诇 讛专讬 讛讜讗 讻讗诪讘讟讬 讜驻讬专砖"讬 讜讗注"讙 讚讻诇讬 砖谞讬 讛讜讗 讻讜'  诪砖诪注 诇讻讗讜专讛 诪诇' 专砖"讬 讚讗诪讘讟讬 讛讬讬谞讜 讻诇讬 专讗砖讜谉 讜讝讛 讛讞讬诇讜拽 砖讘讬谉 讗诪讘讟讬 诇讻讜住 讗"讻 讬砖 诇讚拽讚拽 注诇 驻讬专讜砖讜 讻诪讜 砖讛拽砖讜 讘转讜住' 讚讛讜"诇 诇诪讬谞拽讟 诪讬讞诐:


讗诪谞诐 诇注"讚 讗讬谉 讝讛 诪讜讻专讞 讘讻讜讜谞转 专砖"讬 讚砖驻讬专 讗驻砖专 诇讜诪专 讚讗诪讘讟讬 谞诪讬 讛讜讬 讻诇讬 砖谞讬 讗诇讗 讚注讬拽专 讛讞讬诇讜拽 砖讘讬谉 讗诪讘讟讬 诇住驻诇 讛讬讬谞讜 诪砖讜诐 讚住转诐 讗诪讘讟讬 注讜诪讚转 诇专讞讬爪转 讻诇 讙讜驻讜 讻讚讗砖讻讞谉 诇注讬诇 讘讗诪讘讟讗讬 讚专讘讬 讜讘讚讜讻转讬 讟讜讘讗 讜讗祝 注"讙 讚专讞讬爪转 讻诇 讙讜驻讜 讗住讜专讛 讘砖讘转 讛讬讬谞讜 诇讗讞专 讙讝讬专讛 讜讗"讻 讗驻砖专 讚驻诇讜讙转讗 讚讘"砖 讜讘"讛 拽讜讚诐 讙讝讬专讛 讜诪砖"讛 诪讞诪专讬谞谉 讘讛 诪砖讜诐 讚诇专讞讬爪转 讻诇 讙讜驻讜 爪专讬讱 砖讬讞诪讜 讛专讘讛 讻讚讬 砖讬注诪讚讜 讘讞诪讬诪转谉 讻诇 诪砖讱 讝诪谉 专讞讬爪讛 讜讻讚讬 诇讛讝讬注 诪砖讗"讻 讘住驻诇 砖讗讬谞讛 注讜诪讚转 讗诇讗 诇专讞讬爪转 驻谞讬讜 讬讚讬讜 讜专讙诇讬讜 诪砖"讛 转谞讗 专' 讞讬讬讗 讚住驻诇 讗讬谞讜 讻讗诪讘讟讬 讗讘诇 专讘 讬讜住祝 讛讜讬 住讘专 诇诪讬诪专 讚讗驻讬诇讜 讘住驻诇 砖讗讬谞讜 讗诇讗 诇专讞讬爪转 驻谞讬讜 讬讚讬讜 讜专讙诇讬讜 讗驻"讛 爪专讬讱 诇讞诪诐 讛专讘讛 讬讜转专 诪讻讜住 砖讛讜讗 诇砖转讬讬讛:


讜讘讝讛 讛讬讛 谞"诇 诇讬讬砖讘 诇' 讛讟讜专 讗"讞 住讬诪谉 砖讬"讞 砖讛砖诪讬讟 讚讬谉 讛讗诪讘讟讬 讜诇讗 讻转讘 讗诇讗 讚讬谉 讛住驻诇 讜讛讬讬谞讜 诪砖讜诐 讚讛讗讬讚谞讗 诇讗讞专 砖讙讝专讜 注诇 专讞讬爪转 讻诇 讙讜驻讜 讜注诇 讛讝讬注讛 讗"讻 诇讗 砖讬讬讱 讚讬谉 讛讗诪讘讟讬 讻诇诇 讻讬 讗诐 讘讞诪讬 讟讘专讬讗 讜谞专讗讛 讚讘讞诪讬 讟讘专讬讗 诇讗 砖讬讬讱 诇讛讞诪讬专 讻诇诇 讘讻诇讬 砖谞讬 讗驻讬诇讜 讘爪讜谞谉 诇转讜讱 讞诪讬谉 讻讬讜谉 讚诇讬讻讗 讞砖砖 讗讬住讜专 讚讗讜专讬讬转讗 讘讞诪讬 讟讘专讬讗 讗驻讬诇讜 讘讘讬砖讜诇 讙诪讜专. 讜讘讝讛 讬砖 诇讬讬砖讘 讙诐 讻谉 诇砖讜谉 讛讙诪专讗 讘住诪讜讱 讚拽讗诪专 诪讬 住讘专转 专"砖 讗住讬驻讗 拽讗讬 讜讻转讘 讛专讗"砖 讘讻讜讜谞转 讛专讬"祝 讝"诇 砖讚拽讚拽 讘诇砖讜谉 诪讬 住讘专转 注"砖. 讜讗"讻 讛讚拽讚讜拽 讘诪"注 注诇 讛驻讜住拽讬诐 砖讞讜诇拽讬诐 注诇 讛专讬"祝 (讜讻讬讜爪讗 讘讝讛 讚拽讚拽转讬 讙诐 讗谞讬 诇注讬诇 (讚祝 诇"讟 注"讗) 讙讘讬 诪讬 住讘专转 诪注砖讛 讟讘专讬讗 讗住讬驻讗 拽讗讬 注"砖) 讜诇诪讗讬 讚驻专讬砖讬转 讗"砖 讟讜讘讗 讚讜讚讗讬 砖驻讬专 拽讗诪专 讛讻讗 诪讬 住讘专转 专"砖 讘谉 诪谞住讬讗 讗住讬驻讗 拽讗讬 讜讛讬讬谞讜 诪砖讜诐 讚讘诇讗讜 讛讻讬 诇讗 诪砖诪注 诇讬讛 讻诇诇 诇讜诪专 讚专"砖 讘"诪 讗住讬驻讗 拽讗讬 讻讬讜谉 讚专"砖 讘"诪 讘讬诪讬 专讘讬 讜诇讗讞专 讙讝讬专讛 讚专讞讬爪讛 讜讝讬注讛 讛讜讬 讜讗"讻 转讜 诇讗 砖讬讬讱 讛讱 讚讬谞讗 讚讗诪讘讟讬 讗注"讻 专"砖 讘谉 诪谞住讬讗 讗专讬砖讗 拽讗讬. 讜诇驻"讝 讗驻砖专 诇讬讬砖讘 讚讘专讬 讛讟讜专 讙"讻 讘诪"砖 讘讚讬谉 讛住驻诇 诇讞诇拽 讘讬谉 讞诪讬谉 诇转讜讱 爪讜谞谉 讗讜 讗讬驻讻讗 讜讻讘专 讛拽砖讜 注诇讬讜 讛讘"讬 讜讛讟"讝 砖诐 砖讛讜讗 谞讙讚 讙诪专讗 注专讜讻讛 讚诪砖诪注 讚住驻诇 砖专讬 讘讻诇 讙讜讜谞讬 诪驻讬住拽讗 讚专讘讗 讜诇驻诪"砖 讬"诇 讚讛讟讜专 讚拽讚拽 讻谉 诪诇讬砖谞讗 讚住转诪讗 讚转诇诪讜讚讗 讚拽讗诪专 诪讬 住讘专转 讜讻讘专 讛讗专讻转讬 讘讝讛 讜讗讬谉 讻讗谉 诪拽讜诪讜 诇讛讗专讬讱 讜讬讘讜讗专 讘拽"讗:


讘驻专砖"讬 讘讚"讛 诪讬 住讘专转 讻讜' 讚诇讗 砖专讬 转"拽 讻讜' 讜讗住专 讗祝 讞诪讬谉 诇转讜讱 爪讜谞谉 注讻"诇. 讜诇讻讗讜专讛 诇砖讜谉 诪讬讜转专 讛讜讗 讜诇诪讗讬 讚驻专讬砖讬转 讗"砖 讚专砖"讬 讙"讻 诪讚拽讚拽 诪诇砖讜谉 诪讬 住讘专转 讜诪砖讜诐 讛讻讬 诪驻专砖 讚讘诇讗"讛 讗讬谉 砖讜诐 住讘专讗 诇讜诪专 讚专砖讘"诪 讗住讬驻讗 拽讗讬 讜诪讞诪讬专 讗祝 讘讞诪讬谉 诇转讜讱 爪讜谞谉 讗驻讬诇讜 讘讻诇讬 砖谞讬 讻讬讜谉 砖讗讬谉 讟注诐 诇讚讘专 讻谞"诇:


讘转讜住' 讘讚"讛 诪讬 住讘专转 讻讜' 讜讗"转 诇诪讗讬 讚住"讚 讚讗专讬砖讗 拽讗讬 讻讜' 诪讗讬 拽诪"诇 专讘 讬讜住祝 讻讜' 讻讜住 讛专讬 讛讜讗 谞诪讬 讻讗诪讘讟讬 诇专' 砖诪注讜谉 讘谉 诪谞住讬讗 讚讛诇讻转讗 讻讜讜转讬讛 讻讜' 注住"讛. 讜转讬专讜爪诐 谞专讗讛 讚讜讞拽 讜诇讜诇讬 讚讘专讬讛诐 讛讬讛 谞"诇 诇讬讬砖讘 讘注谞讬谉 讗讞专 讚讘诇讗讜 讛讻讬 讬砖 诇讚拽讚拽 讗讛讗 讚诪拽砖讛 讘讙诪专讗 诪讚专"谞 讗讚专"讬 诇诪讗讬 讚住"讚 诪注讬拽专讗 讜讗讟讜 讙讘专讗 讗讙讘专讗 拽讗 专诪讬转 讜讗驻砖专 讚诇讗 砖诪讬注 诇讬讛 讛讗 讚专"谞 讗讜 讚诇讗 住"诇 讗诇讗 注"讻 讗驻"讛 诇讗 谞专讗讛 诇讛讙诪专讗 砖讜诐 住讘专讗 诇讜诪专 讚专"讬 驻诇讬讙 讗讚专"谞 诪讚诇讗 诪讛讚专 诇讬讛 讗讘讬讬 诪诪讬诪专讗 讚专"谞. 谞诪爪讗 讚诇驻"讝 砖驻讬专 拽讗诪专 讘讙诪专讗 诪讬 住讘专转 讗住讬驻讗 拽讗讬 讜讗"讻 讛诇讻讛 讻诪讜转讜 讻讚讗诪专 专"谞 讜诇讗 讗砖讻讞谉 诪讗谉 讚驻诇讬讙 注诇讬讛 讗诇讗 讗专讬砖讗 拽讗讬 讜讗"讻 砖驻讬专 讗讬转 诇谉 诇诪讬诪专 讚专"讬 诇讬转 诇讬讛 讚专"谞 讚讗诪专 讛诇讻讛 讻专"砖 讘"诪 讻讬讜谉 讚住转诐 诪转谞讬转讬谉 讚诪讬讞诐 讛讜讬 讚诇讗 讻专"砖 讘"诪 讜讗驻砖专 注讜讚 诇讜诪专 讚专"谞 讜专"讬 讘诪讬诇转讗 讚专"砖 讘"诪 讙讜驻讗 驻诇讬讙讬 讚专"谞 住讘专 讚讗住讬驻讗 拽讗讬 讜专"讬 讛讜讬 住讘专 讚讗专讬砖讗 拽讗讬 讜讗"讻 讗讬谉 讛诇讻讛 讻诪讜转讜 讻谞"诇 诇讜诇讬 砖讛转讜住' 诇讗 驻讬专砖讜 讻谉 讜讚讜"拽 :


讘诪砖谞讛 讛讗讬诇驻住 讜讛拽讚讬专讛 砖讛注讘讬专谉 诪专讜转讞讬谉 诇讗 讬转谉 诇转讜讻谉 转讘诇讬谉. 诪砖诪注 讚注讬拽专 专讘讜转讗 讚讗祝 诇讗讞专 砖讛注讘讬专谉 诪谉 讛讗讜专 讗驻"讛 讚讬谞谉 讻讻诇讬 专讗砖讜谉 讚诪讘砖诇 讜讗祝 讚诇讻讗讜专讛 诇讗讜拽讬诪转讗 讚讗讘讬讬 诇注讬诇 讚诪驻专砖 诇诪转谞讬' 讚诪讬讞诐 砖驻讬谞讛讜 讛讬讬谞讜 砖驻讬谞讛 诪注诇 讛讗讜专 讜讗驻"讛 讗住讜专 诇讬转谉 诇转讜讻讜 诪讬诐 诪讜注讟讬诐 讗"讻 诪诪讬诇讗 砖诪注讬谞谉 讚讗祝 诇讗讞专 砖讛注讘讬专谉 诪谉 讛讗讜专 讛讜讬 讻讻诇讬 专讗砖讜谉 讚讛讗 讘住讬驻讗 讚讛讱 诪转谞讬' 讚诪讬讞诐 拽转谞讬 诇讛讚讬讗 讗讘诇 谞讜转谉 讛讜讗 诇转讜讱 讛讻讜住 讗诇讗 讗驻"讛 讗讬爪讟专讬讱 诇讗砖诪讜注讬谞谉 讛讻讗 讗驻讬诇讜 讘转讘诇讬谉 砖爪专讬讻讬谉 讘讬砖讜诇 讬讜转专 诪诪讬诐 讗驻"讛 讗住讜专 讗祝 诇讗讞专 砖讛注讘讬专谉 诪谉 讛讗讜专. 讜转讚注 砖讻谉 讛讜讗 讚讛讗 专讘讬 讬讛讜讚讗 驻诇讬讙 讛讻讗 讘住讬驻讗 讚诪讜转专 诇讬转谉 转讘诇讬谉 诇讗讬诇驻住 讜拽讚专讛 诇讗讞专 砖讛注讘讬专谉 诪谉 讛讗讜专 讜讘专讬砖讗 诇注谞讬谉 诪讬诐 诇转讜讱 讛诪讬讞诐 诪砖诪注 讚诪讜讚讛 专"讬 讚讗住讜专 讚讛讗 讗讘讬讬 讙讜驻讗 诪讜拽讬 诇讛讱 诪转谞讬' 讚诪讬讞诐 讻专"讬 讗诇讗 注"讻 讻讚驻专讬砖讬转 讚讬砖 诇讞诇拽 讘讬谉 转讘诇讬谉 诇砖讗专 讚讘专讬诐 讜讻诪"砖 讛转讜住' 诇讛讚讬讗 诇拽诪谉 讘住诪讜讱 讘讚"讛 诇讻诇 拽讚讬专讜转 专讜转讞讜转. 讗诇讗 讚拽砖讬讗 诇讬 讚讘驻' 拽诪讗 讚诪注砖专讜转 驻诇讬讙讬 谞诪讬 专"讬 讜专讘谞谉 讜拽讗诪专 专"讬 谞诪讬 诇讻诇 讛讜讗 谞讜转谉 讞讜抓 诪讚讘专 砖讬砖 讘讜 讞讜诪抓 讜爪讬专 讜讛转诐 讗砖诪谉 拽讗讬 诇注谞讬谉 诪注砖专 讚诇转"拽 讻讬讜谉 砖谞讜转谉 讛砖诪谉 诇讗讬诇驻住 讜拽讚讬专讛 讛讜讬 讻讘讬砖讜诇 讜拽讜讘注 诇诪注砖专讜转 讜诇专"讬 诇讗 讛讜讬 讻讘讬砖讜诇 讗"讻 诪砖诪注 诇讛讚讬讗 讚讗驻讬' 讘砖诪谉 讚诪砖诪注 诇注讬诇 (讚祝 诇' 注"讘) 讚讛驻砖讬专讜 讝讛讜 讘讬砖讜诇讜 诇驻讬 讙讬专住转 专砖"讬 讜讗驻"讛 拽讗诪专 专"讬 讚诇讗 讛讜讬 讻讘讬砖讜诇 讗"讻 拽砖讬讗 讚专"讬 讗讚专"讬 讜谞专讗讛 讚讜讞拽 诇讜诪专 讚谞讛讬 讚诪住拽讬谞谉 讘砖诪注转讬谉 讚专"讬 讗讗讬诇驻住 讜拽讚专讛 讚专讬砖讗 驻诇讬讙 讜讗驻"讛 讘讛讱 诪转谞讬转讬谉 讚诪注砖专讜转 诇讗 拽讗讬 专"讬 讗讗讬诇驻住 讜拽讚专讛 讚住讬驻讗 讗诇讗 讗转诪讞讜讬 讚专讬砖讗 讜讝讛 讚讜讞拽 讜讗驻砖专 讚讬砖 诇讞诇拽 讘讬谉 讘讬砖讜诇 讚砖讘转 诇讘讬砖讜诇 讚诪注砖专 讚诇注谞讬谉 诪注砖专 讘注讬谞谉 讘讬砖讜诇 讙诪讜专 讬讜转专 诪砖讘转 讗诇讗 讚讛讗 谞诪讬 诇讗 诪讬讞讜讜专 讗讚专讘讛 诪砖诪注 讗讬驻讻讗 讚讛讗 诇注谞讬谉 诪注砖专讜转 转谞谉 讘驻"讚 诪砖谞讛 讗' 讚讗驻讬' 诪诇讬讞讛 拽讜讘注 诇诪注砖专 讜诇注谞讬谉 砖讘转 诪诇讬讞讛 诇讗 讛讜讬 讻讘讬砖讜诇 讗诇讗 讘诪诇讬讞转 注讜专讜转 讞讬讬讘 诪砖讜诐 诪注讘讚 讻讚讗讬转讗 诇讛讚讬讗 讘驻专拽 讻诇诇 讙讚讜诇. 讜注讜讚 讚讘讬专讜砖诇诪讬 讚诪注砖专讜转 讘讛讱 驻诇讜讙转讗 讚专"讬 讜专讘谞谉 讙讜驻讗 诪砖诪注 诇讛讚讬讗 讚砖讘转 讜诪注砖专讜转 砖讜讬谉 诇注谞讬谉 讝讛 注"砖. 讜诇驻"讝 注"讻 爪"诇 讻驻讬' 专讗砖讜谉 砖讻转讘转讬 讜讛讬讬谞讜 诪讛"讟 讙讜驻讗 讚诇注谞讬谉 诪注砖专 诇讗 讘注讬谞谉 讘讬砖讜诇 讙诪讜专 讻诪讜 讘砖讘转 讜诪砖"讛 住讜讘专 专"讬 讚讘讚讘专 砖讬砖 讘讜 讞讜诪抓 讜爪讬专 讗驻讬诇讜 讻诇讬 砖谞讬 拽讜讘注 诇诪注砖专 讜讘诪注砖专讜转 讗专讬砖讗 讛讜讗 讚驻诇讬讙 讻谞"诇 讜注讚讬讬谉 爪"注:





爪诇"讞

讙诪' 诇诪讬诪专讗 讚砖诪讜讗诇 讻专"砖 住"诇 讜讛讗诪专 砖诪讜讗诇 讜讻讜' 讻讘专 讛拽砖讜 讛转讜住' 讘讚"讛 讗驻讬诇讜 砖诇 注抓. 谞诪讬 讜讻讜' 讚诪讛 住"讚 讚诪拽砖讛 讚诪砖讜诐 讚住讘专 砖诪讜讗诇 讻专"砖 讘讚讘专 砖讗讬谞讜 诪转讻讜讬谉 讬住讘讜专 讻诪讜转讜 讘诪砖讗爪"诇. 讜谞诇注"讚 讚讛讗 讻讘专 讻转讘转讬 诇注讬诇 讚诇砖讬讟转 讛注专讜讱 讚讘驻"专 讚诇讗 谞讬讞讗 诇讬' 诪讜转专 诇讻转讞讬诇讛 谞讜讻诇 诇讜诪专 讚爪讬专讜祝 砖驻讬专 讛讜讛 驻"专 讜讚诇讗 讻住讘专转 讛转讜住' 诇注讬诇 讚"讛 诪讬讞诐 讜讻讜'] 讜讛讗 讚诪砖谞讬 专"砖 讜讗祝 讚诪讜讚讛 讘驻"专 诪"诪 诪讬讬专讬 讘诪讗谞讬 讚讞讘专讬讛 讜讻讚讘专讬 讛注专讜讱 讗讘诇 诇专"讬 讘驻"专 讗祝 讚诇讗 谞讬讞讗 诇讬讛 讜讚讗讬 讞讬讬讘 讗驻讬诇讜 讞讟讗转 讻讚诪讜讻讞 诪讻讬讘讛 注诇讬讜谞讜转 讜讛讜讘注专讜 转讞转讜谞讜转 砖讛讘讬讗讜 讛转讜住' 诇注讬诇. 讜讛谞讛 讘讛讞讬诇讜拽 砖讬砖 讘驻住讬拽 专讬砖讬讛 讘讬谉 谞讬讞讗 诇诇讗 谞讬讞讗 讻转讘讜 讛转讜住' 诇拽诪谉 讚祝 拽"讙 讚"讛 讘讗专注讗 讚讞讘专讬讛 讛讟注诐 讚讛讜讬 诪诇讗讻讛 砖讗爪"诇. 讜讻谉 诪讜专讛 诇砖讜谞诐 讘砖诪注转讬谉 讘住讜祝 讚"讛 诪讬讞诐 讜讻讜' 讗讘诇 讘讬讜诪讗 驻住讞讜 注诇 砖转讬 住注讬驻讬诐 讜诪砖诪注 砖诐 讘讚讘专讬讛诐 砖讻转讘讜 砖诐 讘讗诪爪注 讛讚讬讘讜专 (讚祝 诇"讛 注"讗) 讜诇讗 讚诪讬 诇讞讜转讛 讙讞诇讬诐 诇讛转讞诪诐 讜讻讜' 讜驻讟讜专 诇专"砖 讻讬讜谉 砖讗讬谞讜 谞讛谞讛 讻诇诇 讜讻讜' 讜讗"讻 讘讘讬专讜专 诇讗 谞转讻讜讬谉 诇讛讘注讬专 讗讘诇 讘讛讛讬讗 讚讛讘讜谞讛 讻讬讜谉 砖讛讜讗 谞讛谞讛 讗谞谉 住讛讚讬 砖讛讜讗 诪转讻讜讬谉 讜讻讜' 注讬讬谉 砖诐 讘讚讘专讬讛诐 讜诪砖诪注 讚诇注谞讬谉 讻讜讜谞讛 注爪诪讛 讗祝 砖注讜砖讛 讘诇讗 诪转讻讜讬谉 诪"诪 讘诪讛 讚谞讛谞讛 讗谞谉 住讛讚讬 砖诪转讻讜讬谉 讗诇讗 砖讛转讜住' 讻转讘讜 讻诇 讝讛 诇专"砖 讘驻住讬拽 专讬砖讬' 讗讘诇 讘诪讛 讚诇讗 讛讜讛 驻"专 讘讻诇 讙讜讜谞讬 诪讜转专 诇专"砖 讚讛讗 讚讜诪讬讗 讚诪讜讚讛 讘驻"专 驻诇讬讙 讘讗讬谞讜 驻住讬拽 专讬砖讬讛 讜讘驻"专 讚诪讜讚讛 讛讬讬谞讜 讘谞讬讞讗 诇讬讛 诪诪讬诇讗 诪讗讬 讚驻诇讬讙 讜诪转讬专 讘讗讬谞讜 驻"专 讛讬讬谞讜 讗驻讬' 讘谞讬讞讗 诇讬讛: 讜诇驻讬 讝讛 讬砖 诇驻谞讬谞讜 诇讜诪专 诇专"讬 讚讗讜住专 讗讬谞讜 诪转讻讜讬谉 讜讘砖讜诐 诪拽讜诐 诇讗 诪爪讬谞讜 砖讬讗诪专 专' 讬讛讜讚讛 讘驻讬专讜砖 讗讬谞讜 诪转讻讜讬谉 讗住讜专 讗诇讗 讚诪转讜讱 讚讘专讬讜 讗谞讜 诇讜诪讚讬诐 砖讗讜住专 讘讙专讬专讛 讜讻讬讜爪讗 讘讜 讜讗"讻 讬砖 诇驻谞讬谞讜 诇讜诪专 讚专"讬 驻诇讬讙 讗讚讘专讬 专"砖 讚诇讚讬讚讬' 砖讜讛 讗讬谞讜 驻住讬拽 专讬砖讬讛 诇驻住讬拽 专讬砖讬讛 讜讻诪讜 砖讛讚讬谉 讘驻"专 诇讚讘专讬 专"砖 讻诪讜 讻谉 诇专"讬 讘讗讬谞讜 驻住讬拽 专讬砖讬讛 讜注讚 讻讗谉 诇讗 讗住专 专' 讬讛讜讚讛 讗诇讗 讘谞讬讞讗 诇讬讛 讜讗祝 砖讗讬谞讜 诪转讻讜讬谉 诇讛讚讬讗 诪"诪 讻讬讜谉 讚谞讬讞讗 诇讬讛 讗谞谉 住讛讚讬 砖诪转讻讜讬谉 讗讘诇 讘诪讬讚讬 讚诇讗 谞讬讞讗 诇讬讛 诪讜讚讛 专"讬 砖诪讜转专 讜讘讙专讬专讛 诪讬讬专讬 讘讗专注讗 讚讬讚讬讛 讜谞讬讞讗 诇讬讛 讚讜讚讗讬 砖讛讞专讬抓 砖注讜砖讛 讛讜讗 转讬拽讜谉 讚讗讬 讛讜讛 诪拽诇拽诇 诇讗 讛讜讛 爪专讬讱 讛讙诪' 诇讜诪专 讚讛讜讛 讞讜专砖 讻诇讗讞专 讬讚 讜诪注转讛 讗诐 谞讗诪专 住讘专讗 讝讜 诇讛诇讻讛 讚专' 讬讛讜讚讛 讗讬谞讜 讗讜住专 讚讘专 砖讗讬谞讜 诪转讻讜讬谉 讗诇讗 讘讗专注讗 讚讬讚讬讛 讗"讻 讙诐 讘爪讬专讜祝 讬砖 诇讞诇拽 诇专"讬 讘讬谉 诪讗谞讬' 讚讬讚讬讛 讜讘讬谉 诪讗谞讬讛 讚讞讘专讬' 讜讻诇 讝讛 讗讬 谞讬诪讗 砖讛拽讜诇讗 诇讗 谞讬讞讗 诇讬讛 讛讜讗 诪砖讜诐 讚谞讬讞讗 诇讬讛 诪讬拽专讬 讬讜转专 诪转讻讜讬谉 诪砖讜诐 讚讗谞谉 住讛讚讬 讜讗"讻 讙诐 诇专"讬 讬"诇 住讘专讗 讝讜 讘讗讬谞讜 驻住讬拽 专讬砖讬' 讗讘诇 讗诐 谞讬诪讗 注讬拽专 讛讞诇讜拽 讘讬谉 谞讬讞讗 诇讬讛 讜讻讜' 讛讜讗 诪砖讜诐 诪诇讗讻讛 砖讗爪"诇 讗"讻 转讬谞讞 诇专"砖 讗讘诇 诇专"讬 讗讬谉 砖讜诐 讞讬诇讜拽 讻诇诇 讜诪讬谞讛 讚讙诐 诇专"砖 讗讬谉 诇讞诇拽 讘讬谉 谞讬讞讗 诇讬讛 诇诇讗 谞讬讞讗 诇讬讛 讗诇讗 讘讗讬住讜专讬 砖讘转 讗讘诇 讘讻诇 讛转讜专讛 讻讜诇讛 讚诇讗 砖讬讬讱 诪砖讗爪"诇 讙诐 诇专"砖 讗讬谉 讞讬诇讜拽 讘讬谉 谞讬讞讗 诇讬讛 诇诇讗 谞讬讞讗 诇讬讛: 讜诪注转讛 谞讘讬谉 讻讜讜谞转 讚讘专讬 讛讙诪' 诇诪讬诪专讗 讚砖诪讜讗诇 讻专"砖 住"诇 讜讻讜' 讚讛讗 讻讬讜谉 讚诪讜拽诪讬谞谉 诇诪转谞讬' 讻专"砖 讜讗祝 讚爪讬专讜祝 讛讜讛 驻"专 讻专讘 讚讛讻讗 诪讬讬专讬 讘诪转谞讬' 讚讞讘专讬讛 讜讛讜讬 驻住讬拽 专讬砖讬讛 讚诇讗 谞讬讞讗 诇讬讛 讜讻诪讜砖"诇 讜讛讬' 住讘讜专 讛诪拽砖讛 砖注讬拽专 拽讜诇讗 讚专"砖 讘诇讗 谞讬讞讗 诇讬讛 讛讬讬谞讜 诪砖讜诐 诪砖讗爪"诇 讜讗"讻 诪讻诇诇 讚砖诪讜讗诇 住讘专 讻专"砖 讗祝 讘诪砖讗爪"诇 讜砖驻讬专 讛拽砖讛 讗驻讬诇讜 砖诇 注抓 讜讛转专爪谉 讚诪砖谞讬 讘讚讘专 砖讗"诪 住讘专 讻专"砖 讜讘诪砖讗爪"诇 住讘专 讻专"讬 讜诇讻讗讜专讛 诪讗讬 讚讗诪专 讘讚讘专 砖讗"诪 住讘专 讻专"砖 讛讜讗 诪讬讜转专 砖讻讘专 讗诪专 讘讚讘专讬 讛诪讞砖讛 讜诇讗 讛讜讛 诇讬' 诇砖谞讜转 专拽 讘诪砖讗爪"诇 住讘专 讻专"讬 讜讗讬 诪砖讜诐 砖专爪讛 诇讜诪专 砖讗祝 讘讝讛 住讜讘专 讻专"砖 讗驻"讛 讘讝讛 住讜讘专 讻专"讬 讜诇讗驻讜拽讬 诪讚注转 讛诪拽砖讛 讗"讻 讛讜讛 诇讬' 诇诪讬诪专 讘诇砖讜谉 讛讝讛 谞讛讬 讚住讜讘专 讻专"砖 讘讚讘专 砖讗讬谞讜 诪转讻讜讬谉 讗驻"讛 讘诪砖讗爪"诇 住讜讘专 讻专"讬 讜诇讚讬讚讬 谞讬讞讗 讘讞讚 诪转专讬 讟注诪讬 讗讜 砖讛讞讬诇讜拽 讘讬谉 讛诪拽砖讛 诇讛转专爪谉 讚诇讚注转 讛诪拽砖讛 讛讜讛 诪爪专祝 驻住讬拽 专讬砖讬讛 讜讛讬' 住讘讜专 注讬拽专 讛讛讬转专 讘诇讗 谞讬讞讗 诇讬' 讛讜讗 诪砖讜诐 诪砖讗爪"诇 讜讛转专爪谉 讛砖讬讘 诇讜 讚诪爪专祝 诇讗 讞砖讬讘 驻"专 讜讗"讻 讻讱 讛诐 讚讘专讬 讛转专爪谉 诇讗 讻砖注诇讛 注诇 讚注转讱 讚讙诐 讘驻"专 住讜讘专 讻专"砖 诇讗 讻谉 讛讜讗 讘讚讘专 砖讗讬谞讜 诪转讻讜讬谉 讛讜讗 讚住讘专 讻专"砖 讗讘诇 诇讗 讘驻"专 讜诪诪讬诇讗 讘诪诇讗讻讛 砖讗爪"诇 驻讜住拽 讻专"讬. 讗讬 谞诪讬 砖讙诐 诇讚注转 讛转专爪谉 讛讜讛 诪爪专祝 驻"专 讗诇讗 砖诇讚注转 讛诪拽砖讛 注讬拽专 讛讬转专 诇讗 谞讬讞讗 诇讬' 讛讜讗 诪砖讜诐 讚讛讜讛 诪砖讗爪"诇 讜谞讬讞讗 诇讬' 讛讜讛 爪专讬讻讗 诇讙讜驻讗 讜讛转专爪谉 住讜讘专 讛讛驻专砖 讘讬谉 谞讬讞讗 诇诇讗 谞讬讞讗 诇讬' 讛讜讗 砖诇讗 谞讬讞讗 诪讬拽专讬 讗讬谞讜 诪转讻讜讬谉 诪砖讗"讻 谞讬讞讗 诇讬' 诪讬拽专讬 诪转讻讜讬谉 讜讛讻讬 诪砖谞讬 诇讬' 讘讚讘专 砖讗讬谞讜 诪转讻讜讬谉 讚讛讬讬谞讜 讘诇讗 谞讬讞讗 诇讬' 住讘专 讻专"砖 讜诇讗 讻砖注诇讛 注诇 讚注转讱 砖讛讟注诐 讘讝讛 讛讜讗 诪砖讜诐 诪诇讗讻讛 砖讗爪"诇 讗诇讗 讛讟注诐 讘讝讛 讚诪讬拽专讬 讗讬谞讜 诪转讻讜讬谉. 讜注诇 驻讬 住讘专转 讛谞"诇 注诪讚转讬 注诇 注讜诪拽 讚讘专讬 讛专讗"砖 砖讻诇 讞拽专讬 诇讘 谞诇讗讜 讜诇讗 诪爪讗讜 讬讚讬讛诐 诇注诪讜讚 注诇 讚讘专讬讜 讘驻专拽 砖诪讜谞讛 砖专爪讬诐 住讬诪谉 讟' 砖讻转讘 砖诐 诇注谞讬谉 诇砖转讜转 诪砖拽讬谉 诇专驻讜讗讛 讜讛讜讗 诪砖拽讛 讛诪住专住 讜讻转讘 讛专讗"砖 讜诇讗 砖讬讬讱 讚讘专讬 讘注诇 讛注专讜讱 讚讗讜诪专 诇讗 讗住专 专"砖 驻"专 讗诇讗 讘谞讬讞讗 诇讬讛 讚讛讬讬谞讜 讚讜拽讗 诇注谞讬谉 砖讘转 讚讘注讬谞谉 诪诇讗讻转 诪讞砖讘转 讗讘诇 讘砖讗专 讗讬住讜专讬诐 诇讗 讘注讬谞谉 讚谞讬讞讗 诇讬' 诪讚驻专讬讱 讛砖"住 讘驻专拽 讻诇 讛转讚讬专 讙讘讬 讛诪转谞讚讘 讬讬谉 诪讝诇驻讜 注"讙 讛讗讬砖讬诐 讜讛讗 拽诪讻讘讛 讗注"讙 讚诇讗 谞讬讞讗 诇讬' 讻讬讘讜讬 讜讛拽砖讛 诪讛专"诇 诪驻专讗讙 讜讛诇讗 诪住讬拽 砖诐 讘讝讘讞讬诐 讚诇专"砖 讘讗诪转 砖专讬 讜注讬讬谉 讘讘讛"讝 砖讛讘讬讗 讚讘专讬讜 讜讻诇 砖讬谞讜讬讬 讚讬讚讬讛 讚讞讜拽讬诐 讜注讬讬谉 讘诪讙"讗 住讬诪谉 砖"讻 住"拽 讻'.


讜诇讚讬讚讬 讚讘专讬 讛专讗"砖 讻专讗讬 诪讜爪拽讬诐 讜讛谞讛 讝讛 驻砖讜讟 砖讗讬谉 讻讜讜谞转 讛专讗"砖 砖讘注诇 讛注专讜讱 注爪诪讜 诇讗 讛转讬专 专拽 讘砖讘转 讜诇讗 讘砖讗专 讗讬住讜专讬诐 砖讘注诇 讛注专讜讱 讛讘讬讗 讻诪讛 专讗讬讜转 诪砖讗专 讗讬住讜专讬诐 讜诪住讜讙讬讗 讝讜 注爪诪讛 讚讝讘讞讬诐 讛讘讬讗 讛注专讜讱 专讗讬讛 讜讛专讗"砖 讛注转讬拽 讚讘专讬 讛注专讜讱 讘驻专拽 讛讘讜谞讛. 讗讘诇 讻讜讜谞转 讛专讗"砖 诇驻讬 砖讛专讗"砖 讚讞讛 讻诇 专讗讬讜转 讛注专讜讱 砖诐 讙诐 诪讛 砖讛讘讬讗 诪讚讬谞讬 砖讘转 讜注讻砖讬讜 拽讗诪专 讛专讗"砖 讻讗谉 砖讗驻讬诇讜 讗诐 谞专爪讛 诇住诪讜讱 注诇 讚讘专讬 讛注专讜讱 讘讚讬谞讬 砖讘转 讗讘诇 注讻"驻 讘砖讗专 讗讬住讜专讬诐 讗讬 讗驻砖专 诇住诪讜讱 注诇 讚讘专讬讜 砖讛诐 谞讙讚 住讜讙讬讬转 讛讙诪' 讘驻专拽 讻诇 讛转讚讬专 讜诪讘讬讗 专讗讬讛 诪讛诪拽砖讛 砖讛拽砖讛 讜讛讗 拽诪讻讘讛. 讜讛谞讛 讘讜讚讗讬 砖拽讜砖讬转 诪讛专"诇 诪驻专讗讙 讘讗诪转 拽砖讛 砖讛专讬 诪住讬拽 讚诇专"砖 砖专讬 讗讘诇 注讬拽专 讻讜讜谞转 讛专讗"砖 诇驻讬 讚注转讬 讚讘专 砖讻讘专 讻转讘转讬 砖讗诐 谞讬诪讗 讛拽讜诇讗 讘诇讗 谞讬讞讗 诪砖讜诐 讚讛讜讬 诪诇讗讻讛 砖讗讬谉 爪专讬讱 诇讙讜驻讛 诪诪讬诇讗 砖讬讬讻讗 住讘专讗 讝讜 专拽 诇专"砖 讗讘诇 诇专"讬 诇讗 砖讬讬讻讗 拽讜诇讗 讝讜 讚诇专"讬 讗讬谉 讞讬诇讜拽 讗驻讬' 讘砖讘转 讘讬谉 爪专讬讱 诇讙讜驻讬' 讗讜 诇讗 讜诪讬谞讛 讚讙诐 诇专"砖 诇讗 砖讬讬讻讗 拽讜诇讗 讝讜 专拽 讘砖讘转 讗讘诇 诇讗 讘砖讗专 讗讬住讜专讬诐 讚讘砖讗专 讗讬住讜专讬诐 讙诐 诇专"砖 讗讬谉 讞讬诇讜拽 讘讬谉 爪专讬讱 诇讙讜驻讬' 讗讜 诇讗. 讗讘诇 讗讬 谞讬诪讗 讛拽讜诇讗 砖诇 诇讗 谞讬讞讗 诇讬讛 诪砖讜诐 讚讝讛 讛讜讛 讗讬谞讜 诪转讻讜讬谉 讙诪讜专 诪砖讗"讻 讘谞讬讞讗 诇讬讛 讝讛 诪转讻讜讬谉 讙诪讜专 讚讗谞谉 住讛讚讬 讚谞讛谞讛 讜诪转讻讜讬谉 讗"讻 讙诐 讘砖讗专 讗讬住讜专讬诐 砖讬讬讱 讞讬诇讜拽 讝讛 诇专"砖 讘驻住讬拽 专讬砖讬讛 讜诪讬谞讛 讚讗祝 诇专' 讬讛讜讚讛 讗讬谉 诇谞讜 专讗讬' 砖讗讜住专 讗讬谞讜 诪转讻讜讬谉 讘讗讬谞讜 驻住讬拽 专讬砖讬' 讗祝 讘诇讗 谞讬讞讗 诇讬讛 砖讛专讬 诇讗 砖诪注谞讜 诪专"讬 讗讬住讜专 讗讬谞讜 诪转讻讜讬谉 诪驻讜专砖 专拽 诪诪讛 砖讗讜住专 讙专讬专讛 讚诪讟讛 讜讻住讗 讜讻讬讜爪讗 讜讛专讬 讘讬讚讬谞讜 诇讜诪专 讚诪讬讬专讬 讘讗专注讗 讚讬讚讬' 讜讗"讻 讛诪拽砖讛 砖讛拽砖讛 注诇 砖诪讜讗诇 讜讛讗 拽诪讻讘讛 讗祝 讚诇讗 住诇讬拽 讗讚注转讗 讚砖诪讜讗诇 讻专"砖 讜讛讜讛 住讘专 讚砖诪讜讗诇 住"诇 讻专' 讬讛讜讚讛 讗讻转讬 讛讬讗 讙讜驻讗 诪谞"诇 讚讗讜住专 专' 讬讛讜讚讛 讚讘专 砖讗讬谞讜 诪转讻讜讬谉 讗祝 讘诇讗 谞讬讞讗 诇讬' 讚诪讻讘讛 讜讚讗讬 讚诇讗 谞讬讞讗 诇讬讛 诇讻讘讜转 讗诇讗 讜讚讗讬 讚住讜讘专 讛诪拽砖讛 讚诇专"讬 讗讬谉 砖讜诐 住讘专讛 诇讞诇拽 讘讬谉 谞讬讞讗 讜讻讜' 讻讬讜谉 砖讗讜住专 诪诇讗讻讛 砖讗讬谉 爪专讬讱 诇讙讜驻讛 讜诪讬谞讛 讚讙诐 诇专"砖 讘砖讗专 讗讬住讜专讬诐 讗讬谉 讞讬诇讜拽 讜讗祝 讚诪转讬专 讝讬诇讜祝 讚砖诪讜讗诇 砖诐 诇专"砖 讛讬讬谞讜 诪砖讜诐 讚诇讗 诪讬讞砖讘 驻住讬拽 专讬砖讬讛 讻诪讜"砖 专砖"讬 讜讘诪讛 讚讗讬谞讜 驻"专 讜讚讗讬 讚诪讜转专 诇专"砖 讗祝 讘谞讬讞讗 诇讬讛 讗讘诇 讘驻"专 讚讗讜住专 专"砖 讗讬谉 砖讜诐 讞讬诇讜拽 讘砖讗专 讗讬住讜专讬诐 讘讬谉 谞讬讞讗 诇诇讗 谞讬讞讗.


讜讗诪谞诐 诇住讘专转 讛驻讜住拽讬诐 讚讝讬诇讜祝 注"讙 讙讞诇讬诐 诪讬拽专讬 驻"专 讜讗驻"讛 诪转讬专 砖诪讜讗诇 诇专"砖 讜爪专讬讱 诇讜诪专 讘讗诪转 讛讟注诐 诪砖讜诐 讚讛讜讛 驻"专 讚诇讗 谞讬讞讗 诇讬讛 讜讝讛 讗讞转 诪专讗讬讜转 讛注专讜讱 砖讛讘讬讗 诪讚讛转讬专 讝讬诇讜祝 注"讙 讙讞诇讬诐 讜爪专讬讱 诇讜诪专 砖讙诐 讘砖讗专 讗讬住讜专讬诐 讛讚讬谉 讻谉 讜诇驻"讝 谞讜讻诇 诇讜诪专 讚讙诐 专"讬 讗讬谞讜 讗讜住专 讚讘专 砖讗"诪 (讘谞讬讞讗) [爪"诇 讘诇讗 谞讬讞讗] 诇讬讛 讗"讻 拽砖讛 讘砖诪注转讬谉 讚拽讗诪专 诇讬诪讗 讚砖诪讜讗诇 讻专"砖 住"诇 讜讛专讬 讙诐 诇专"讬 诪讜转专 讜爪专讬讱 诇讜诪专 讚爪讬专讜祝 诪讬拽专讬 驻"专 诇讚讘专讬 讛诪拽砖讛 讜驻"专 讜讚讗讬 讚讗住讜专 诇专"讬 讗驻讬' 讘诇讗 谞讬讞讗 诇讬讛 讜诇讻讱 诪讜讻讞 讚住讜讘专 讻专"砖. 讜诇驻讬 讝讛 专讘 讚讗诪专 砖讬注讜专 诇爪专祝 讗住讜专 讜诇驻专讜砖讬 诪转谞讬转讬谉 拽讗转讬 讜诇讗 讻诪讜"砖 诇注讬诇 讘转讞讬诇转 讛住讜讙讬讗 讚专讘 砖诪注转讗 讘讗谞驻讬 谞驻砖讬' 拽讗诪专 讜注讻砖讬讜 讗谞讬 讗讜诪专 讚砖讟讞讬转 讛诇砖讜谉 诇讗 砖谞讜 诪砖诪注 讚诇驻专讜砖讬 诪转谞讬' 拽讗转讬 讜拽砖讛 诇诪讛 诇讗 讗讞讝 诇讬砖谞讗 讚讗讘讬讬 诇"砖 讗诇讗 驻讬谞讜讛讜 砖讛讜讗 诇砖讜谉 讬讜转专 诪讜专讜讜讞 诇驻讬专讜砖 讛诪砖谞讛 讚诪讝讛 诪讜讻讞 砖讛诪砖谞讛 讗讜住专转 讛爪讬专讜祝 讜讻诪讜"砖 讛转讜住' 讜爪专讬讱 诇讜诪专 讻诪讜"砖 诇注讬诇 讚专讘 讚驻讜住拽 讻专' 讬讛讜讚讛 讗讬谉 爪专讬讱 砖讜诐 讛讜讻讞讛 讚驻砖讬讟讗 讚诪讜拽诪讬谞谉 诪转谞讬' 讻专"讬 讻讛诇讻讛. 讗诇讗 讚拽砖讛 讛讬讗 讙讜驻讛 诪谞"诇 讚诪砖谞转讬谞讜 讘诪讗谞讬' 讚讬讚讬讛 讜讚诇诪讗 诪讬讬专讬 讘诪讗谞讬' 讚讞讘专讬' 讜讛讜讛 诇讗 谞讬讞讗 诇讬讛 讜讗祝 诇专"讬 诪讜转专 讗诐 讛爪讬专讜祝 讗讬谞讜 驻"专 讜讗"讻 讛讜讛 诇讬' 诇专讘 诇诪讬诪专 诇讬砖谞讗 讚讗讘讬讬 诇"砖 讗诇讗 驻讬谞讜讛讜 讜诪讝讛 讛讜讛 诪讜讻讞 讚诪讬讬专讬 讘诪讗谞讬' 讚讬讚讬讛 讗诇讗 讜讚讗讬 讚专讘 住讜讘专 讚诇专' 讬讛讜讚讛 讗讬谉 砖讜诐 住讘专讗 诇讞诇拽 讘讬谉 诪讗谞讬' 讚讬讚讬讛 讗讜 诇讗 砖讛专讬 讛讜讗 讗讜住专 诪诇讗讻讛 砖讗讬谉 爪专讬讱 诇讙讜驻讛 讜诪讬谞讛 讚诇专讘 讗讜住专 诇讝诇祝 注"讙 讙讞诇讬诐 诪砖讜诐 诪讻讘讛 讗驻讬诇讜 诇专"砖 讗诐 讝讬诇讜祝 讛讜讗 驻"专 讚讘砖讗专 讗讬住讜专 专"砖 讘诪诇讗讻讛 砖讗讬谉 爪专讬讱 诇讙讜驻讛 砖讜讛 讻诪讜 诇专"讬 讜讘讝讛 注诪讚转讬 注诇 讚讘专讬 讛专诪讘"诐 讘驻专拽 讬"讜 诪讛' 诪注讛"拽 讛诇讻讛 讬"讜 砖讻转讘 讜讻讬爪讚 注讜砖讬谉 讘讬讬谉 讛讘讗 讘驻"注 谞讜转谉 注诇讬讜 诪诇讞 讜诪谞住讻讜 讻讜诇讜 注"讙 讛砖讬转讬谉 讻讻诇 讛谞住讻讬诐 讜讛谞讛 转诪讛讜 注诇讬讜 讗讬讱 驻住拽 讚诇讗 讻砖诪讜讗诇 砖讗诪专 讘驻专拽 讻诇 讛转讚讬专 讚祝 爪"讗 注"讙 讛诪转谞讚讘 讬讬谉 诪讝诇驻讜 注"讙 讛讗讬砖讬诐 讜讛谞讛 讘讻诇 讛讚讘专讬诐 砖讻转讘 诪驻专砖讬 讚讘专讬讜 诇讗 诪爪讗转讬 讚讘专 讘专讜专 讚讗讬讱 讬讜讻诇 讛专诪讘"诐 诇讚讞讜转 讚讘专讬 砖诪讜讗诇 诪讛诇讻讛 讘诪拽讜诐 砖讗讬谉 讗诪讜专讗 讞讜诇拽 注诇讬讜 讗讘诇 诇驻诪"讙 谞专讗讛 讚讛专诪讘"诐 住讜讘专 讚讝讬诇讜祝 诪讬拽专讬 驻住讬拽 专讬砖讬' 砖讜讚讗讬 诪讻讘讛 讜砖诪讜讗诇 住讜讘专 讻讚讘专讬 讛注专讜讱 讚讗驻讬诇讜 讘砖讗专 讗讬住讜专讬诐 诪转讬专 专"砖 驻"专 讚诇讗 谞讬讞讗 诇讬讛 讜诇驻"讝 讙诐 诇专"讬 讬砖 诇讜诪专 讻谉 讘诪讛 砖讗讬谞讜 驻住讬拽 专讬砖讬讛 讜讻诪讜 砖讻转讘转讬 讜讗"讻 讘爪讬专讜祝 讘诪讗谞讬' 讚诇讗讜 讚讬诇讬讛 诪讜转专 诇专"讬 讗祝 讘砖讬注讜专 诇爪专祝 讜诪讬 讛讻专讬讞讜 诇专讘 诇讗讜拽诪讬 诪砖谞转讬谞讜 讘诪讗谞讬' 讚讬诇讬讛 诇讗住讜专 讘砖讬注讜专 诇爪专祝. 讜讗诐 讛讬讛 讛讜讻讞讛 诪讚讗诪专 驻讬谞讜讛讜 讜讻讚讘专讬 讗讘讬讬 讛讬' 诇讜 诇讜诪专 讘诇砖讜谉 砖讗诪专 讗讘讬讬 讗诇讗 讜讚讗讬 讚专讘 住讜讘专 砖讗讬谉 住讘专讗 诇讞诇拽 诇专"讬 讘讬谉 谞讬讞讗 诇诇讗 谞讬讞讗 砖讛专讬 专' 讬讛讜讚讛 诪讞讬讬讘 讘诪诇讗讻讛 砖讗讬谉 爪专讬讱 诇讙讜驻讛 讜讻谞"诇 讜讗"讻 诪诪讬诇讗 讙诐 诇专"砖 讘砖讗专 讗讬住讜专讬诐 讗讬谉 诇讞诇拽 讜讚诇讗 讻砖诪讜讗诇 讜诇讻谉 讚讞讛 讛专诪讘"诐 讚讘专讬 砖诪讜讗诇 讘讝讬诇讜祝 讜讛诪拽砖讛 砖讛拽砖讛 诇诪讬诪专讗 讚砖诪讜讗诇 讻专"砖 讗祝 讚诇砖诪讜讗诇 讬砖 诇讜诪专 讚拽讗讬 讙诐 诇专"讬 讜讘诪讗谞讬' 讚诇讗讜 讚讬诇讬讛 诪"诪 讛诪拽砖讛 讛讬讛 住讜讘专 讚爪讬专讜祝 讛讜讛 驻"专 讜讗"讻 讜讚讗讬 讚砖诪讜讗诇 讻专"砖 讜讛转专爪谉 讚讞讛 诇讞诇拽 讘讬谉 讚讘专 砖讗讬谉 诪转讻讜讬谉 诇诪诇讗讻讛 砖讗讬谉 爪专讬讱 诇讙讜驻讛,. 注讜讚 谞诇注"讚 诇转专抓 讚讘专讬 讛专诪讘"诐 讜讛讜讗 讻讗砖专 谞讚拽讚拽 讘住讜讙讬讗 讚讝讘讞讬诐 讚诪住讬拽 诇讗 拽砖讬讗 讛讗 诇专"讬 讜讛讗 诇专"砖 讜诪注讜诇诐 诇讗 诪爪讬谞讜 讘砖"住 注诇 诇砖讜谉 讗诪讜专讗 砖讬讗诪专 诇砖讜谉 讝讛 讛讗 讻驻诇讜谞讬 讜讻讱 讛讜讛 诇讬' 诇诪讬诪专 诇讗 拽砖讬讗 讛讗 专"讬 讜砖诪讜讗诇 讚讗诪专 讻专"砖. 讜注讜讚 讻讬讜谉 讚诪砖谞讬 讘专讬讬转讜转 讛拽砖讛 讛讜讛 诇讬' 诇诪讬诪专 讛谞讬 专' 讬讛讜讚讛 诇讗 诇诪讬诪专 讛讗 专"讬 讜注讻"驻 讛讗 专"砖 讜讚讗讬 转诪讜讛 讗诐 讛讬' 讛讻讜讜谞讛 注诇 讚讘专讬 砖诪讜讗诇 讜诇讻谉 谞诇注"讚 砖讻诇 讝讛 诪讚讘专讬 讛诪拽砖讛 砖讛诪拽砖讛 讬讚注 砖讬砖 讘讬讚讜 诇讚讞讜转 讚讛讱 专' 讬讛讜讚讛 讜砖诪讜讗诇 住讘专 讻专"砖 讜诇讻谉 讛讘讬讗 砖谞讬 讘专讬讬转讜转. 讘专讬讬转讗 讞讚讗 住转诐 讜驻住拽讬谞谉 讻讚讘专讬 专"注 诇住驻诇讬诐 讜诇讗 讛讝讻讬专 砖讜诐 讛讜讻讞讛 诇讝讛 讜讘专讬讬转讗 砖谞讬' 讚转谞讬 讙"讻 诇住驻诇讬诐 讜诪讘讬讗 诇讝讛 讛讜讻讞讛 讚讗讬 诇讗讬砖讬诐 讛讗 讻转讬讘 诇讗 讬讻讘讛 讜讗"讻 拽砖讬讬谉 讗讛讚讚讬 讚诇诪讗 讘专讬讬转讗 讞讚讗 讗诪专讛 讛讜讻讞讛 讝讜 讜讘专讬讬转讗 讗讬讚讱 诇讗 讗诪专讛 讛讜讻讞讛 讜注诇 讻专讞讬谉 爪专讬讱 诇讜诪专 讚诇讗 拽砖讬讗 讛讗 专"讬 讜诇专"讬 砖驻讬专 讗讬讻讗 讜讛讗 专"砖 讜诇专"砖 诇讬讻讗 讛讜讻讞讛 讜讗注驻"讻 注讻"驻 诇讚讬谞讗 住讜讘专 讙诐 专"砖 砖讛讜讗 诇住驻诇讬诐 讜讗"讻 谞住转专讜 讚讘专讬 砖诪讜讗诇. 讜注诇 讝讛 诇讗 诪砖谞讬 讛讙诪' 诪讬讚讬 讜谞讚讞讜 讚讘专讬 砖诪讜讗诇 讜诇讻讱 驻住拽 讛专诪讘"诐 讚诇讗 讻砖诪讜讗诇 讜诪讛 讚拽讗诪专 讻讗谉 讘住讜讙讬讬谉 诇诪讬诪专讗 讚砖诪讜讗诇 讻专"砖 住"诇 讜讻讜' 注诇 讛诪拽砖讛 拽诪转诪讛 砖讛讜爪专讱 诇讛讘讬讗 砖谞讬 讘专讬讬转讜转 讜诇讗 住讙讬 诇讬' 讘讞讚讗 诪砖讜诐 讚诇讗 转讬诪讗 讛讗 诪谞讬 专"讬 讛讬讗 讜注诇 讝讛 诪拽砖讛 诇诪讬诪专讗 讚砖诪讜讗诇 讻专"砖 住"诇 讜讛讗诪专 讜讻讜' 讗讘诇 诇讗 砖诇 注抓 讜讗"讻 注诇 讻专讞讬谉 讻专' 讬讛讜讚讛 住讘讬专讗 诇讬讛 [注讚 讻讗谉 诪爪讗转讬]:


讙诪' 讜诇诪讗讬 讚住诇讬拽 讗讚注转讗 诪注讬拽专讗 讜讻讜' 讜讗诪专 专"谞 讜讻讜'. 讛讗 讚讛讜爪专讱 诇讛拽讚讬诐 讜讗诪专 专"谞 讛诇讻讛 讻专"砖 讘谉 诪谞住讬讗 讜诇讗 讗诪专 讘拽讬爪讜专 讜诇诪讗讬 讚住诇讬拽 讗讚注转讗 讚住驻诇 讛专讬 讛讜讗 讻讗诪讘讟讬. 讗诐 讻谉 诇专"砖 讘"诪 专讞讬爪讛 讘讞诪讬谉 诇讬讻讗 诪砖讜诐 讚讗讬讻讗 诇诪讬诪专 讗讬谉 讛讻讬 谞诪讬 讚诇讬讻讗 讜讻诇 讛谞讱 讘专讬讬转讜转 讚诇注讬诇 讚讚祝 诇"讟 讜讚祝 诪' 注"讗 讚诪讘讜讗专 讘讛讜 讘砖讘转 专讞讬爪讛 讘讞诪讬谉 讚诇讗 讻专"砖 讘谉 诪谞住讬讗 讗讘诇 诇专"谞 讚讗诪专 讛诇讻讛 讻专' 砖讘"诪 讜专"谞 转诇诪讬讚 专讘 讜砖诪讜讗诇 讜专讘 讜砖诪讜讗诇 诇注讬诇 讘讚祝 诪' 注"讘 转专讜讜讬讬讛讜 讛转讬专讜 讞诪讬谉 砖讛讜讞诪讜 诪注"砖 讗诇讗 讚诇专讘 讗驻讬诇讜 讻诇 讙讜驻讜 讗讘专 讗讘专 讜诇砖诪讜讗诇 驻谞讬讜 讜讬讚讬讜 讜专讙诇讬讜 讜讗"讻 诇专"谞 驻专讬讱 砖驻讬专 讜讗诇讗 专讞讬爪讛 讘砖讘转 讘讞诪讬谉 诇讬讻讗:


砖诐 诪讬 住讘专转 专' 砖诪注讜谉 讘"诪 讗住讬驻讗 拽讗讬 讗专讬砖讗 拽讗讬. 讜讛拽砖讛 诪讛专砖"讗 讘转讜住' 讚"讛 诪讬 住讘专转 讜讻讜' 讚诪讬 讛讻专讬讞讜 诇讜诪专 讚专' 砖诪注讜谉 讗专讬砖讗 拽讗讬 讜讚诇诪讗 讗住讬驻讗 拽讗讬 讗诇讗 讚专讘 讬讜住祝 讚讗诪专 住驻诇 讛专讬 讛讜讗 讻讗诪讘讟讬 讗诇讬讘讗 讚转"拽 拽讗讬 讚诪转讬专 讘讻讜住 讘讻诇 讙讜讜谞讬 讜拽讗诪专 讚住驻诇 讛专讬 讛讜讗 讻讗诪讘讟讬 讜讗讬谞讜 诪讜转专 讗诇讗 讞诪讬谉 讬住讜讱 爪讜谞谉 注讬讬谉 砖诐 讘诪讛专砖"讗 讜诇讚讬讚讬 讬驻诇讗 讚住驻诇 讛专讬 讛讜讗 讻讗诪讘讟讬 诪砖诪注 砖讛讜讗 诪诪砖 讻讗诪讘讟讬 讜讗"讻 讗讬谉 诇讞诇拽 讘讬谉 转"拽 诇专砖讘"诪. 讜诪讛 砖讛讘讬讗 诪讛专砖"讗 专讗讬讛 诪讚讘专讬 讛转讜住' 讚诇拽诪谉 讘讚"讛 谞讜转谉 讗讚诐 砖讻转讘讜 讚讚讘专讬 专"讞 讚住驻诇 讗讬谞讜 讻讗诪讘讟讬 讬砖 诇驻专砖 讚拽讗讬 讗专"砖 讘谉 诪谞住讬讗 讜讻讜' 注讬讬谉 砖诐 讗讜诪专 讗谞讬 讜讻讬 诇讗 讬砖 讛驻专砖 讘讬谉 诇砖讜谉 砖诇讬诇讛 讚住驻诇 讗讬谞讜 讻讗诪讘讟讬 诇诇砖讜谉 住驻诇 讛专讬 讛讜讗 讻讗诪讘讟讬 讚诇砖讜谉 砖诇讬诇讛 讚讬 讗诐 砖诇讜诇 诪诪谞讜 讗祝 诇讚讘专 讗' 讻讘专 讗讬谞讜 讻诪讜讛讜 讜砖讬讬讱 诇讜诪专 砖讗讬谞讜 讻讗诪讘讟讬 讗讘诇 诇砖讜谉 住驻诇 讛专讬 讛讜讗 讻讗诪讘讟讬 诇讙诪专讬 诪讚诪讛讜 诇讗诪讘讟讬 讜讻讬讜谉 砖讛讜讗 讗讜诪专 讝讛 诪住讘专讗 讗"讻 诪爪讚 讛住讘专讗 讗讜诪专 砖住驻诇 讬砖 诇讛讞诪讬专 讘讜 讻讗诪讘讟讬 讗诐 讻谉 诇专"砖 讘谉 诪谞住讬讗 讬砖 诇讛讞诪讬专 讘讜 讻讗诪讘讟讬 讜诇拽诪谉 讘讚讘专讬 讛转讜住' 谞讗专讬讱 讬讜转专:


砖诐 讗诪专 专"讛 讘专讬' 讚专"讬 讞讝讬谞讗 诇专讘讗 讚诇讗 拽驻讬讚 讗诪谞讗 诪讚转谞讬 专"讛 谞讜转谉 讗讚诐 拽讬转讜谉 砖诇 诪讬诐 讜讻讜' 讜讻转讘 讛专讬"祝 讚诪住拽谞讗 讚砖诪注转讬谉 讚讛诇讻转讗 讻讘"讛 讚拽讗诪专 专"讛 讘专讬' 讚专"讬 讞讝讬谞讗 诇专讘讗 讜讻讜'. 讜讻转讘 讛专讗"砖 讚住讘专 讛专讬"祝 讗祝 诇诪住拽谞讗 讗讻转讬 专"砖 讘"诪 讗专讬砖讗 拽讗讬 讜拽讗转讬 专"讛 诇讗驻讜拽讬 诪专讘 谞讞诪谉 讚驻住拽 讻专砖讘"诪 [讜驻住拽 讝讛 拽讜诇讗 讛讜讗 诇讛拽诇 讘讗讘诪讟讬 讞诪讬谉 诇转讜讱 爪讜谞谉 注讬讬谉 讘专讗"砖] 讜讻转讘 讛专讗"砖 砖讗讬谉 讛讻专讞 诇讝讛 讜诪爪讬谞谉 诇讗讜拽诪讬 驻住拽 讚专讘 谞讞诪谉 讙诐 诇诪住拽谞讗 讜诇讜诪专 讚诇诪住拽谞讗 专"砖 讘"诪 讗住讬驻讗 拽讗讬 讚讚讜拽讗 诇驻讬 讛讛讜讛 讗诪讬谞讗 砖诇 专讘 讬讜住祝 讛讜讻专讞谞讜 诇讜诪专 讚讗专讬砖讗 拽讗讬 讗讘诇 诇专讘 讞讬讬讗 拽讗讬 讗住讬驻讗 讜专讘 讛讜谞讗 讘专讬' 讚专"讬 诇讗驻讜拽讬 诪专讘 讬讜住祝 讗转讬 讚讗诪专 住驻诇 讛专讬 讛讜讗 讻讗诪讘讟讬 讜拽讗转讬 专讘 讛讜谞讗 诇讜诪专 讚专讘讗 诇讗 拽驻讬讚 讗住驻诇 讜讛转讬专 讘讜 讻诪讜 讘讻讜住 讚诇讗 讻专讘 讬讜住祝 注讬讬谉 讘专讗"砖. 讜讗谞讬 讗讜诪专 讚砖诪注转讬谉 拽砖讬转讬讛 诇专讬"祝 诇驻专砖 讻谉 砖讗诐 讗谞讜 诪驻专砖讬诐 讚专讘 讛讜谞讗 诇讗驻讜拽讬 诪专砖讘"诪 讗"讻 讻砖讘讗 诇讚讞讜转 讜诇讜诪专 砖讗谞讬 讛转诐 讚诪驻住讬拽 讻诇讬 讛讜讗 砖驻讬专 讚讚讞讬 讜讗讜诪专 诇注讜诇诐 讛诇讻讛 讻专砖讘"诪 讜讗住讜专 爪讜谞谉 诇转讜讱 讞诪讬谉 讜砖讗谞讬 讛讻讗 讚诪驻住讬拽 讻诇讬. 讗讘诇 讗诐 谞驻专砖 讚讗转讗 诇讗驻讜拽讬 诪专讘 讬讜住祝 讗"讻 专讘 讗砖讬 [爪"诇 专讘 讛讜谞讗] 砖讘讗 诇讚讞讜转 讚讘专讬 专讘 讛讜谞讗 讘专讬' 讚专"讬 讛讻讬 拽讗诪专 诇注讜诇诐 讻专讘 讬讜住祝 讚住驻诇 讻讗诪讘讟讬 讜砖讗谞讬 讛讻讗 讚诪驻住讬拽 讻诇讬 讗"讻 讻讬讜谉 讚诪拽讬讬诐 讚讘专讬 专讘 讬讜住祝 讚住驻诇 讻讗诪讘讟讬 讗"讻 诇诪讛 讗诪专 专' 讞讬讬讗 拽讬转讜谉 砖诇 诪讬诐 诇转讜讱 住驻诇 砖诇 诪讬诐 讛讜讛 诇讬' 诇诪讬诪专 专讘讜转讗 讬讜转专 砖讗驻讬诇讜 诇转讜讱 讗诪讘讟讬 诪讜转专 讘讛驻住拽 讻诇讬 砖讛专讬 讗诐 诪讜转专 讘住驻诇 诪讜转专 讙诐 讘讗诪讘讟讬 诇专讘 讬讜住祝 讚住驻诇 讛专讬 讛讜讗 讻讗诪讘讟讬. 讗诇讗 讜讚讗讬 讻驻讬' 讛专讬"祝 讚专讘 讛讜谞讗 讜专讘 讗砖讬 诇讗 诇讚讞讜转 讜诇拽讬讬诐 讚讘专讬 专讘 讬讜住祝 讗转讬 讗诇讗 诇讚讞讜转 讜诇拽讬讬诐 讚讘专讬 专讘 谞讞诪谉 讜专讘 讗砖讬 [爪"诇 专讘 讛讜谞讗] 讗转讬 诇拽讬讬诐 讚讘专讬 专讘 谞讞诪谉 讜砖讗谞讬 讛讻讗 讚诪驻住讬拽 讻诇讬 讜诇讻谉 讗驻讬' 讘住驻诇 诪讜转专 讗驻讬诇讜 爪讜谞谉 诇转讜讱 讞诪讬谉 讗讘诇 讘诇讗 讛驻住拽 讻诇讬 讗驻讬' 讻讜住 讗住讜专 爪讜谞谉 诇转讜讱 讞诪讬谉 讜讚讜拽. 讗诪谞诐 讬砖 诇讚讞讜转 讜诇讜诪专 讚诇诪住拽谞讗 [专砖讘"诪] 讗住讬驻讗 拽讗讬 讜专"讛 讜专讘 讗砖讬 诇讚讞讜转 讜诇拽讬讬诐 讚讘专讬 专讘 讬讜住祝 讜讛讗 讚诇专讘 讗砖讬 讗诪专 专' 讞讬讬讗 诇转讜讱 住驻诇 讜诇讗 讗诪专 专讘讜转讗 讬讜转专 讗驻讬诇讜 诇讗诪讘讟讬 讬砖 诇讜诪专 讚讗祝 讚诪讜注讬诇 讛驻住拽 讻诇讬 讘住驻诇 诪"诪 讘讗诪讘讟讬 诪诪砖 讗讬谞讜 诪讜注讬诇 讜讗祝 讚诇专讘 讬讜住祝 住驻诇 讛专讬 讛讜讗 讻讗诪讘讟讬 讜诇讗 诇讙诪专讬 讻讗诪讘讟讬 拽讗诪专 诇讻诇 诪讬诇讬 讜讻住讘专转 诪讛专砖"讗 讜转讜住' 讛谞"诇 讗讱 诇诪讛 砖讻转讘转讬 讚诇砖讜谉 讚住驻诇 讻讗诪讘讟讬 诇讙诪专讬 诪砖诪注 讗"讻 谞讬讞讗 讚注转 讛专讬"祝 讜讬讘讜讗专 讗讞专 讝讛 讘讚讘专讬 讛转讜住':


讘转讜住' 讚"讛 诪讬 住讘专转 讜讻讜' 讛讬讬谞讜 讚讜拽讗 诇诪讛 讚住"讚 讜讻讜' 讜讗"转 诇诪讛 讚住"讚 讚讗专讬砖讗 拽讗讬 讜讻讜' 讻讜住 谞诪讬 讛专讬 讛讜讗 讻讗诪讘讟讬 讜讻讜' 讜诇讻讗讜专讛 讬驻诇讗 讚拽讜砖讬讗 讝讜 讛讬讛 诇讛诐 诇讛拽讚讬诐 讘转讞讬诇转 讛讚讬讘讜专 拽讜讚诐 砖驻讬专砖讜 讚专砖讘"诪 讗住讬驻讗 拽讗讬. 讜谞专讗讛 讚诇讻讗讜专讛 讗讬谉 诪拽讜诐 诇拽讜砖讬讗 讝讜 讚讛专讬 专讘 讬讜住祝 讛讬讗 讙讜驻讛 拽诪"诇 讚专"砖 讘"诪 讗专讬砖讗 拽讗讬 讜讛讻讬 拽讗诪专 住驻诇 讛专讬 讛讜讗 讻讗诪讘讟讬 讜讗诐 讻谉 注诇 讻专讞讬谉 专砖讘"诪 讗专讬砖讗 拽讗讬. 讗诇讗 讚拽砖讛 讛专讬 诪讝讛 注讚讬讬谉 讗讬谉 讛讜讻讞讛 讚专砖讘"诪 讗专讬砖讗 拽讗讬 讗诇讗 讘爪讬专讜祝 讚讘专讬 专"谞 讚讛诇讻讛 讻专砖讘"诪 讜讻讜诇讬 讛讗讬 讛讜讗 注驻"讬 拽讜砖讬讗 讚讗诇"讻 专讞讬爪讛 讘讞诪讬谉 讘砖讘转 诇讬讻讗 讜注讚讬驻讗 讛"诇 诇专讘 讬讜住祝 诇讜诪专 讻讜住 讛专讬 讛讜讗 讻讗诪讘讟讬 讜讗讝 诪诪讬诇讗 砖诪注讬谞谉 讚专砖讘"诪 讗专讬砖讗 拽讗讬 讚讗诇"讻 讗讬讱 诪砖讻讞转 讻讜住 讻讗诪讘讟讬 诇讗 诇转"拽 讜诇讗 诇专"砖 讘谉 诪谞住讬讗 讗诇讗 讜讚讗讬 讚讗专讬砖讗 拽讗讬 讜讙诐 砖诪注讬谞谉 讚讛诇讻讛 讻专砖讘"诪 讚诇转"拽 讻讜住 讗讬谞讜 讻讗诪讘讟讬 讗诇讗 讜讚讗讬 讚诇专讘 讬讜住祝 讘住驻诇 讙讜驻讛 拽诪"诇 砖讛讬讗 讻讗诪讘讟讬 讜砖驻讬专 讛拽砖讜 讚诪讗讬 拽诪"诇 讜讛讜讻专讞讜 诇转专抓 讚诇讘"讛 拽诪"诇. 讗诇讗 讚讗讻转讬 讬砖 诇转专抓 讻诪讜 砖讻转讘转讬 讚讛讬讗 讙讜驻讛 拽诪"诇 讚专砖讘"诪 讗专讬砖讗 拽讗讬 讜诪讛 砖讻转讘转讬 讚讛讜讛 诇讬讛 诇诪讬诪专 讻讜住 讛专讬 讛讜讗 讻讗诪讘讟讬 讚讬"诇 讚讗祝 讚讻讜住 讛讜讗 讻讗诪讘讟讬 诇专砖讘"诪 讚讗住讜专 爪讜谞谉 诇转讜讱 讞诪讬谉 讻诪讜 讘讗诪讘讟讬 讗讻转讬 讬砖 讛驻专砖 讚讘讗诪讘讟讬 讗住讜专 爪讜谞谉 诇转讜讱 讞诪讬谉 讗驻讬诇讜 讘讛驻住拽 讻诇讬 诪砖讗"讻 讘讻讜住 讚讗驻讬诇讜 诇专砖讘"诪 讚讗讜住专 爪讜谞谉 诇转讜讱 讞诪讬谉 诪"诪 讘讛驻住拽 讻诇讬 砖专讬 讗讘诇 住驻诇 诇讙诪专讬 讛专讬 讛讜讗 讻讗诪讘讟讬 讚讗驻讬诇讜 讛驻住拽 讻诇讬 诇讗 诪讛谞讬讗 诇讛讻讬 拽讗诪专 住驻诇 讛专讬 讛讜讗 讻讗诪讘讟讬 讜诇讗 拽讗诪专 讻讜住 讛专讬 讛讜讗 讻讗诪讘讟讬. 讗诇讗 讚诇驻讬 讝讛 诪讜讻专讞 讛讜讗 讚诇专讘 讬讜住祝 讚住驻诇 讛专讬 讛讜讗 讻讗诪讘讟讬 讚讗驻讬诇讜 讛驻住拽 讻诇讬 诇讗 诪讛谞讬 讗"讻 拽砖讬讗 讘诪住拽谞讗 讚砖诪注转讬谉 讚拽讗诪专 专"讛 诇专讘 讗砖讬 讚诇诪讗 砖讗谞讬 讛转诐 讚诪驻住讬拽 讻诇讬 讜讛谞讛 诇诪住拽谞讗 讚砖诪注转讬谉 专讘讗 讚诇讗 拽驻讬讚 讗诪谞讗 讛讬讬谞讜 诇讗驻讜拽讬 诪专讘 讬讜住祝 讜讻诪讜 砖讻转讘 讛专讗"砖 诇讚讞讜转 讚讘专讬 讛专讬"祝 讜讗"讻 专"讛 讚讗诪专 诇专讘 讗砖讬 砖讗谞讬 讛转诐 讛讬讬谞讜 诇拽讬讬诐 讚讘专讬 专讘 讬讜住祝 讜讗"讻 讗讬讱 拽讗诪专 砖讗谞讬 讛转诐 讚诪驻住讬拽 讻诇讬 讜讛专讬 诪讜讻讞 讚诇专讘 讬讜住祝 诇讗 诪讛谞讬 讘住驻诇 讛驻住拽 讻诇讬. 讗诇讗 注"讻 讚讙诐 诇专讘 讬讜住祝 诪讛谞讬 讘住驻诇 讛驻住拽 讻诇讬 讜讛讜讛 诇讬' 诇专讘 讬讜住祝 诇讜诪专 讻讜住 讛专讬 讛讜讗 讻讗诪讘讟讬 讜砖驻讬专 讛拽砖讜 讛转讜住' 诇讜诪专 讚诪讛 拽诪"诇 专讘 讬讜住祝 讘住驻诇 讬讜讻诇 讝讛 讻砖讻讘专 讛拽讚讬诪讜 讘专讬砖 讛讚讬讘讜专 讚诇诪住拽谞讗 专' 砖诪注讜谉 讘"诪 讗住讬驻讗 拽讗讬 讗讘诇 讗讬 讛讜讛 讗诪专讬谞谉 讙诐 诇诪住拽谞讗 讗专讬砖讗 拽讗讬 专砖讘"诪 讜讗"讻 专讘 讛讜谞讗 讘专讬讛 讚专"讬 讜专讘 讛讜谞讗 讚讗诪专 诇专讘 讗砖讬 诇讚讞讜转 讜诇拽讬讬诐 讚讘专讬 专讘 谞讞诪谉 拽讗讬 讻驻讬' 讛专讬"祝 讜诇讗 诇讚讞讜转 讜诇拽讬讬诐 讚讘专讬 专讘 讬讜住祝 讜讗"讻 诇专讘 讬讜住祝 砖驻讬专 讬"诇 讚住驻诇 讛讜讗 讻讗诪讘讟讬 讜诇讗 诪讛谞讬 讛驻住拽 讻诇讬 讗"讻 诇讗 讛讬讛 诪拽讜诐 诇拽讜砖讬转 讛转讜住' 讜讚讜"拽: 讜诪注转讛 讛专讬"祝 诇讗 谞讬讞讗 诇讬' 讘转讬专讜抓 讛转讜住' 讚专讘 讬讜住祝 诇讘"讛 讗转讬 诇讗砖诪讜注讬谞谉 砖讛专讬 讗讬谉 讛诇讻讛 讻讘"讛 讜注诇 讻专讞讬谉 爪专讬讱 诇转专抓 讻驻讬 砖转讬专爪转讬 讚讛讬讗 讙讜驻讛 拽诪"诇 讚讗专讬砖讗 拽讗讬 讜诪讜讻专讞 诇讜诪专 诪讚谞拽讟 住驻诇 讜诇讗 谞拽讟 讻讜住 讚讘住驻诇 诇讗 诪讛谞讬 诇专讘 讬讜住祝 讛驻住拽 讻诇讬 讗"讻 诪诪讬诇讗 诪讜讻讞 讚讚讘专讬 专"讬 讘专讬' 讚专讘 讬讛讜砖注 诇讚讞讜转 讚讘专讬 专讘 谞讞诪谉 讘讗 讻驻讬专讜砖 讛专讬"祝 讜讚讜"拽:

